
КІРІСПЕ

Зерттеу жұмысының өзектілігі. Қазақтың терең тамырлы әдебиетінің көркемдік-эстетикалық, тақырыптық-идеялық даму жүйесін оның ата тарихындағы қилы кезеңдерден тысқары қарастыру мүмкін емес. Ұлтымыздың тәуелсіздік жолындағы арпалысқа толы қилы дәуірлерін бір тұтас қазақ әлемінің азаттық аңсарындағы ортақ мұраты мен мақсаты тұрғысынан зерттеуде әлі де болса қолға алынар ғылыми мәселелер аз емес. Шет елдегі исі қазақтың саяси еркіндігі мен рухани бірлігін сақтауда ұлттық сөз өнері өзіне жүктелген көркемдік қызметін атқарып келді. Әдебиетіміз ұлттық сана мен жадтың қозғаушы күші ретінде жер жаһандағы қазақ бірегейлігін сақтап қалу мен ұйыстырудағы көркемдік мұратынан жаңылған емес. 
Қазақ сөз өнерінің басты ерекшелігі – өзінің тарихи мекеніндегі отандастарымен қатар сырттағы қандастарының елдік қасиеттерін, береке-бірлігін жырлаудағы отаншылдық қуатында. Кеңестік саясат қысымы ұлттық әдебиетіміздің басты сипатын елдік мәселелермен тарихи байланыста, көркемдік дамудағы дәстүр ұласуымен бірлікте кешенді зерттеп, рухани айналымға түпкілікті енгізудегі ғылыми ізденістерге кедергі жасап келді. Ұлттық қозғалыс, азаттық күрестерін аяусыз жаншып отырған кеңестік идеология Қытай, Моңғолия, Өзбекстан, Түркия елдеріндегі қазақ халқына ортақ рухани құндылықтарға секемшілдікпен қарап, оларды байырғы тарихи отанымен байланыстырмауға тырысты. Біртұтас қазақ әлемінің рухани жаңғыруынан үрейленіп, шетелдегі қандастарымыздың әдеби мұрасының Қазақстанда танылуына, насихатталуына жол бермей келді. Сөйтіп, Қазақ елінен тысқары жерлерде отырған қазақ ирридентері болсын, қазақ диаспорасы болсын қай-қайсысының небір ғұлама ақын-жазушылар шығармашылығы, көркем туындылары ұлы арнасына қосылмай, бейтарап өмір кешіп, зерттеуден тыс қалды. 
Қазақстан Республикасының Президенті Қасым-Жомарт Тоқаевтың 2024 жылғы 2 қыркүйектегі Қазақстан халқына арнаған Жолдауында ұлттық мәдениеттің маңыздылығын атап өтіп, оны жаңғырту мен дамыту қажеттігін айтты. Бұл бағытта мәдениет саласындағы мемлекеттік саясатты қайта қарау, мәдени жобаларды қолдау және ұлттық құндылықтарды насихаттау маңызды міндеттер ретінде белгіленді [1]. 
Осы рухани үрдістерден шеттегі қандастарымыздың асыл қазынасының шет қалуы мүмкін емес. Қазақ халқының ұлттық идеясы, ұлттық бірегейлігі шет елдердегі қандастарымыздың рухани әлемімен тамырласып жатқан күрделі құбылыс. Шетелдегі қазақ әдебиеті мен мәдениетінің бірегей тұлғаларының шығармашылығын, әдеби мұрасын зертеп танудың маңызы зор. Сондай алып тұлғалардың бірі – ақын Ақыт қажы Үлімжіұлы. 
Ақын сол кезеңнің тарихи себептеріне байланысты Қытайдың Шынжаң өлкесі мен Моңғолияның Бай-Өлке аймағында алма-кезек өмір сүрді. Оның туындыларында осы екі аймақты мекен еткен қазақ халқының азаттық аңсарындағы рухы, өмір тіршілігі, діл-діні, жай-күйі, болмыс-бітімі, салт-санасы, дүниетанымы көрініс тапты. Қазақ халқының ХІХ ғасырдың соңы мен ХХ ғасырдың алғашқы ширегіндегі салт-дәстүрін, әдебиетін, мәдениетін, дінін, тарихы мен пәлсапасын, психологиясын зерттеуге, толыққанды тануға Ақыт Үлімжіұлының еңбектерінің қосар үлесі ерекше. 
Дәстүрлі қазақ сөз өнерімен қатар Абай, Алаш ұранды әдебиеттің ұлтты ояту, елдік қасиеттерін қамшылаудағы кемел ойларынан нәр алып отырған Ақыт ақын – Қытайдағы қандастарының азаттық жолындағы күресін қолдаған қайраткер тұлға. Оның барша саналы ғұмыры, шығармашылығы ұлтының өзекті де өміршең мәселелерімен біте қайнасып жатыр. 
Жасынан әлеумет тыныс-тіршілігіне, қоғам ахуалына қанық болып өскен ақын туған халқының азаттық жолындағы күресін жырлауды азаматтық парызы деп білді. Қазақ тарихында «Шығыс Түркістан ұлт-азаттық көтерілісі» деген атпен қалған Алтайдағы, яғни Қытайдағы қазақтардың атақоныс үшін атқа қонуы, отаршыл жуан жұртқа жота көрсетуі – ұлтарақтай жер үшін ұран салатын, сүйем жерге сүйегін беріп өлген аталар ерлігінен туған әрекет еді [2]. Елдік мүддеге қызмет еткен ақын, ағартушы, дін ғұламасы Ақыт қажы қудаланып, Үрімжідегі абақтыға жабылады. Көктоғайдағы Шың Шы Сай белсенділері ақынды 1939 жылы 24 желтоқсан ұстап, барлық кітап, қолжазбасын тәркілейді. Алтай өлкесіндегі рухани қазынаның ұясы болған Ақыттың атақты Ақмешіті қиратылып, кітапхана түгелімен өртелді. Беделді тұлғаның азаттық рухындағы өлеңдерінен үрейленген өктем билік оның көзін жойып тынды. «Бурылтоғай ауданының қисса-дастандары» (1992) атты ауыз әдебиет үлгілерінің жинағында қамтылған «Қан кешу» тарихи жырда Ақыт ақын ұсталған қилы кезең ахуалы шынайы суреттелген. Сондықтан шеттегі қандастарымыздың азаттық жолындағы күресін, елдік қасиеттерін сақтаудағы жанкештілігін жырлаған ақын мұрасын Қазақстанда насихаттау, зерттеп зерделеу өзекті тақырып. 
Ақын шығармашылығынан шетелдік және отандық әдебиетші ғалымдар, қаламгерлердің әдеби, тарихи, этнография мазмұндағы мақала, еңбектері жазылғанымен, Ақыт мұрасы арнайы зерттеу нысанына алынған емес. Әдебиеттанушы, этнограф Б. Бопайұлы, З. Сейітжанұлы, Қ. Мұхамадиұлы, Р. Айдарханұлы, Қ. Жанәбілұлы, Ғ. Ақытұлы, Г. Омарова еңбектері ақыттануға қосылған құнды дүниелер. Осы бағыттағы ғылыми ізденістерді жүйелеу, жаңа талдаулар және ғылыми саралаулармен толықтыра дамыту өзектілігі күн тәртібінен түскені жоқ. Бұл тұрғыда ақын Ақыт Үлімжіұлының әдеби мұрасының алғаш рет докторлық диссертацияғы нысан болып алынуы тақырып өзектілігін әрі қазіргі ұлттық әдебиеттану сұранысына лайықты екенін көрсетеді.
Зерттеу жұмысының мақсаты. Шетелдегі қазақ әдебиетінің рухани көшбасшысы Ақыт Үлімжіұлы шығармашылығының ұлттық сөз өнерінің көркемдік дамуындағы маңызын, поэзиясының тақырыптық-идеялық, жанрлық сипатын қарастыру болып табылады. Моңғолия, Қытай қазақтары әдебиетінің негізін қалаудағы шығармашылық тұлғасының қалыптасу жолдарын айқындап, поэзиясының ұлт бірлігін, ел азаттағын жырлаудағы маңызын талдау. 
Зерттеу жұмысының осы мақсатына жету үшін төмендегідей міндеттер қойылды: 
– Моңғолия, Қытай қазақтарының рухани көшбасшысы, шетелдегі қазақ жазба әдебиетінің негізін салушылардың бірі өмір Ақыт Үлімжіұлының өмір белестерін қарастырып, дүниеге келген жылы, айына қатысты деректерді нақтылау, бірізділендіру;
– қазақ сөз зергерлері арасынан алғашқылардың бірі болып кітап бастырушы тұлғаның әдеби мұрасының зерттеп зерделенуін, жинап жариялану жолдарына жүйелі қарастыру;
– Ақыттану ілімінің қалыптасу жолдарына тән ғылыми-зерттеушілік, әдеби-танымдық ізденістерді саралап, ақын мұрасын танудағы қазіргі ізденістердің даму бағытын байыптау;
– шығармашылық және азаматтық тұлғасының қалыптасуына тән өзіндік ерекшеліктерді бажайлап, ақындық дүниетанымының толысуына ықпал еткен рухани, саяси-әлеуметтік мәселелерді зерделеу; 
– көркемдік ізденісіндегі тақырыптық-идеялық жүйе, көркемдік-эстетикалық өзегін сол дәуірдегі ұлттық әдебиеттің даму барысымен, әдеби бағыттарымен байланыста саралау;
– өлең-жырларының жанрлық жүйесін айқындап, тың тақырып, соны идеяға құрылған туындыларын қарастыру;
‒ қоғамды ізгілендіру, адамдарды рухани кемелдендірудегі қисса-дастандарының құндылығын Қытай және Моңғолиядағы қазақ әдебиетіндегі эпикалық жанрдың дамуына қосқан үлесі тұрғысынан айқындау;
– ұлттық идеяны жырлаудағы ақындық ерекшелігіне, өзіндік стиліне әдеби талдаулар жасау;
– ақын шығармаларының текстологиясын саралап, телқоңыр сипаттағы өлеңдерінің мәтініне талдаулар жүргізу; 
– біртұтас қазақ идеясын жырлаған ақын мұрасының шет елдегі рухани құндылықтарды танудағы кешегі және қазіргі тұғырын тұжырымдау.
Зерттеу жұмысының нысаны. Зерттеу нысанына шетелдегі қазақ әдебиетінің көшбасшысы, ағартушы қайраткер Ақыт Үлімжіұлының әдеби мұрасы, қазақ поэзиясының көркемдік дамуға жасаған шығармашылық ықпалы алынды.
Зерттеу жұмысының пәні. Ақыт Үлімжіұлының әдеби мұрасы және қазақ поэзиясының дамуындағы дәстүр ұласуының тарихи сабақтастығы. 
Зерттеу жұмысының хронологиялық шеңбері. Зерттеудің хронологиялық аясы ХІХ ғасырдың соңғы ширегі мен ХХ ғасырдың қырқыншы жылдарын қамтиды.
Зерттеу жұмысының әдістері. Зерттеу жұмысында салыстырмалы мәтіндік талдау, құрылымдық талдау, жүйелеу әдістері сондай-ақ тарихи-типологиялық, тарихи-генетикалық, әдеби-тарихи әдістер қолданылды.
Зерттеу жұмысының деректік негізі. Диссертациялық жұмыстың дерекқоры ретінде Қазақстан Республикасы Ұлттық академиялық кітапханасы, Л.Н. Гумилев атындағы Еуразия ұлттық университетінің ғылыми кітапханасы, Түркі академиясы кітапханасы, М.О. Әуезов атындағы Әдебиет және өнер институтының қолжазба қоры, Улан-Батор, Бай-Өлке (Моңғолия) кітапханасы мен мұрағаттары алынды. Сондай-ақ отандық, шетелдік интернет ресурстар мен ғылыми базалар және солар арқылы әлемдік ғылыми басылымдар мен электронды кітапханалар қолданылды.
Зерттеудің дереккөздері ретінде әдебиеттанушы Қ. Қалиасқарұлы, ақын К. Жанжұңұлы дайындаған Ақыт басылымдары, Қытайдағы әдебиеттанушы, этнограф Б. Бопайұлының «Ақыт ақиқаты» еңбегі, Қ. Жанәбілұлы бастаған зерттеушілер мақалалары топтастырылған «Отаншыл ағартушы – Ақыт» атты жинақ қолданылды. Сонымен қатар ф.ғ.д., профессор З. Сейітжанұлының «Ақыт ақын» кітабы, Ғазез Ақытұлының «Қазақ тарихындағы әйгілі адамдар» сериясымен Қытайда жарық көрген «Ақыт Үлімжіұлы» еңбегі, осы жұмысты Алматыда («Мұсылман баспа үйі») қайта қарап, түсініктерін жазып баспаға ұсынған Ақыт мұраларын зерттеуші Г. Омарова, Қытайдағы қандасымыз Р. Айдарханұлы құрастыруымен «Іле халық баспасынан» жарық көрген «Ақыттану» кітабы, Моңғолия Ғылым академиясы Халықаралық қатынастарды зерттеу институтында шыққан Қ. Мұхамадиұлының «Ақыт Үлімжіұлы Қарымсақов Алтайский» кітабы, байөлкелік ақыттанушылардың қатарында белгілі қаламгер, ардагер журналист Б. Тоқанұлы еңбектері негізге алынды.
Шетелдегі қазақ рухани әлемін түрлі қырынан қарастырған Н. Мыңжани, О. Егеубаев, Ж. Сәмитұлы, Ғ. Ақытұлы, Қ. Қалиасқарұлы, К. Жаңжұңұлы, Т. Кәкішұлы, Т. Жұртбай, Н. Қазыбеков, З. Сейтжанұлы, Д. Мәсімханұлы еңбектеріндегі Ақыт қажы өмірі, шығармашылығына қатысты деректер, талдаулар пайдаланылды.
Зерттеу жұмысының ғылыми жаңалығы. Шетелдегі қазақ әдебиетінің айтулы тұлғасы Ақыт қажы Үлімжіұлы шығармашылығы, поэзиясы алғаш рет докторлық диссертация нысанына алынып, біртұтас қазақ әлемінің рухани кеңістігіндегі маңызы тұрғысынан қарастырылып отыр. 
Зерттеудегі ғылыми ізденістер нәтижесі ақын өмірбаянын жаңа деректермен толықтыруға, әдеби мұрасын ұлттық идея, ұлттық бірегейлікті сақтау үрдісіндегі құндылығы жағынан тереңірек талдауға мүмкіндік береді. Шығармашылығы этнография, мәдениеттану, ұлттану бағытындағы ізденістер аясында қарастырылып жүрген ақын туындылары қазақ поэзиясының көркемдік дамындағы сабақтастықта талданды: 
1. Ақыт Үлімжіұлының ақындығы шетелдегі қазақ әдебиетінің көркемдік дамуына өрісті ықпал еткен, тақырыптық арнасы ұлттық идеямен қуаттанған бірегей шығармашыл тұлға екені тұжырымдалды. 
2. Ақын ғұмырбаяны жаңа қырынан екшеліп, 1868 жылы қараша айында өмірге келгені нақтыланды.
3. Ақыт Үлімжіұлы қазақ жазба әдебиетінің негізін салушылардың бірі, қазақ сөз зергерлері арасынан тұңғыш болып кітап бастырғаны нақты бұлтартпас деректермен дәлелденді.
4. Қытай, Моңғолиядағы қазақ жазба әдебиетінің көшбасшысы болғаны көркем туындылары негізінде сараланды. 
5. Ақынның қазақ халқының дәстүрлі сөз өнерімен қатар Шығыс класссикалық әдебиетінен сусындап, нәзира үрдісінде қандастарының бойына діни-имандылық құндылықтарын сіңіргені бағаланды.
6. Ағартушылық қызметінің шетелдегі қазақтардың санасын оятып, өнер-білімге ұмтылуына жасаған ықпалы байыпталды.
7. Қисса-дастандарының рухани кемелденудегі құндылығымен бірге Моңғолия және Қытайдағы қазақ әдебиетіндегі эпикалық жанрдың дамуына қосқан шығармашылық ықпалы тұрғысынан екшелді, қазақ әдебиетінде «Керей Ишаны Мұхамет мүмин» (1903), «Қажыбаян» (1908) атты тұңғыш өлең роман жазғаны айқындалды.
8. Бай-Өлкенің Делуін ауданы жерінде діни мектеп ашып, молда болған жаңашыл тұлғаның Моңғолия қазақтары арасынан мұсылман баласының бес парызының бірін өтеу үшін қажылық сапарға барған алғашқы ақындардың бірі екені, қажылық сапардан қазақ әдебиетінде алғаш «Қажыбаян» дастаны жазылғаны дәйектелді.
9. Шығармашылығында дәстүрлі халық әдебиетіндегі қисса, дастан, назым, жыр, толғау түрлерімен қатар реалистік поэзияның жанрлық, көркемдік-эстетикалық жүйесі тоғыса отырып дамуының ерекшеліктері анықталды.
10. Ақынның «Ғақлиялық үндеулері» Абайдың «Қартайдық, қайғы ойладық, ұйқы сергек», «Қыран бүркіт не алмайды, салса баптап», «Қалың елім, қазағым, қайран жұртым», «Көңілім қайтты, достан да, дұшпаннан да», «Жігіттер, ойын арзан, күлкі қымбат», «Сабырсыз, арсыз, еріншек», «Мәз болады болысың», «Бойы бұлғаң» т.б.  өлеңдерімен үндес екендігі зерделенді.
11. «Ойласаң Ұлы Елдікті» деген көркемдік таныммен біртұтас қазақ идеясын ұстанған қоғам қайраткері, ұлтын соған үндеген күрескер ақын екені дәлелденді.
12. ХIХ ғасырдың аяғынан бастап Қазан қаласынан он шақты кітабы жарық көрген қазақтың діни ғұламасы, ағартушы ақыны Ақыт қажы Үлімжіұлының өмірі мен шығармашылығы жан-жақты сараланып, Қытай мен Моңғолия қазақтары жазба әдебиетінің көшбасшысы болғаны тұжырымдалды. Ақыттың шетелдегі қазақтар тарихындағы айшықты орны, кешкен қилы тағдыры, әдебиетімізде алар биігі қарастырылды.
Ақыт Үлімжіұлының өмірдерегі мен шығармаларының жариялануы бұрын-соңды ғылыми нақты зерттеу нысаны болғаны жоқ. Бұл шетелдегі қазақ әдебиетінің айтулы тұлғасының өмірін, шығармашылығын зерттеу нысаны етіп алған алғашқы диссертация. 
Зерттеудің теориялық және қолданбалы маңызы.
Зерттеу жұмысының негізгі тұжырымдарын болашақта қолға алынатын ғылыми ізденістерге теориялық дәйек ретінде қолдануға болады. Сондай-ақ тұлғатанудағы ізденістерге деректік тұрғыдан пайдаға асатын зерттеушілік нәтижелер бар. Жоғары оқу орындарында ХІХ ғасырдың соңы ХХ ғасырдың басындағы қазақ әдебиеті, шетелдегі қазақ әдебиеті, әлем халықтарының әдебиеті бойынша арнайы курстарды оқытуда, оқу-әдістемелік кешендерді құрастыруда қолданбалылық маңызы бар. 
Зерттеу жұмысының нәтижелері тек әдебиеттанушылар мен ғалымдар үшін ғана емес, сондай-ақ жалпы білім беру саласында қолданылуы мүмкін. Қазақстандағы жоғары оқу орындарында ХІХ ғасырдың соңы мен ХХ ғасырдың басындағы қазақ әдебиеті, шетелдегі қазақ әдебиеті және әлем халықтарының әдебиеті бойынша арнайы курстарды оқытуда, оқу-әдістемелік кешендерді құрастыруда осы зерттеудің теориялық және қолданбалық маңызы зор. Бұл зерттеулер Ақыт Үлімжіұлы сияқты тарихи тұлғалардың шығармашылығы мен қызметінің маңыздылығын көрсетуге мүмкіндік береді, сонымен қатар оның шығармаларының әлемдік әдебиет аясындағы орны мен ықпалын анықтауға жол ашады.
Зерттеушілер үшін бұл еңбек деректік тұрғыдан да аса маңызды болып табылады. Ақынның шығармалары мен өмірбаянына қатысты ақпараттар мен деректерді жинақтап, оларды ғылыми айналымға енгізу – қазақ әдебиеттану ғылымының біртұтас толыққанды жүйесін қалыптастыруға мүмкіндік береді. Оның туындыларын, өмір жолын, поэтикалық мұрасын зерттеу бір ғана әдебиет зерттеушілерінің емес, жалпы халықтың мәдениеттанушылары мен тарихшылары үшін де өзекті болмақ.
Аталған зерттеулерді әрі қарай дамыту, Ақыт Үлімжіұлы шығармашылығына қатысты жаңа көзқарастар мен тың ізденістерге жол ашу – ғылымдағы маңызды бағыттардың бірі болып қалатыны сөзсіз.
Қорғауға ұсынылатын тұжырымдар:
1. Ақыт қажы Үлімжіұлы Қытай мен Моңғолия қазақтары жазба әдебиетінің негізін қалаушы ақын. 
2. «Білім мәдениет туралы», «Еңбек өнер туралы», «Насихатым бәріңе», «Ғылым – сәуле, нұр-жарық» т.б. өлеңдерінде халқын оқуға үндеп, өнер-білім жолымен өркендеуге шақырған ағартушы ақын. 
3. Бай-Өлкенің Делуін ауданы жерінде діни мектеп ашып, молда болған жаңашыл тұлға. Моңғолия қазақтары арасынан мұсылман баласының бес парызының бірін өтеу үшін қажылық сапарға барған алғашқы ақындардың бірі. Қажылық сапардан қазақ әдебиетінде алғаш жазылған «Қажыбаян» дастанының авторы. 
4. Ақыт қажы Үлімжіұлы шетелдегі қазақ әдебиетінде ұлт азаттығын, ұлт бірлігін жырлаған елшіл ақын.
5. Қытай және Моңғолиядағы қазақ әдебиетіндегі эпикалық жанрдың дамуына үлес қосып, қазақ тарихындағы қилы кезеңдер шындығынан «Қобда кеңес», «Жәнібек батыр» тарихи жырларын жазды.
6. Қисса-дастандары, дидактикалық өлеңдерімен ұлтын имандылыққа, адамгершілік асыл қасиеттерге баулыған руханият қайраткері, ірі имани өкілі. Діни аңыз негізінде жазылған қисса-дастандарымен нәзирашылдық дәстүрді дамытқан ақын.
7. Араб, парсы, түрік тілдерін жетік меңгерген ақын қазақ сөз зергерлері арасынан алғашқылардың бірі болып кітап бастырған өнерпаз. 
8. Шығармашылығында дәстүрлі әдебиеттегі қисса, дастан, назым, жыр, толғаулармен қатар реалистік поэзияның жанрлық, көркемдік-эстетикалық жүйесі тоғыса отырып дамыған ақын. 
9. Қазақ әдебиетінде «Керей Ишаны Мұхамет мүмин» (1903), «Қажыбаян» (1908) атты тұңғыш өлең роман жазған жаңашыл тұлға. 
10. Поэзиясында Шынжаң қазағы үшін қасиетті де қастерлі ұғым болып табылатын «Алтай» архетипін жалпыхалықтық (жалпықазақтық) мұрат пен мүддені білдіретін идеялық темірқазыққа айналдырды. 
11. «Замананы сөйлейін» өлеңі, «Зар заман» толғауымен «зар заман» ақындарының сарынында күрделі кезең ахуалына бойлады. Алып мемлекеттер қысымындағы ұлт тағдырын «Батысты қоршап орыс тұр, Сыртымда қалқа – тор басы. Ғарып Ақыт мекені – Өр Алтайдың өр басы. Айналаң тегіс қоршалды, Заманың қалай, қазағым, Жығыла ма осымен Алаштың тіккен ордасы?» деген реалистік сипатта суреттеді. «Заман тілін табайық» деп тығырықтан шығар жол іздеді. «Орыс, шүршіт тіресіп, Біріне-бірі сіресіп. Ақыры қандай болады, Кетерсің кімге ілесіп» деп келер заман ағысын болжады. 
12. Абай дәстүрін ұстанып, «Ғақлиялық үндеулер» топтама өлеңдерін жазды. 
13. ХХ ғасыр басындағы Ояну дәуірі әдебиетінің үрдісіне үн қатып, «Ояналық шыңдалып. Тісін қайрап қытай тұр, Мықтымыз деп бұлданып…» деген өршіл рух танытты. Ояну дәуірінің рухында елдікті ұлт санасына сіңіріп, азаттық идеясының ұраншысына айналды.
Ақыт ақын шығармашылығы тақырыптық аясының кеңдігімен дараланатын тұлға. Ол моңғол, қытай елдеріндегі Алаш баласының ұлттық идеясын жырлаған қайраткер ақын. Поэзиясын дәстүрлі әдеби жанрларымен бірге классикалық сөз өнерінің реалистік әдісі тоғысуымен ерекшеленетін өнерпаз тұлға. 
Зерттеу жұмысының жариялануы мен сыннан өтуі. Диссертациялық жұмыстың тақырыбы бойынша ғылымилар мақала жарияланды. Оның ішінде Ғылыми еңбектің негізгі нәтижелерін жариялау үшін Қазақстан Республикасы Ғылым және жоғары білім министрлігінің Ғылым және жоғары білім саласында сапаны қамтамасыз ету комитеті ұсынатын ғылыми басылымдар тізбесіне енген журналдарда 3 мақала жарық көрді. 
Шетелде өткен халықаралық ғылыми семпозиуамда (Түркия) 1 мақала және «Thomson Reuters» пен «Scopus» ғылыми базасына кіретін импакт индексті журналда 1 мақала жарыққа шықты.
Диссертация жұмысының құрылымы. Диссертация құрылымы белгіленген мақсат пен міндеттерге сай құрылды. Зерттеу жұмысы кіріспеден, екі бөлімнен, төрт тараушадан, қорытындыдан, пайдаланылған әдебиеттер тізімінен тұрады.










1 АҚЫТ ҮЛІМЖІҰЛЫНЫҢ ШЫҒАРМАШЫЛЫҚ ҒҰМЫРБАЯНЫ

1.1 Қоғамдық-тарихи ахуал және Ақыт Үлімжіұлы өмірбаяны
Ақыт Үлімжіұлы – ақындық ғұмырбаяны қазақ тарихының қилы кезеңдерімен сабақтасып жатқан өзгеше бітімдегі тұлға. Үлкен дарын иесінің дүниетанымына, азаматтық болмысының қалыптасуына өсіп-өнген ортасы, туған жері ерекше ықпал етері сөзсіз. Ж. Аймауытұлының «Ақын бір жағынан өз табының, әлеуметінің жоғын жоқтап, мүддесін көксеп жүрсе, екінші жақтан онің бір артықшылығы – өзгеден тәжірибешілігінде, өзгеден өмірді анық, жете білуінде» [3] деген сөзін Ақыт шығармашылығына қатысты алуға толық негіз бар.
Өтүкен қойнауы, Үкөктің жайлауы адамзат тарихының атақонысы аталады. Көне түркінің бітіктастары мен Алтын адам табылған Берел қорғаны адамзат баласының алтын бесігі Алтайда. Ақыт қажы сол күнгей Алтайда, қара Ертістің басында өмірге келді.
Зерттеу барысында әртүрлі энциклопедиялық және әдебиеттанулық дереккөздер талданды.
Мәселен, «Қазақстан ұлттық энциклопедиясында» ақынның туған жылы 1866 немесе 1867 жыл деп көрсетілген, ал туған айы мен күні туралы мәлімет берілмеген.
Ал adebiportal.kz порталында жарияланған «Ақыт қажы Үлімжіұлы. Жақсы қатын мен жаман қатын» мақаласында ақынның туған жылы нақты 1868 жыл, тамыз айы деп айқын көрсетіліп, туған жері ретінде Қытай Халық Республикасы, Шыңжаң өлкесі, Алтай аймағы, Көктоғай ауданы, Қайырты өңірі аталатыны анықталған.
Сонымен қатар, басқа да дереккөздерде, мысалы, Arqau.kz сайтындағы «Қос жеріктен туған ғұлама» атты мақаласында 1868 жыл деп көрсетілсе, кейбір ғаламтор энциклопедияларында туған жыл ретінде 1867 жыл деген нұсқа кездеседі.
Зерттеушілер арасындағы бұл айырмашылықтар, ең алдымен, жазба және ауызша дәстүрдің тоғысында өмір сүрген тұлғаның өмірбаяны нақты архивтік деректермен ертеректе жүйеленбегендігімен байланысты. Дегенмен, 1868 жылғы нұсқа заманауи әдебиеттану еңбектері мен ғылыми мақалаларда жиірек кездесіп, тамыз айы туралы мәлімет те нақты дерек ретінде жиі аталады.
Ақыт Үлімжіұлының туған және қайтыс болған жылдарын айқындауда әлі де ғылыми дәйектілік жетіспейді. Ақын өмірбаянынан жазылған зерттеушілер еңбектеріндегі деректер әртүрлі. Мәселен, ақыттану ілімінің көшбасшысы Қабидаш Қалиасқарұлының 1972 жылы Өлгийде жарық көрген «Халық ақындары» кітабында Ақыт Үлімжіұлы 1867 жылы туып, 1939 жылы қайтыс болды десе [4], Нұрқасым Қазбеков еңбегінде «Ақыметбек Кірішбаев құрастырып, 1985 жылы «Шынжаң университеті» баспасынан жарық көрген екі томдықта, «Қазақ әдебиеті тарихынан таңдамалы үлгілер» деген оқулықта 1869 жылы туып, 1940 жылы қайтыс болған делінген [5]. Ал Нығмет Мыңжанидың «Шынжаң халық баспасынан» жарық көрген «Қазақтың қысқаша тарихында» 1868 жылы туып, 1940 жылы қайтыс болды деп жазылған [6]. Қазақстан ұлттық энциклопедиясында [7], «Қазақ әдебиеті» энциклопедиялық анықтамалығында [8] деп көрсетілген. Осының барлығы Ақыттың туған жылы туралы зерттеушілік ой-пікірде әлі де ғылыми тұжырымдалған бірізділіктің жоқ екенін көрсетеді.
Ақынның өмір сүрген жылдарын былай қойғанда, туған ай, күні туралы нақтылы ауызға да алынбай келеді. Ақыт ақын жай бір адам емес, қазақ әдебиетінде Абай, Шәкәрімнен кейін тұрған бүкіл қазаққа ортақ ұлы тұлға десек, оның туған жылын нақтылау мәселесі оң шешімін табуы қажет деп білеміз. Ендеше, оның туған ай, күн, жылын дәл айқындау керек. Бұл ретте біріншіден, ақынның туған жылына қатысты алғашқылардың бірі болып сөз қозғаған жазушы Нұрқасым Қазыбековтің «Ой таразы» кітабындағы «Қалай айтсақ та, Ақыт – қазақ әдебиеті тарихындағы ірі тұлғалардың бірі. Ендеше, оның туған, өлген уақытын зерттеушілеріміздің оқушыларды шатастырмай, нақ белгілегені жөн. Меніңше, ол қиынға түспейді. Ақынның:
Алпыс алты жасым бар,
Жылым жылан жыл еді.
Осы қыс өтсе арада,
Алпыс жеті кіреді, – деген өз сөзі бойынша жыл қайырушыларға есептете салу керек» [5, б. 225] деген пікірін қаперімізде ұстау керек. Екіншіден, ақынның туған ұлы Ғазез де Ақыт ақынның туған жылы 1868 жыл деген тоқтамға келген. Ол – шығыс жыл санауы бойынша жылан жылына сәйкес келетін 1868 жыл. Кейінгі басылған кітаптардан ақынның туған жылынан әртүрлілікті көрмейміз. Керісінше ақыттанушылардың ешқайсысы да оның туған айы мен күнін анықтауға назар аудармаған, сол көмескі күйінде белгісіз қалып отыр. Оның себебі де Ақыт Үлімжіұлының өмір жолы, шығармаларының талайлы тағдыры мен ақыттану ілімінің әлі де болса жүйелі түрде қолға алынып, бір арнаға түспегендігіне байланысты болса керек. Үшіншіден, ақынның туған жері қазіргі Қытай еліне қарасты Алтай аймағының Көктоғай ауданы Қайырты күзеулігінде туған деседі. Күзеулік, демек, ақын күз айлары – қыркүйек, қазан, қарашаның біреуінде дүниеге келген. Біз Ақыт өмірбаянын осы жүлгеден өргенді жөн көрдік.
Ақыт ақынның өмірге келуіне байланысты ел ішіне тараған бір аңызды оның ұлы Ғазез жыр етіп жазған. Сол жырда он сегіз жасында келін болып түсіп, он бес жыл бала көтермей жүрген Жібек келіншекті «Келеді көш-жөнекей мұңға батып» [9] деп суреттейді. Осы жолдағы көш-жөнекей деген тіркесі, біздің ойымызша, бекер алынбаған, беймәлім бір тылсымға жетелейтін сырға толы, өзіндік құпиясы бар деп есептейміз.
Көш ұғымы көшпенділер әулеті санасында бір жерден екінші бір өлкеге қоныс аудару деген ұғымды ғана беріп қоймайды, сонымен қатар белгілі бір уақытты, мезгілді көрсететін де кездері болады. Жалпы көшпенділер дегенде олар жылдың төрт тоқсанында, жыл он екі ай бойы үнемі көшіп-қонып жүре бермегені белгілі. Көш негізінен көктем мен күз айларына, құстың келуі мен қайтуына тұспа-тұс келетін уақытпен ұштасады. Жоғарыда айтылған мәлімет бойынша Ақыт ақынның күзеулікте туғанын ескерсек, онда бұ көш көшпенді елдің қыстаудан мал қоздататын қорасына, не жазғытұрымғы жаңа қоныстан жайлауға тартатын ұзынсонар салқар көшінің бірі деп көруге әбден болады. Егер Ақыт ақын қыркүйекте туған болса, онда ол көш қаңтар, ақпан айларына сәйкес келеді. Бұл кезде қазақ көші басталмайды. Бұл – қазақтың іргесін белуардан көңге көміп тапжылмай отыратын кезі. Екіншіден, жырды мұқият оқыған жанның көзі түсетін «Су алып Бейіт сайдың бастауынан» жүретін қос келіншек бар. Яғни өзен-бұлақтың қатпаған немесе көзі ашылған кезі. Ал Ақыт ақын қараша айында туған болса, онда бұл көш жылдың басына, қар көбесі сөгіліп, жер жібіп, мал төлдейтін жерге қозғалатын көшке сәйкес келеді. Сай-саладан сарқырап аққан сулар мен жер бетінен бұлт болып көтерілген таң мен кештің буларына араласа көшкен көш. Осы көш жолында Жібек келіншек түс көріп, түсінде қызыр қонып, ақыры жүкті болады. «Түс көру – бейнелі түрде жанның кеңістікті кезу немесе құдіретті күштің аян беруі» [10].
Күзінде, қарашада босанып, ақ сазандай ұл туады. Сөйтіп болашақта Алты Алаштың Абайдан кейінгі ақынына айналмақ Ақыт атты бала 1868 жылы қараша айында дүниеге келеді.
Жібек бәйбіше бала көтермей жүрген он үшінші жылында өзі айттырып, Үлімжіге Бәкеш деген қызды алып береді. Бәкеш босаға аттап, келін болып түскен жылы Ақыт туады. Сонда өр мінезді, тентек Бәкеш, «Мен келген соң көнің жібімеп пе еді» деп Жібектің бауырынан баланы жұлып алыпты. Жібек мінез Жібек ана «Рас, сенің балаң» деп Ақытты Бәкештің бауырына салады. Бәкеш Ақытқа өзінің «қыз емшегін» емізеді. Қазақтың «қыз емшегін емген бала өлеңші болады» дейтін аңыз-әпсанасының мәні де осындайдан туындаса керек. Ал қыз емшегін емген өлеңші бала, ол – Үлімжінің тұңғышы Ақыт еді. Ақыттың «Әкесі Үлімжі аты шыққан би де емес, мыңғырған мал айдаған бай да емес, өзіндік ғана ауқаты бар, қарапайым малшы екен» [9, б. 26]. Осы үзіндідегі «өзіндік ғана ауқаты бар, қарапайым малшы екен» деген жолдарға да назар сала кеткен жөн деп есептейміз. Өйткені сол заманда, яғни Ақыт дүниеге келген ХІХ ғасырдың екінші жартысында «өзіндік ғана ауқаты бар» деп күнкөрісі қандай адамды айтқан? Біздің ойымызша, «өзіндік ғана ауқат» онша аз дәулет емес сияқты. Олай дейтін себебіміз, Ақыттың әкесі Үлімжі – екі әйел алған кісі. Екі әйел алу үшін бұрыннан қалған салт-дәстүр бойынша оның қалың малын өтейтін дәулет болу керек емес пе? Әлде екі әйелді Үлімжі қалыңсыз алды ма? «Өзіндік ғана ауқаты бар» адам екі әйел ала ала ма? Осы тұрғыдан келгенде мұндай адам онша кедей адам болмаса керек. Бірақ Ақыт өзінің тегі жөнінде «Алтайда бұлбұл сайрадым» [11] толғауында:
Алтайда өскен бала едім,
Елеусіз пақыр жан едім...
Тегі ақ сұңқар демеңдер,
Ақ сұңқар емес, сары едім.
Атамда озған жүйрік жоқ...
Жас та болсам шал едім, – деп өзінің қарапайым шаруадан шыққанын атап өтеді. Сөйте тұра Ақыттың «Жиһаншаһ» дастанында өзін «Қарымсақ бай немересі Үлімжіұғлы» [11, б. 240] дегенін ескермеуге болмайды. Мұндағы «бай» атауы атасының байлығын емес, өлеңнің буын санын толтыру үшін ғана, қазақ тілінің ауызекі сөйлеудегі «Қазақбай, қазақбайшылап, т.б.» дейтін дәстүрін ұстанса керек. Мұндай қолданыс Ақыт өлеңдерінде кездеседі. Мысалы, «Әуелі сөз бастайын инабаттан» деп басталатын өлеңінде «Баласы Қазақбайдың ұйықтап жатқан» деп, қазақ атаулыны Қазақбайдың баласы деп қолданады. Ата жағынан, ал Ақыттың шеше жағынан, туған анасы тарапынан келетін болсақ, әкесі Үлімжінің бірінші бәйбішесі жай жердің, қара сирақ кедейдің қызы емес. Ақытұлы Ғазездің жазуында Жібек ана текті жердің қызы. Ақыттың нағашысы Тайлақұлы Барлыбай бидің немересі екен. Ақытұлы Ғазез «Ақыт Үлімжіұлы» еңбегінде оны даралап көрсетеді. Бұл туралы былай деп жазады: «Жібек анамыз Жәнтекей ішіндегі кіші ру атанған Тайлақұлы Барлыбай бидің немересі, Бекеннің қызы екен. Ақын Ахмет Сембайұлының өлеңіндегі: «Барлыбай, Шобаш барды Көгедайға, // Жанторы, Бақан да бар осы жайда» деген 1784 жылы Көгедай хандыққа сайланғанда барған. Барлыбай – жәнтекей, Шобаш – шеруші, Жанторы – молқы, Байқан – қарақас қатарлы төрт бидің бірі» [9, б. 30-31] дейді. Демек, Барлыбай төрт шонжардың, елдің сөзін ұстаған төрттің бірі болса, оның тұқымында қара көктің қаны болуы табиғи нанымды нәрсе. Үлімжі үшінші әйелін алдыңғы екі бәйбішесі қайтыс болғаннан кейін алған. Ал Ақыттың ақындығының бастау көзін баласы Ғазез бай мінезді, салмақты ойлы, салауатты да саналы анасы Жібек деп көреді. Баласының дарынын ерте байқаған ана өзінің тәрбиесіне алып, ой өрісінің кемшіліксіз өсіп-жетіліп, үлгілі-өнегелі һәм білімді болып ер жетіп, қатардағының бірі емес, ел азаматына қосылуына ерекше қамқор болады.
Ақыт Үлімжіұлы өзінің өмірбаянын бірізді етіп, қағазға түсіріп, толық баяндап жазып қалдырмаса да жоғарыда келтірген бір шумақ сынды кейбір өлең-назираларының арасына кірістіріп, тармақтарына сіңіріп, жырлап отырған. Мұндай үрдіс қазақтың басқа ақындарында да кездеседі. Мысалы, Мәшһүр Жүсіп өзі туралы бір өлеңінде былай дейді:
Жасымда қойылған атым Жүсіп,
Жұрт кеткен сүйгенінен Мәшһүр Жүсіп.
Қолыма қағаз-қалам алған шақта,
Кетемін қара сөзге желдей есіп [12].
Ал Ақыт ақын «Замананы сөйлейін» деген көлемді толғауында:
Он сегізде жасымыз,
Ақыт деген атымыз.
Руым – Молқы Машаннан,
Қазақтан ата затымыз [11, б. 171], – десе, «Жиһаншаһ қиссасында» «Қисса жазбағымның себебі» деген сөз басында:
Атам аты Үлімжі Алтай жерім,
Өр Керейде Молқы дер менің елім [11, б. 172], –  деп бастап, осы қиссасын:
Аманат баспашыға мына сөзім,
Тапсырған бұл Қадырға үшбу кезім.
Алтайский молқыда машан тобы,
Хатшысы Жуанғанның Ақыт өзім.
Мың үш жүз тоғызыншыда бұ Қобдада,
Жамағат, тәмам болды, міне, сөзім [11, б. 245], – деп аяқтайды.
Демек, Ақыт «Замананы сөйлейін» толғауын он сегіз жасында жазған. Он сегіз жас қазіргі өлшеммен бесіктен белі шықпаған, тым аз жас. Сөйте тұра басқа-басқа, жеткіншек Ақыт замананы сөз етеді. Ақынның ерте есейіп, айналасына сыни көзбен қарай бастағанын ұғынамыз. Жырдан білгеніміз: Ақыттың руы Молқы Машан екен. Молқы – қазақтың Орта жүзінің ішіндегі Керейдің Абақ Керей тармағына жататын он екі рудың бірі. Ал Машан Ақыттың бесінші атасы болса керек. Ақыттың ғұмырнамалық шежіресі Ақытұлы Ғазездің жазғаны бойынша керей ұлысына дейін былайша тізбеленеді: «Молқы – Қожамқұл – Арық – Тағанақ – Машан – Бітімбай – Баубек – Қарымсақ – Үлімжі – Ақыт [9, б. 25]». Ақыттан арғы тоғыз ата осылай таратылады. Сондай-ақ Ақытұлы Ғазез әкесінің арғы ата-бабаларының үрім-бұтағы, олардың қазіргі жан саны жөнінен де жақсы мағлұмат береді. Ақыттың бесінші атасы Машаннан Қытайдың Көктоғай ауданында шамамен бес жүздей отбасы, ал төртінші атасы Бітімбайдан мыңға жуық отбасы бар дейді. Ақыттың төртінші атасы Баубектің алты ұлы болған екен. Олар: Жамансары, Бәби, Боққара, Дүйсен, Қалқабай, Қарымсақ. Ақыттың ұлы атасы Қарымсақ Баубектің кенжесі болып келеді. Қарымсақтан Шүмек, Жебен, Шырғанақ, Белдемше, Үлімжі, Рахат деген алты ұл туады. Ал Үлімжіден Ақыт, Шайқи, Кітапбай, Сағыз, Зәки, Шабақ, Әпей – жеті ұл, Бөктік, Сипыр, Қайша деген үш қыз, барлығы он бала дүниеге келген. Жеті ұлдың үшеуі – Ақыт, Шайқы, Кітапбай бәйбішесі Жібектен, Сағыз, Зәки, Шабақ – Бәкештен, ал Әпей кіші шешелері Татудан туады дейді шежіре. Ұлы Абай «Атадан алтау, // Анадан төртеу, // Жалғыздық көрер жерім жоқ» [13] дегеніндей, Ақыттың да «ағайыны бек көп», жалғыздық көрер орны жоқ еді. Кейбір әдебиет зерттеушілері «Ақыттың бала күнінен-ақ жағдайы мәз болмады. Әкесінен жастай жетім қалды» [14] дейді. Бірақ қалай, қашан, қанша жасында деген сұрақтарға жауап бермейді.
Ғұмырнамалық (биографиялық) тұтастанудың үлгісі ретінде А. Үлімжіұлының «Мұхаммед-Қанапия» жырын айтуға болады. Пайғамбар Мұхаммедтің баласы Мұхаммед-Қанапияның бар өмірі баяндалады [14, б. 161]. Ғұмырнамалық тұтастану – елдің батырға, оның өміріне деген зор ықыласынан пайда болған секілді. Әдеби-фольклорлық байланыстың эпикалық жанрдағы ғұмырнамалық құрылым арқылы көрінуі Ақыт шығармашылығының жан-жақты, көп қырлы көркемдік ерекшелігін дәлелдей түседі.
Ақыттың «Беташары», «Сарыны» секілді бір топ өлең-толғаулары қыз ұзату дәстүріне арналған. Сонымен қатар «Жүзбен қажыны жоқтау» - оның әйелі Қадиша мен туыстарына айтқан жұбатуы [14, б. 163]. Бұл – ғұрыптық фольклорды құрайтын салт жырларының сын-сипатын бойын сіңірген, әдебиеттегі фольклоризм элементтерін қамтыған туындылар.
Ақыттың әкесі Үлімжі үпі-тәпі күнкөріс қамы бар адам дедік. Үлімжі аты қазақ есімдерінің ішінен кездесе бермейтін сирек, сирек болғанда тек Ақыттың әкесінің атынан ғана кездестіреміз. Қазақта жаңа туған балаға атты әр түрлі жағдайға байланысты қоя береді. Үйіне қонған қонақтың да атын қоя салатын жағдай аз ұшыраспайды. Ал Үлімжі атауы біздің болжауымыз бойынша, Ақыт атасының өмір сүрген ортасы, арғы-бергі көрші елдермен қарым-қатынас, ара-байланысынан хабар беретін секілді. Мәселен, моңғол тілінде үлэмж [үлімжі] – жалғасу, жалғас, үнемі деген, сондай-ақ уламжлах [ұлымжылық] – жалғау, жалғастыру деген мағына беретін сөздер [15]. Бұл Ақытты өскен ортасының мұңғұл жұртымен қоян-қолтық, қоңсы, көршілес өмір сүргендігін бір белгісі болса керек. Және де қазақта өзінің ру-ұлыстарының аттарын, мысалы, Алшынбай, Арғынбай, Найманбай деп, басқа жұрт атауын, мысалы, Қырғызбай, Өзбекхан, Орысхан деп балаларына ат қоя береді. Бұл да сол кездің қоғамдағы ұлысаралық қатынас-байланыстың белгісі. Осындай дәстүр Ақыт аталарының аттарында да кездеседі. Мысалы, Ақыттың үшінші атасы Баубектің бір баласының аты Қалқабай дедік. Қалқа, яғни халх – моңғолдардың ең шоң руы екені белгілі. Осы деректердің өзі Ақыттың ата-бабасының арғы замандардан бері қарай моңғолдармен көрші-қолаң тұрғанын, көрші болғанда жай бір іргелес ел емес, ара байланыстары бар, алыс-берістері, барыс-келістері бар, тым тығыз, сыйлас көрші болғанын көрсетеді. Мұндай сыйлас-сыбайластықты қазақ тамырлық байланыс дейді. Ал сондай алыс-берісі бар, өз ара сауда-саттық жасайтын адамды қазақта тамыр деп атайды. Ақыттың әкесінің есімі, атасының аты бізді осындай ойға жетелейді. Бұл Ақыттың болашақтағы өміріне де өз әсерін тигізуі әбден мүмкін.
Ақыт Үлімжіұлының ХІХ, ХХ ғасырлар тоғысындағы кітаби аты – Ақыт қажы Үлімжіұғлы Қарымсақов-Алтайский. Яғни Қарымсақ немересі. Алтайский – оның қай аймақтан шыққанын көрсеткен мекенжайы. Ескі араби дәстүрде Қашқари, әл-Фараби, Тарази деген сияқты. Осылай, «Қарымсақов, Алтайский» деп жүргендер орыс отаршылдарына мойынұсынған татар-ноғай миссионерлері теліген қосалқы, жамау есімдері. Бұл оның азан шақырып немесе ел ішіне кең тараған аты-жөні емес. Ақыт ақынның лақап есімі – Ақыт қажы. Ол кісі қажылыққа барып келгеннен бастап (1908) өмірінің соңына дейін Ақыт қажы атанып кетті. Нақты, шынайы деректер осылай дейді. Басқаша, ауызша немесе жазбаша деректер ұшыраспайды. Ақыт қажының ХІХ ғасырдың соңы мен ХХ ғасырдың басында жарық көрген шығармаларында ғана «Қарымсақов-Алтайский» деген фамилиялық есім кездеседі де онан кейінгі толықтыруларда бұндай ат-есім ұшыраспайды. Болашақ зерттеулерде, қазақтың көркем әдебиет тарихында, түрлі оқулықтар мен ғылыми еңбектерде Алтай қазақтарына әйгілі Ақыт қажы Үлімжіұғлының Ақыт қажы аты орнықса жарар еді.
«Қайныма он жетіде ұрын бардым». Бұл – Ақыттың өз сөзі. Жәмила есімді ай мен күндей қас сұлу қызға он жеті жасында үйленеді. Тағдырдың жазуы солай болған шығар, қара сұқ қадалды ма, тіл-көз болды ма, түскен жылы Жәмила жазылмайтын дертке ұшырайды. Емші-домшы, молда дегендердің бәріне көрсетеді, дем салдырып, бақсы ойнатады. Ауру айықпайды. Молданың қалауымен Жәмиланы төркініне қайтарады. Алайда төтесінен келген ажал төркінінде адал Жәмила сұлуды алып тынады. Ақын жанып сүйген ғашығы жайында «Бұ қызықпен ғарып жаның мехнатпен қоштасты» дейді. Содан іле-шала туған анасы Жібек қайтыс болады. Осының бәрі бір үйлі жанға оңай болмайды. Он тоғыз жасында Ақыт «запыранша сарғайып» ауырады. Мехнат көріп, осы аурудан жиырма бір жасында әрең дегенде айығып, ел қатарына қосылады. Айттырып Кәмпитті, содан кейін Қарақас рулы Сүйінбай қызы Үкіжанды алады. Кәмпиттен – Ғабдысәмет, Ғабділмәлік, Алдажар, Мұхаммадияр, Бият атты бес бала, Үкіжаннан Ғабдұлхақ, Ғабдұлманнан (Қалман), Ғабдұлханнан (Ақанай), Мүбәрәк, Мінхаждин, Ғазез, Әбденбек, Мақаш, Шарипа, Кәрима, Хабиба, Мүнира атты он үш бала туады. Бәйбішесі Кәмпит қайтыс болғаннан кейін Үкіжанның үстіне Кентбайқызы Боқайды алады. Боқай да бота көзі жәудіреген, ақ құбаша, алма бетінде қылдай қанның ізі жоқ сұлу бала болса керек. Ата-анасы еркелетіп, азан шақырып қойған аты ұмытылып, Боқай атанып кетіпті деседі. Жазғанның жазуына қайран жоқ. Боқай сол келін болып босаға аттаған жылы-ақ қайтыс болып кетеді. Сонда ақын Ақыт алған жарының қазасына қайғырып өзі жоқтау жазыпты. Ол жоқтау ел арасында ауыздан ауызға өтіп жатталып қалыпты. Оның қысқаша сарыны былай:
Бауыры суық қара жер,
Мұздаттың да тоңдырдың.
Жарға құмар көңілім,
Сен де шаршап болдырдың...
Боқай о дүниелік болғаннан кейін Ақыт Зорға деген адамның қызы Бинайды жар етеді. Бинайдан Қапыз, Нұретдин, Ғайнеден, Мүсілім, Сәлима атты бес бала көреді. Ақыттың әмеңгерлікпен алған әйелінің аты Мәлике. Одан Мәстура есімді бір қыз бар. Ақыт ақын некесін қиып, алты әйел алған. Өмірінің соңына дейін бірлікте, бір үйде ғұмыр кешкен әйелдері Үкіжан мен Бинай болған. Көбінде Үкіжанның қолында тұрады екен. Жоғарыда аталған төрт әйелден ұзын саны жиырма төрт бала көрген кісі. Оның он үші ұл, он бірі қыз болып үрім-бұтағы өсіп, өркендеп, мәуелі бәйтеректей жетіліп бұл күнде ақынның үш жүзге тарта немере-шөбересі Қытай, Моңғолия, Түркия және Қазақстанда бақуатты өмір сүреді.
Ақыт жасынан шын мәніндегі қазақ даласының оқымысты, көргені көп, көзі ашық зиялылары молдадан сабақ алып, діни білімді бойына сіңіріп, кейін өзі де осы жолды ұстанды. Сондықтан да болар кіндігінен тараған әр баласына араб тілінде, яғни діни есімдерді қойған. Қазақ тілінің айтылымында сөз басында «ғ» дыбысы айтыла бермейді, көп жағдайда ол «қ»-ға айналып кетіп отырады. Сондықтан да араб тілінен енген сөздердегі сөз басындағы «қ»-ның орнына қазақ тілінің «қ» дыбысы жүреді. Мысалы, Ғабдысәмет – Қапсәмет, Ғабділмәлік – Қабдылмәлік, т.б. айтылып қалыптасқан. Біз зерттеуімізде жоғарыда аталған Ақыт балаларының атын белгілі дінтанушы, ақын, қоғам қайраткері Ақыт ақынның тікелей ұрпағы Ақытұлы Ғазездің жазуы бойынша беріп отырмыз [9, б. 122].
Осы орайда Ақыт қажының түр-тұлғасы, сырт пішімі қандай адам болғаны жөнінен де бар мәліметті ұсына кету артық етпес. Ақыттың ұлы Ғазез әкесін қою қасты, қыр мұрынды, төртбақ денелі, қарасұр кісі деп суреттейді. Ал Ақыт қажының тарихта жалғыз суреті, соның өзінде үй-іші, бала-шағаларымен бірге түскен, сақал-шашы ағарып, сарабдал болған жетпіс жас шамасындағы бір бейнесі қалыпты. 1948 жылдары Ақыт ауылы Боғда-Шонжы жеріне ауып барады. Сол жылы әлгі сурет ішінен Ақыт бейнесін қиып алып, Оспан батыр ауылында молдалық етіп жүрген суретші Қапас мүфти деген кісіге қарындашпен қайта жаңғыртып сыздырады. Кейін бұл сурет жандайшаптар арқылы аудандық оспадар сақшылардың қолына түсіп, бүктетіліп, тозып кеткендіктен Манапұлы Қалибек деген кісіге жаңалап қайта сыздырады. Қазіргі қолданылып, пайдаланып жүрген суреттің қысқаша тарихы осылай екен. ХІХ ғасырда Арабияға – Мекке, Мәдинаға қажылықпен барған адамдардың суреттері Ыстамбұл қаласы архивтерінен, мәселен, Зуха батырдың суреті табылған. Осы жолмен ізін қуып, іздестірсе, Ақыт қажының да суреті табылып қалуы мүмкін бе деп ойлаймыз.
Қазақтың қалыптасқан дәстүрінде бала жеті жасқа келгенде намазға жығылып, осы жолмен, «Мен келдім жеті жастан сегізіме, // Кез болдым ғылым-дария теңізіне» дегеніндей білім бұлағынан сусындап, қара таниды. Ақыт та ең әуелі немере ағасы Садықтан сабақ алып, хат танып, сауат ашады.
Садық – әкесімен бірге туысқан Жебеннің баласы. Онан соң Құсман (Ғұсман) деген ауыл молдасынан оқып, толық сауатын жетілдіреді. Кейін ер жетіп, жігіт аяғын басып, оң-солын аңғарған кезде молқы руының үкірдайы, Жотақажы атанған Майтыұлы Жуанған ауылына сырттан бір молда келеді. Сол молдаға Жуанған үкірдай өз балаларын оқытады. Жұрттың сөзіне қарағанда ол кісінің ел ішіндегі аты Мырзабақа екен, Бұхарадан келіпті дейді. Бұл кісі шариғатқа аса жүйрік болса керек. Ол жөнінде Ақыт 34 жасында жазған мына бір өлеңінде оны ілтипатпен еске түсіріп, оның шын аты Махбубулла екенін атап өтеді:
Пақыр Ақыт сөйлейдi әрбiр тұстан,
Жастан түркi танытты молла Ғұсман.
Садық аға үйреттi әлiп, би деп,
Танытты хат-қағазды асығыстан.

Ержетiп дамолладан алдым сабақ,
Есiмiдүр Махбұбулла асыл талап.
Бұһардың ақсүйегi дәл өзiнен
Шығады демi сайын ғылым тарап [11, б. 12].
Жасынан ауыл молдасынан сауат ашып, діни медреседен араб тілін, өз бетімен түрік, татар тілін меңгеріп алған Ақыт Қазаннан басылған түркі, шағатай тілдеріндегі әдеби кітаптармен танысады.
Махбубулла дамолла хадимше оқуға терең адам болса керек. Ақыт ақынның «Шынжаң халық баспасынан» жарық көрген 3 томдық шығармалар жинағының алғы сөзінде: «Бұхардан келген оқымысты Махбубулладан (Мырзабақа) оқып, араб, парсы тілдерін үйреніп, түркі, шағатай, араб, парсы тілдеріндегі дүние әдебиетімен  танысады» делінеді. Әр сөзінен, әр демінен ғылым нұры шашырап тұрған ұстаздың ой-өрісіне Ақыттың алғыр құлқы аса ауғанына осы жолдар дәлел бола алады. «Шығады демi сайын ғылым тарап» деп ауызға алған шарапатына 60 бала шарпылады. Солардың ішінде әрі зеректігімен, алғыр, ынталылығымен ұстаз назарын өзіне ерекше аударғандардың бірі Ақыт еді.
Әуелі Құсман молдадан түркі тілдерін оқып үйренсе, Махбұболла арқылы араб, парсы кітаптарымен танысып, араб тіліндегі кітаптарды өздігінен түсінетін жағдайға жетеді. Алайда Ақыттың артқы жағдайының жетімсіздігіне, қысқа жіптің күрмеуге жетпеуіне байланысты оқуын үзіп, біраз уақыт аңшылықпен айналысады. Оның білімпаздығы мен сауаттылығын қатты ұнаған Жуанған үкірдай шақыртып, он жеті жастағы Ақытты өзіне хатшылық қызметке алады. Сөйтіп Ақыт Махбұболладан қайтадан оқуын жалғастырып, ислам мәдениеті мен шығыс әдебиетіне тереңдей бойлап, бұл тарапта белгілі дәрежеде білім үйреніп, араб, парсы, шағатай тілдерінде жазылған тарихи, ғылыми, әдеби кітаптарды тауып оқып өзінің білім көкжиегін онан ары шыңдай түседі. Дін жағынан аға молдалық деңгейге жетеді. Аға молданы ел ішінде «дамолда» деп атайтын.
Ол кезде Алтай тауының екі бетін – теріскейі мен күнгейін мекен еткен қазақтар Қобда арқылы Бейжіңнің тікелей басқаруында болатын. Моңғолдар болса маньжур билігінен шықпаған кез. Қытайдың Ежен ханы мен Ресейден келетін барлық хат-хабарлар Алтай еліне ат поштасы арқылы таратылатын болғандықтан, сол кездегі жергілікті басқару билігі Жуанған үкірдайдан пошта таситын сауатты, пысық екі жігіт сұрағанда Жуанған соның біріне Ақытты береді. Қазақтар бұл ат өртеңін «меден» деп атаған. Онысы моңғолдардың мэдээ – «хабар-ошар» деген сөзінен шыққан. Ақыт өзінің Алтайдың Қобда бетіне келу себептерін барынша нақтылап, «Жиһаншаһта» былай деп жырына қосады.
Жиырма үште хатшы боп Қобда келдім,
Көп елім қоймаған соң сонда келдім.
Ғабдулхабир ноғай да асыл бекзат,
Қобдаға кеп жүргенін сонда көрдім [11, б. 243].
Сөйтіп, 22-23 жасында Моңғолия жеріне келген Ақыт Алтай мен Қобда арасына атпен пошта тасиды. Бұған себеп, жоғарыда атаған тамырластық ұраңқай-қалқа тілдерін үйренуге мүмкіндік беріп, соның нәтижесінде моңғолдарың Қобда кентінде пошташы болуы әбден мүмкін. Одан ары ол мұнда 1910 жылға дейін өмір сүреді. Осылай Ақыт ақынның Моңғолияның Қобда өлкесіндегі жиырма жылдық өмірі басталады. Ақыт Үлімжіұлының ұлы ақын ретінде қалыптасып, дамып-жетілуіне сара жол ашқан, жастық шақтың жігері қайнап, жалыны алаулаған, білім мен ғылымға еркін бойлап, әбден кемелденген қырық жасқа дейінгі кезең осы кез еді. Бұл ақынның өмір көкжиегін кеңейткен, білім мен ғылымға деген құштарлығын арттырған, мектептік ғибраты мол ошақтарының бірі әрі бастысы деп айтуға болады.
Меденде тұрған кезінде жергілікті қазақтармен танысады. Оқып көздері ашылған оқымысты саудегер татар-ноғайлармен жора-жолдас болады. Сол елдің көзі ашық оқымысты адамдары арқылы Қазан қаласында түркі және шағатай тілдерінде басылған Қожа Хафиз, Фирдауси, Низами, Шайху Сағди, Науаи, Сопы Аллаярдың, Қожа Ахмет Ясауи сияқты шығыстың ғұламаларының өлең-жырларын оқып таныс болады. Көзі ашылып, көкірегі, ой-өрісі кеңиді. Тумысынан өлеңқұмар тума талантқа шығыс жұлдыздарының жауһар жырлары әсер етпей қоймайды. Осының нәтижесінде өзі де сол ақындарша, солардың стилімен шығыстан жеткен аңыз-әңгімелер негізінде назира әдісімен бірнеше дастан жазған. Ол дастандары өнерге сусап отырған ел ішіне ауызша-жазбаша лезде тарайды. Ақыт атын танытады. Бұрыннан ел ішінде айтысқа түсіп, кейбірде көңіліне келген тақырыпты өлең сөзбен қиыстырып жіберетін Ақыт 1891 жылы өзінің тұңғыш дастаны «Жиһаншаһты» жазып бітіріп, Қазан баспасына ноғай тумасы, тобольскілік саудагер Ғабдол-Қадыр арқылы Қазанға бастыруға жолдайды. Сәті түсіп бұл дастаны 1897 жылы Қазан баспасынан жарық көреді. Міне, бұл Ақыт ақынның өмірінде ғана емес, бүкіл исі қазақ баласының тарихында өндірістік баспадан жарық көрген тұңғыш кітап болуымсен құнды. Тарихи дерек көздері осылай дейді. Олай болғанда ақын Ақыт Үлімжіұлын күллі қазақ жазба әдебиетінің іргетасын қалаушы тұңғыштарының бірі деп атауға толық негіз бар.
Ақыт зерттеушілерінің алғашқыларының бірі Кәкей Жаңжұңұлы бұл туралы былай дейді: «Ауыздан ауызға тараған өсиет жырлары мен өміршең қисса-дастандары Ақыт атын алты алашқы жайып, халқының сүйікті тұлғасына айналдырды. Ол күллі қазақ сөз зергерлері тарихында алғашқылардың бірі болып кітап бастырды» [16]. Шындығында, Ақыт ақынның Алтай тауының бір түкпірінде жатып, қазақтың қараңғы шағында, қатынастың қиын уақытында дос-жаранның көңілін тауып, қазақ баспасөзі тарихында тыңға түрен салып кітап бастыруы – оның болашақты болжай білген көрегендігімен қатар өз замандастары арасынан озып шыққан даралығын паш етеді.
Ақыт осы жиырма жыл ішінде өзінің назиралық дәстүрмен жаңғыртып жазған көлемді дастан-қисаларын дүниеге әкелді, олардың денін соншама қиыр шетте, өркениеттен шалғайда, мүмкіндік-болмыстың тапшы, империялық құрсаудың қыспағына қарамай, жеті-сегіз кітабын Қазан шаһарында бастырды. Алайда Ақыт кітап шығару үшін Қазанға бармаған. Кітаптарын ел аралап, сауда-саттық жасап жүрген саудагер достары арқылы Қазан қаласына жіберіп отырған. Оған өз жазбалары куә болады.
«Әбиад Ғахидиясында»:
Кәрімберді Бабаев –
Зайсандағы танысы.
Алтайдағы Өр Керей,
Баспаға сөзім жете алмай,
Әттең, жердің алысы...
Алтай мен Өр Керей өңірлері Ақыттың шығармашылығында жиі аталып өтетін жерлер. Ақынның өз шығармаларын баспаға шығару мүмкіндігі туралы айтылған жолдарда баспаға жетпеу мен әдеби шығармашылықты насихаттаудағы қиындықтар көрініс табады. «Әттең, жердің алысы» деген жолы оның шығармашылық өмірінде көптеген қиындықтар мен кедергілердің болғанын, әсіресе физикалық және әлеуметтік алыстықтың оны толығымен баспаға шыға алмауына әсер еткенін білдіреді.
Кәрімберді, Сәлімжан,
Зайсанский Бабаев –
Алтайға мәлім саудагер,
Таниды тәмам халайық.
Ойлаңыздар, асыл зат,
Поштаға қисса салайық.
Құсайынов Шамшиддин,
Қабыл көрсе ғазиз жан,
Бастырып қисса алайық, – деп жазбаларын Қазанға, Құсайыновтар баспасына жөнелтіп отырғанын баян етеді. Алайда барлығы Қазан қаласына жетіп, олар түгелдей баспадан шықты деп шорт кесіп айтуға болмайды. Өйткені Ақыт 1909 жылы Қазанда Құсайыновтар баспасынан шыққан «Әбиад Ғахидия» атты ғибрат жыр кітабында жеті кітап жолдап, одан тек қана «Жиһаншаһ – Тамуз шаһ ұғлы» басылып келгенін, ал «Сейфүлмәлік» қиссасының «Ғабдулмәлік» атанып, Сейткерей дегеннің меншіктенуімен шыққанын қынжыла жазады. Бұған қарағанда, ақынның біраз туындысы қолды болып кетпеді деп айта алмаймыз.
Ақыт жастайынан тіршіліктің таршылығын көп көріп, тұрмыс үшін аңшылықпен де, кейбір жылдары саудагерлікпен де айналысады. Бірақ қандай хал-ахуалда болмасын, қолы еңбектен қалт еткен сәтінде қолында бар кітаптарға үңіліп, қолынан қаламын тастамай ширығып өлеңдерін еселей жазады. Жазған сайын қадамы қарыштап, тігісі төселіп, су жорғадай жаттығады. Оның үстіне жас болса да шал ақын, әңгімешіл, құлағының құймасы бар жандарды үйіріп алатын тартымдылығы ел аузына ілігеді. Әзіл-қалжыңға да бойы үйір, ыңғайы келгенде өзі де тауып айтып, елді қыран-топан күлкіге батырып жүреді. Ақыттың таланты мен талабына жергілікті тұрғындар қызыға қарап, дарынына тәнті болып, қол ұшын беруге әзір тұрады. Осы ниетпен Ақыттың Қобда бетіндегі таныс, дос-жарандары, Ботағара руының көрнекті адамдары Сөлтекұлы Бата – ел аузында Лайық атанып кеткен, Сабылдықұлы Бардам, Оразбектер молла қылып, бала оқытамыз деген мақсатпен шақырып, көшіріп алады.
Бай-Өлкенің Делуін ауданы жерінде діни мектеп ашып, Ақыт осында молда болады. Ғазез Ақытұлы осы көш жайлы анасы Үкіжанның естелігін былай деп келтіреді: «Қара лашық үймен сый ағайынның ішіне баруға намыстанып, ел ішіне бір күндік жер қалғанда ерулеп отырып қалдық. Осыны сезген әкеңнің дос-жарандары Лайық деген адам төрт қанат киіз үй дайындап қойған екен. Алдымыздан сол үйді алып шығып, қара лашық үйді тастап, осы ақ отаумен ел ішіне көшіп бардық» [9, б. 39]. Сөйтіп, Ақыт осы ауылда жиырма жылдай тұрақтап, бала оқытады.
Ақыт өміріндегі ең бір елеулі жыл Моңғолия қазақтары арасынан мұсылман баласының бес парызының бірін өтеу үшін 1907 жылы алғашқы топтың қажылық сапарға шығуы болады. Сонда Ақыт 39 жаста екен. Мұны бiз мына шумақтардан бiлiп отырмыз:
Иллаһи, саған жылап қалам алдым,
Тәуекел, бар iсiмдi саған салдым.
Жарандар, атым Ақыт – молла Тайиф,
Жасымда отыз тоғыз Мекке бардым.
(Бұл жерде «тайиф» – жағымды деген сөз. Қажылық сапарында бәдәуилер оған солай ат қойған екен). Осы сапарда қажыға барғандар Ақыттың сол жылдары жазған «Қажыбаян» дастанында атағанындай, олар: Лайық, Оразбек, Сайыр, Қанжар, Сүлейман, Ақынбек, Қойбағар және Ақытпен сегіз адам еді. Алғашында Ақыттың қажыға бару ниеті болмаған. Ол тек елдің игі жақсыларын күндік жерге шығарып салу үшін ғана ілесіп шығады. Алайда қажылар жол-жөнекей ақылдасып, алыс-жақыннан хабары бар, араб, парсы, түрік тілдерін білетін Ақытты қаражатын мойындарына алып, атқосшы етіп ертіп алуды ойластырып ақынға салмақ салады. Ақыт ел ағаларының сөзін екі етпей қабыл көріп, үй-ішімен де қоштаспай қажыларға ілесіп, алыс сапарға аттанып кетеді. Ауылынан жаңа аттанған жас баладай артына жалтаңдап, жаутақтап қарамайды. Өзі үшін де, өзге үшін де қажетті үлкен жолға шыққанын бірден түсініп, жедел шешім қабылдайды. Бұл – ақынның тәуекелшілдігін аңғартатын тұс. Ерлік мінез. Осы сапарда Лайық қажы және үш адам қайтыс болып, басқасы аман-есен еліне оралады. Лайық қажының қаржы-қаражаты түгелдей дерлік Ақыттың қолына өтеді.
Ақыт қажылық парызды өтегеннен кейін ел-жермен тереңірек танысу үшін қажы жолдастарын елге аттандырып жіберіп, өзі араб елінің біраз қаласын аралап танысады. Мұнда араб тілі мен түрік тілін тереңдете үйренумен қатар осы тілдерде жазылған әдебиеттермен де танысып, білім қорын байытып қайтқаны белгілі. Осы сапары жайында «Қажыбаян» дастанын жазды дедік, ал оның ақын өмірбаянының кейбір сәтін анықтаудағы артықшылығы жөнінде Зұфар Сейітжанұлы «Ақыт секілді ірі ақынның азаматтық өмірбаянының кейбір сәтін анықтап, қалпына келтіру үшін де бұл шығарманың маңызы зор болмақ» екенін айтады [17]. Дастанда сапарға бірге шыққан ел ағалары жайлы, жолда көрген мехнат, шеккен азап, тартқан тауқымет, жол бойында басып өткен бөтен ел, басқа жұрттың қоғамдық жағдайы, хал-ахуалы, тұрмыс тіршілігі хақында көлемді мәлімет береді. Жыр желісі оқырманды бейтарап қалдырмайды, тартымды оқылып, тыңдаушысын еліктіріп, ертіп отырады. Оқырман қажылық сапарды өзі кешкендей күйге бөленеді. Бұл жыр еш жерде басылмаған, тек қолдан-қолға өтіп, ел ішінде қолжазба күйінде тараған. Оны жиып-теріп, Өлгий қаласында «Қажыбаян» деген атпен баспаға бастырған адам – Кәкей Жаңжұңұлы.
Ақытты Моңғолия қазақтары аса жоғары құрметтейді, қадыр тұтады. Ақын жырғаулы тұрмыс, бақуатты өмір сүреді. Елі мен жеріне деген дән риза көңіл күйін өлеңмен жеткізеді:
Алтай тау, Қобда, Сәйір, Бәйтік, Боғда,
Ерентау, Сантай, Бөкен тұрмыз сонда.
Алшаңдап азғантай жыл кеңдік көрген,
Байытқан берекелі қайран Қобда.

Толықсып Қобда беті толған Керей,
Бір-бір үй, бір-бір ауыл болған Керей.
Алтайда қыспақ көріп дүңген, сарттан,
Мұнда кеп мал буына тойған Керей.


Барламға молда болып аз жыл тұрдым,
Бек жақсы рахатпен өмір сүрдім.
Баласы Сөлтекбайдың қажы Лайық,
Достылық сол кісіден қатты көрдім.
Ақыт Үлімжіұлының 1910 жылдан кейінгі өмірі Шынжаңның Алтай бетінде өтеді. Солай болса да ол жиырма жылын өткерген, толысып жетілген, қызығын көп көрген Қобда бетіндегі елдің тағдырынан хабарсыз қалмайды. Ел басына төнген зұлматтың бірі – Ресей тыңшысы, жалған пірадар, Элиста қалмағы Дамбижанцан Жаламаның айдағанына жүрмеген, айтқанына көнбеген керейдің кейбір адамының тірідей терісін сылып алып азаптап, ел-жұртын қырғынға ұшыратқан қанды оқиғасына орай тарих үшін құндылығы аса маңызды «Қобда кеңес» жырын жазды.
Ғұлама Ақыт ақын өмірінің соңына дейін мешіт салдырып, бала оқытып, халқын ағартуға, ғылым-білім үйретуге арнайды. Ақынның осы аралықта жазған жырларының дені туған халқын береке-бірлікке, өнер-білімге, елін-жерін сүюге, адамгершілік қалыптарын бұзбауға, әдет-ғұрып, дәстүр-салтты ардақтауға, дінін құрметтеуге бағытталады.
Тұтас тұрып жұмыр бол,
Бытырап кетпе оң мен сол.
Түгел жүріп бет қойсаң,
Кезікпей ме табар жол, – деп «Қалам, сия – көз жасы» толғауында айтқандай, өле өлгенше елін, жұртын бірлікте болуға, бытырап, бөлініп кетпеуге, береке-бірлікті сақтауға, ондай болмағанда мына күштілер билеген заманда әркімге жем болып торғайдай тозып кететіндігін асқан көріпкелділікпен ескертіп отырады.
Ақыт «Замана тұрғысынан толғауын» елу жасында жазады. Онда былай дейді:
Ой түбіне көз салсам,
Қағазға тамар көз жасым.
Ойласам мен де ер жетіп,
Елуге келді өз басым
Кітаптан өзге жат өзім [18], – дегеніндей, басқа іспен шұғылданбай, «заманның заңын айтып» (Абияттан), тек кітап жолын ұстанғанын аңғартады. Осы жылы Ақыт елден жырақ, шеттеп кеткен ағайындар асына барған сияқты. Өйткені осы жырдың аяғында ақын:
Күресі жақын жер екен,
Көзбен көріп дүнгенін.
Елден аулақ жүр екен,
Он жылға таяу болыпты,
Осы еді көптен келгенім [18, б. 18], – дейді. Демек, ақын елу жасында, яғни 1918 жылдары дүнгенмен шекаралас, «Күресі жақын» – қала, кенті жақын елді – Баркөл, Құмыл өңірін аралаған деп ойлаймыз. Бұл елдің осы өлкеге келгеніне «он жылға таяу болыпты» деп тарихтан хабар беріп, олардың «тіршілік үшін тұрғандарын» айтып, «ертерек ақыл ойланыңдар, елден аулақ жүргенің» елдің шетін сөгіп кетпей ме деген емеурін танытып, бірлікке, жиын отыруға шақырады.
Ақыттың әдеби өміріне оның кемеңгер Абай шығармаларымен танысуы үлкен бетбұрыс әкелді. Абай даналығын бір демнен қабылдаған ақын ұлы данышпанды іздеп Семей өңіріне келгендігі туралы ел ішінде ауызекі әңгімелер айтылып жүр. Солай деп жазған жазбалар да кездеседі. Бірақ ақын Ақыттың өзі оны іздедім, таппадым, жолыға алмадым деп жазып кеткен өкініш-кейісті кездестірмедік.
ХХ ғасырдың отызыншы жылдары Қытайдағы қазақтар үшін «ат тұяғымен тозған» аса қиын, тауқыметі ауыр, қасіреті мол жылдар болды. Жалпы қытай қазақтары қытайдың үкімет басына келген әр түрлі билеушілерінің ұстанған әр түрлі ұстанымдарының аясында адамзат баласы сирек көретін қуғын-сүргінді бастан өткізіп келеді. Осы қанды қанаудан халқын азат ету жолында өрістеген ұлт-азаттық қозғалыстарды қолдап, халқын бірлікке шақырады.
Ақын Гоминдаң үкіметі мен оның шаш ал десе бас алған қанішерлерінің туған халқына жасап отырған өктемдігін әшкерелей отырып, оларға жем тастап отырған өз ішінен шыққан «жемқор өскен сиырдай жебір ұлықтарды» да аяусыз сынайды. Осы ұлылығынан, ұлы зиялылығынан өмірінің соңына дейін айнымаған күрескер болды.
Ақыттың әдеби мұрасының жанрлық аясы фольклорлық жанр табиғатымен үндес болып келеді. Халық әдебиетінің өлең сөз тегінен шығатын эпикалық түрлері ақын шығармашылығынан айқын көрінеді. Толғау, қисса-дастан жанрлары ақынның өлең-жырларының құрылымына, сипатына негіз болумен қатар, оның даралық стилін танытуда да фольклорлық поэтиканың ерекшеліктерін байқаймыз.
Жалпы, фольклор поэтикасы дегеніміз – сөз өнерінің көркем формаларының: сюжет, композиция, образ, бейнелеу құралдары, тіл кестесі, әуен, ырғақ, өлшем сияқты компоненттерін қамтуы, сондай-ақ, фольклор жанрларының шындықты бейнелеу принциптері мен әдістері де осы ұғымға кіретінін байқаймыз.
Бұл ретте «Поэтика – әдебиет пен фольклортану ғылымының аса бір қиын да күрделі саласы. Өйткені кез келген шығарманың көркемдігі мен оның тіл кестесін, яғни поэтикасын зерттеу сөз өнерінің ішкі қыр-сырына тереңдеп барып тексеруді қажет етеді. Поэтика – гректің «poietine» – поэтикалық өнер деген сөзінен шыққан» деген ғалым Б.Уахатов тұжырымын келтіруге болады [18, б. 59].
Идеялық-эстетикалық бірлік аясындағы әдеби-фольклорлық интеграцияның негізі фольклоризм үдерісінен көрінеді. Фольклоризмнің ғылыми концепциясын анықтайтын әлемдік деңгейдегі тұжырымдар (М.К. Азадовский, Д.Н. Медриш, У.Б. Далгат, Д.С. Лихачёв, Н.И. Савушкина, Г.Г. Гамзатов, т.б.) бар.
Қазіргі таңда фольклортанушы ғалымдар фольклоризмді кең мағынада түсінуді алға тартады. Қаламгердің нақты фольклорлық материалмен тікелей ықпалдасуын ғана емес, сондай-ақ фольклордың синкретті сипатын есепке ала отырып, көркем шығармадағы халықтық мәдениет, таным құбылысының түгел жиынтық әсерін зерттеуге ұмтылады. «Фольклор мен әдебиеттің арақатынасын сыртқы «тоғысудан» ғана емес, олардың «өзгертілген» түрдегі байланысының заңдылықтарын ашуға тырысу керек» [19].
Ақыт Үлімжіұлын «Жасым шықты жетпіске, төрден көрге жақынмын» деп отырған шағында 1939 жылы 24 желтоқсан күні Көктоғайдағы Шың Шы Сай қолшоқпарлары өз үйінде ұстап, барлық кітап, қолжазбасын тәркілеп, өзін Үрімжі қаласындағы түрмеге апарып жабады. Жасы егде тартқан қарт ғұлама осы Үрімжі түрмесінің азабы мен қинауына төтеп бере алмаса керек. Ажал аранының алдында тұрып қажырлы ақын туған халқына өлеңмен ең соңғы сөзін жолдайды. Темір тордың ар жағындағы тас қапаста азап шегіп жатып халқын елдікке, бірлікке үндейді:
Айналсын елі-жұртым берекеге,
Бақ қонбайды алтыбас сұм желкеге.
Жұм болып бір отырса елі-жұртым,
Ала алмас қытайлар да келекеге, – деп ақтық ақырғы сөзін жолдаған екен. Сондай-ақ халқына арнап берекелі бол, көршіңмен тату-тәтті отыр, әр нәрсені ойланып барып шешім шығар, ұрпақтарым зинақорлықтан аулақ болсын деп төрт түрлі өсиет қалдырған екен.
Ол Алладан берген туа біткен дарынын бірден ел игілігіне жұмсады. Өле-өлгенше сол сара, әділетті жолдан танбаған табанды қайраткер. Ақын 1868 жылы Алтайдың күнгей бетінде туып, 1940 жылы «ұлт азаттық қозғалыстың идеологы» ретінде ұсталып, Қытайдың Үрімжі қаласының түрмесінде Гоминдаң жендеттерінің қолынан азаппен өлтірілді. Содан кейін оның артында қалған бүкіл мұрасына қарақшылық шабуыл жасалынып, тәркіленіп, жою әрекеті жүргізіледі. Алтай өлкесіндегі рухани қазынаның ұясы болған Ақыттың әйгілі Ақмешіті қиратылып, ондағы кітапхана түгелімен өртеледі. Солай болса да оның атын алты алашқа таратқан өсиет жырлары, өміршең қисса-дастандары ауызша да қолдан қолға көшіріліп, елден елге жетіп жазбаша да таралған. Соның нәтижесінде бүгінгі мұрагерлеріне, ұрпақтарына сарқылмайтын қайнар бұлақтай ұласты.
Осы күннен бастап ақын жалған дүниені тастап, мәңгілік ғұмыры бақиға көшеді. Ал оның сүйегін 1943 жылы шілдеде азаттық соғысы жүріп жатқан кезде қытайлардан қайтарып алады. Шәкүртідегі мешіті бар қыстауына әкеліп жерлейді.
Түрме жырларының түбін түсірген талантты ақын Таңжарық Жолдыұлы өзінің «Түрме халі» атты атақты толғауында сол қырқыншы жылдардың басындағы қазақтың басына түскен қайғылы, қасіретті тағдырын, елдің сорпа бетіне шығарларын қидай сыпырып әкетіп, топ-тобымен апарып жазықсыз жазалауын шынайылықпен жырлады:
Қан ішіп қарға-құзғын қылмыңдайды,
Май тамып беттерінен жылмыңдайды.
Қаланың шет жағынан ұра қазып,
Апарып неше жерден қырғындайды.
Тұрғанда амалың не бағың азып,
Қоя алмай өлгендерді қолдан қазып, – деп күңірене толғап келіп «Кетейін білгенімше атын жазып» деп түрмедегі қазақ арыстарын жеріне қарай жіктеп, тізбелей жөнеледі. Солардың ішінде «Алтайдан Шақаң, Мәңкей, Ақыт қажы, // Бұқат бейсі, Зия мен Халел тәйжі» деп жалғастырады. Сөйтіп қырғынды қырқыншы жылы осы алыптар арасында алғашқылардың бірі болып азапты аранға түскен Ақыт ақын болғанын паш етеді.
Ақыт ақынның дүниеге келуі туралы кеулеген аңызға бергісіз ақиқат, бұ пәни тірліктен аттанар алдындағы таланып, талқандалған тағдыры бүгінгі ақындарымыздың ол туралы ағынан жарылған жырларында орынды айшықталғанын да айта кету абзал. Мәмелен ақын Бақытбек Бәмішұлы «Ол – Ақыт» деген өлеңінде:
Туадан-ақ,
ала бөтен жаралған.
Жанға сая таптырмаған нар арман.
Туа ел деп,
туа жер деп зарлаған,
Туғанында қыз емшектен нәр алған, – деп ақынның ел мен жер үшін күрескерлігі қанымен біте қайнасқан қасиет екенін, ал жоғарыда ұлы Ғазез жырлаған аңыздағы «қыз емшегін» тотемдік ұғымға айналдырып жібереді де Ақыттың қасіретті тағдырының ақырын:
Ей, тағдыр-ай,
Ақыл-оймен тең бе пұл.
Табылмайтын тарлан еді емге бұл.
Өзен болды Үрімжіде аққан қан,
Өнер болды қыз емшегін емген ұл... деп Ақыт ақынның мың жылда бір туатын тұлпар тектілігін халықтық ұғыммен зәрулікке, дертке дауа, «емге табылмайтын» қат қасиетке балай келе, «қыз емшегін емген ұл» өнер өлкесінің өшпес мәңгілік рух көгіне көтерілгенін көрсетеді. Бұл Ақыт рухына бой алдырып, оның қуатты әсерін терең сезінгендіктен туған шынайылық белгісі. Ақыт ақын рухының жасампаздығы болса керек.
Ақыт ақын жырларының әсерлілігі басым, кейінгі ұрпаққа берер тағылымды зор, келешекке үлгі-өнеге екенін ең соңғы ақпарат көздерімен кестелейтін болсақ, оны мына бір өлең жолдары дәлелдей түседі.
Қытайлық айтыскер ақын Қалтай Шалұлы «turaninfo.kz» (31.05.2007) порталында «Ақыт ата» деген Алтай аймақтық он үшінші кезекті ақындар айтысында оқылған өлеңінде:
Ақыт ата, ақылгөй алып тұлға,
Періштесі Алтайдың, халықтың да.
Мекеніңде өлең той, міне, бүгін,
Ұжымақтың төрінен анық тыңда, - деп жырлайды.
Қалтай Шалұлы Ақыт бейнесін рухқа айналдырып, періште деңгейіне көтеріп ерекшелейді, жұмақ төрінен бүгінгі ұрпағына құлақ қойып тұрғандай етіп даралайды. Одан әрі ақын Ақытты Абай деңгейіне қатарлас өреге көтереді.
Өлең деген өзіңнен қалған мұра,
Сөз семсерін соғатын жалғандыға.
Ертіс қолдап Абайға сәлем берсе,
Ақытты іздеп келеді Армантыға.
Әлбетте, Ақыт Абай болмаса да ұлы Абай ой-толғамдарымен ақын Ақыт ақыл-парасатының сабақтасып жататыны шүбәсіз шындық. Ал Ақыт жолының адамзат баласы тұрмақ жер бетінің аң-құс атаулысына дейін тәлімді, оның киелі болмысына, әулиелік қасиетіне тағзым етіп, үлкен құрмет, сый көрсететіндігін былай деп жалғастырады.
Көктоғайдың таулары құзар биік,
Жазығында жортады құба киік.
Ақыт ата мүрдесін көрген кезде,
Қоңыр аңдар бастарын тұрады иіп.

Бір зікірін сол аңдар ұққан шығар,
Шарапатқа сыйынып жатқан шығар.
Тау тағысы ұйыған әулиеге,
Қандай адам сыйламай, астамсынар [20].
Міне, осы құралыпты өлең-жырлардан Ақыт тағылымының өміршеңдігін, оның артында қалған бай мұрасының баға жетпес құнды қазына екеніне ақынның шығармаларына құнығып, тереңдеп бойлаған сайын тәнті болып, көзіміз жете түседі.
Түйіндей айтқанда, Қытай және Моңғол қазақтары әдебиетінің алыбы Ақыт Үлімжіұлының шығармашылық ғұмырбаяны үлкен тәлім-тәрбиеге, өнеге-тағылымға толы. Халқын өнер-білімге, береке-бірлікке, имандылыққа үндеп отырған ақын ағартушылық қызметімен де ұлттының рухани жаңғыруына үлес қосты. Бай-Өлкенің Делуін ауданы жерінде діни мектеп ашып, жиырма жылдай бала оқытты. Елін имандылыққа ұйыстырды. Дәстүрлі ұлттық сөз өнерінің, Шығыс классикалық әдебиетінің көркемдік қайнарынан нәр алып, заман талабындағы жаңашыл шығармашылық қадамдарға иек артты. Алғашқы дастаны «Жиһаншаһ» 1897 жылы Қазан баспасынан бүкіл исі қазақ баласының тарихында өндірістік баспадан жарық көрген тұңғыш кітап болуымен құнды.
Қытай және Моңғолия қазақтары әдебиетінің алыбы Ақыт Үлімжіұлының шығармашылық ғұмырбаяны қазақ руханияты үшін аса құнды мұра болып табылады. Оның өмірі мен қызметі тек әдебиет пен поэзиямен ғана шектелмей, ағартушылық пен ұлттық рухты жаңғырту тұрғысынан да маңызды болғанын атап өту қажет. Ақыт ақынның шығармашылығы халқының әлеуметтік жағдайына, ұлттық болмысына терең бойлап, оны жаңа рухани жетілуге шақырумен қатар, елін имандылыққа, бірлікке үндеген тұлға ретінде танылды. Оның шығармашылық мұрасы халықтың оянуына, білімге ұмтылуына, ұлттық сана-сезімнің артуына ықпал еткен айрықша құрал болды.
Қандастарының ұлтық мүддесіне, елдік қасиетіне адал қызмет атқарған қайраткер қазақ тарихындағы күрделі кезең шындығын жырлаудағы қалам қарымымен де кейінгілерге әдеби өрнек сала білді. Моңғолия, Қытай қазақтарының саяси-қоғамдық өміріндегі түйінді жайлардан шет қалған емес. Халқы басынан өткеріп отырған күрделі оқиғалардың кәусі бола отырып, елін азаттыққа, бірлікке шақырды. Тарих тағылымына бойлатар кесек жырларын жазды. Мәселен, «Қобда кеңес» жырына отаршыл Ресей тыңшысы, жалған пірадар Дамбижанцан Жаламаның өршіл рухты қазақтарды тірідей терісін сылып алып азаптап, қалың елді қырғынға ұшыратқан қанды оқиғаны өзек етті.
Ақыттың ағартушылық қызметі оның жеке шығармашылық жолының маңызды бөлігі болып табылады. Ол Бай-Өлкенің Делуін ауданында діни мектеп ашып, жиырма жыл бойы бала оқытып, жастарды білімге, адамгершілікке тәрбиеледі. Ақынның осы қызметі, оның қоғамға қосқан үлесі бүгінгі таңда да жоғары бағаланады. Ақыт өз заманының озық ойлы ақыны ретінде, халықты білім мен тәрбие арқылы рухани жаңғыруға шақырды. Ол діни және әдеби қызметті өзара ұштастыра отырып, дәстүрлі ұлттық сөз өнерін жаңаша өрнектеді. Шығыс классикалық әдебиетінің терең мұраларынан нәр алып, сол заманның қоғамдық-әлеуметтік қажеттіліктеріне сай жаңашыл шығармашылық қадамдар жасады.
Шетелдегі исі қазақ баласының бойына еркіндік рухын сіңіріп отырған Ақыт Үлімжіұлы Қытай қазақтарының ұлт азаттық күресінің ұраншысы болды. Алаш қайраткерлерінің ұлтты ояту идеясын жырақтағы қандастарының санасында жаңғыртты.
Ақыт Үлімжіұлы – тек әдебиетші ғана емес, сонымен қатар ұлт азаттық күресінің ұраншысы. Ол өз шығармалары арқылы қазақ халқының еркіндігі мен тәуелсіздігі үшін күрескен тұлғалардың ерліктерін дәріптеді. Ақыттың шығармашылығы тек әдеби құндылық қана емес, оның саяси қызметі мен ұлттық сананы ояту жолындағы еңбегі де маңызды. Ол Алаш қайраткерлерінің ұлтты ояту идеясын шеттегі қандастарының санасына жеткізіп, олардың рухын көтерді, оларға еркіндік рухын сіңірді.
Ақыт Үлімжіұлының шығармашылық мұрасы, оның ұлттық әдебиеттегі орны мен тарихи қызметі, қоғамдағы рухани жаңғыруға қосқан үлесі қазақ әдебиетінің терең зерттеуді қажет ететін маңызды мәселелерінің бірі болып табылады. Ол өзінің шығармаларында халқына деген сүйіспеншілігін, оны тәуелсіздікке, білімге, мәдениетке ұмтылдыру жолындағы қажырлы еңбегін айқын көрсеткен. Ақыттың өмірі мен шығармашылығы тек өз заманында ғана емес, бүгінгі күні де маңызды зерттеу тақырыбы болып қалады.

2.1 Ақын шығармашылығының зерттелуі
Ақыт қажы Үлімжіұлы – көзі тірісінде кітабы баспа көрген алғашқы қазақ қаламгері, жазба әдебиет көшбасшыларының бірі. Оның өмірі ақынның тарихи отаны Қазақстаннан тысқары жерде өтті. Бірақ ол қайда өмір сүрмесін қазақтың мұңы мен мұқтажын жырлап, сөз етті.
ХІХ ғасырдың соңы ХХ ғасырдың басы қазақ халқы үшін аса ауыр болғаны белгілі. «Қашан да болса өскелең әдебиет өзінің көркемдік мұнарасына сай биік теория, эстетика, сын білгісін қалдырып келген. Сондықтан да сын дәрежесінің қай күйде тұрғандығынан жалпы әдебиеттің бетін тануға болады» [21]. Ақыт шығармашылығына осындай талап биігінен қарайтын болсақ, ақыттану ілімінің өте кеш дамығанын көреміз.
Бұл кезеңде Қазақстанда кеңес билігі орнап, елдің бас көтерер зиялыларының барлығы бірдей репрессияға ұшырап жатса, Қытайдағы қазақтар Гоминдаң билеушілерінің езгісінде жанышталып, ары қарай Шың Шы Сайдың зұлымдық саясатының құрбаны болды. Сол кездің тарихи деректерінен тек қазақ қана емес, сол елдегі аз ұлт өкілдерінің тағдыр талайының аса аянышты халін көреміз. Ол кезде қазақтар өмір сүрген Алтай тауының күншығысын Алтай деп, солтүстік шығыс бетін, яғни қазіргі Моңғолияға қарайтын бөлігін Қобда деп атайтын. Ақыт болса, осы екі өлкеде қатар өмір сүрген, Алтай мен Қобда қазағына тел ақын.
Моңғолияда социализмнің орнауы да ондағы саяси-тарихи жағдайды мүлдем өзгертіп жіберді. Ақыт ақынның өмірі осы кезеңмен тұспа-тұс келді. Қытайдағы Шынжаң өлкесінің Алтай аймағы мен Моңғолиядағы Бай-Өлке аймағында кезек өмір өткізген ол жырларында осы екі елдегі қазақтардың әлеуметтік жағдайынан хабар береді. Ақыт шығармаларының көбі діни, насихат бағытында болып келеді. Және оның нәзира дәстүріндегі жырлары да жеткілікті. Демек, Ақыт қалдырған мұраларға қарай отырып, оны кітаби ақындар қатарынан көруге болады.
Ақыт қажының шығармашылығы мен өмірбаяны жайындағы алғашқы деректі 1898 жылы орыстың түркі тілдерін зерттеуші ғалым Н. Катановтың «Деятель» журналындағы Ақыт шығармашылығы туралы алғашқы арнайы мақаладан кездестіреміз [22].
Бұдан кейін Ақыт Үлімжіұлының шығармашылығы ұзақ уақыт бойына әдебиет зерттеушілерінің де жалпы қоғамның назарынан тыс қалады. Оның өзіндік себептері де бар. Мәселен, Ақыттың жастық шағы жалаулаған, жігіттік өмірі алаулаған, дүниетанымы өсіп, ой-өрісі жетілген ізденіске толы жылдары өткен Моңғолия оны Қытай азаматы деп шеттесе, Қытайдағы зерттеушілер оның саяси көзқарастарына сай, қоғамдық қызметі мен ұлттық күрескерлігіне орай мемлекетке қарсы адам ретінде әшкерелеп, оның шығармаларын зерттемек тұрмақ атын атауға тыйым салды. Әйтсе де, өткен ғасырдың алпысыншы жылдарында қоғамдық өмірде орын алған саяси жылымық Ақыт атын бірден жарқ еткізіп тарих қойнауынан жарыққа алып шықты. Соның нәтижесінде ХХ ғасырдың 60-жылдарында Ақыттың шығармашылық өмірін зерттеу ісі іргелі түрде Моңғолияда қолға алынды. 1969 жылы ф.ғ.д., профессор Қабидаш Қалиасқарұлының «Өлгий» баспасынан «Бай-Өлке қазақтарының ауыз әдебиеті» атты кітабы жарық көрді. Осы кітапта Ақыт Үлімжіұлының аты «Ерлік жырлары» тарауындағы «Діни исламдық жырлар» тақырыбында аталады [23].
«Орта Азия халықтарының, қазақтардың дінге селсоқ, немқұрайлы қарайтынын білген өз пайдасына шебер баспашылдар дінді халыққа кең таратуда әдебиетті пайдаланудың тиімділігін тез аңғарады. Енді дінді өзгеге үйретуді, дінге адал болуды дәріптеген діни исламдық үгіт әдеби тілмен жыр, өлең айтыс түрлерінде жүріле бастады. Осылардың ішінен керей ішінде ХІХ ғасыр аяғында Досмұхамбет, ХХ ғасыр басында Ақыт қажылар ерекше көзге түсті» делінген онда. Алайда ғалым бұл жолы Ақыт қажыны кереғар кертартпа, діни мистик ақын» деп бағалайды: «Арнаулы зерттеу, толғам талапты тілейтін осы бір қажы ақынның өмірі мен творчествосы өте күрделі. Оның аса мол әдеби мұрасының әммасы ислам дінін уағыздау, дәріптеуге арналса да, кейін дәуіріне қарай айналаға ашық көзбен қарай бастағаны да соңғы туындыларынан бой- көрсетеді» деген ол ары қарай: «Ол әдеби бүкіл туындыларын ислам дінін насихаттауға, халықты діни наныммен шатастыруға жұмсады. Өмірден түйген талай тамаша философиялық ой қорытындыларын дін жолымен түйіндеп, туындыларының құнын түсірген адам. Оның «Әбіләшім», «Пайғамбарды қонақ ету», «Сәдуақастың жомарттығы», «Шолақ қол қатын» жырлары осындай шығармалар болды. Оның бұл дастандары күрделі оқиғалы, ерлікке толы, кейіпкерлері озық ойлы, батыр жүректі, ер, әйел болсын, бетінен қайтпас қайсар жандар. Амал не, оның бәрін халық бақыты үшін емес, «дін салтанаты үшін істетеді» деп көрсетеді» деп түйіндейді.
Қызыл империяның, қызыл саясаттың идеологиялық қылышынан қан тамған заманда бұдан артық қадам жасау да қиын еді. Өйткені Моңғолиядағы тарихи саяси ахуал сол кездегі Кеңес Одағының ұстанған саясатымен бірдей болатын. Діни тақырыптағы шығармалар кертартпа, ұлттың мұңын мұңдаған туындылар байшыл, феодалдық, ұлтшыл көзқараста деп айыпталды. Дейтұрғанмен, біз ғалымның Ақыт Үлімжіұлы туралы алғашқы түйінін де әдебиеттануға қосылған сүбелі үлес деп танимыз. Бірақ көп ұзамай ғалымның Ақыт шығармашылығы жайлы көзқарасы түбегейлі өзгеріп, ашық түрде зерттеп-зерделене бастады.
Кеңестік дәуірде Қытай мен Моңғолиядағы қазақ әдебиетінің өкілдері туралы зерттеулер идеологиялық себептермен шектеулі болды. Ақыт қажының есімі мен еңбектері де ұзақ жылдар бойы ғылыми айналымнан тыс қалып, тек халық арасында ауызша сақталды.
Тек 1950-1960 жылдардан бастап Қытай қазақтарының әдебиеті жөніндегі алғашқы мақалалар мен очерктерде Ақыт есімі атала бастайды. Бұл кезеңде зерттеу еңбектерінің көбі оның ағартушылық және діни-ағартушылық қызметіне қысқаша шолу түрінде жазылған.
Мәселен, Қытай Халық Республикасындағы әдебиет зерттеушілері ‒ Жақып Мырзаханұлы, Тұрсын Жұртбайұлы, Сұлтан Жанболатұлы, Жақып Омарұлы секілді ғалымдар Ақыт шығармаларын «Қытайдағы қазақ жазба әдебиетінің негізін қалаушылардың бірі» деп бағалады.
1972 жылы Қабидаш Қалиасқарұлы Бай-Өлкеде 1957 жылдан тұрақты түрде шығып тұратын әдеби журнал «Шұғылада» «Ақыттанудағы алғашқы талпыныстар» деген мақала жариялайды [24]. Қ. Қалиасқарұлы бұдан кейін құрастырған «Халық ақындары» кітабында оның жырлары мен өлеңдерін бере отырып, ақынның өмірбаяны мен шығармашылығы жайында егжей-тегжейлі көлемді баяндайды. Бұл кітап Бай-Өлке аймағының «Өлгий» баспасынан 1973 жылы жарық көрді [4, б. 3-124]. Осы кітап жөнінде сол «Шұғыла» журналында (1974 жыл, №1) Т. Бодауханның «Халық ақындары» және Ақыт» деген мақаласы жарық көреді. Онда «Ал Ақыт жайлы бұрын-соңды сөз болмаған десек те болады. Оның кітабында ден қойған өзекті мәселе – осы Ақыт творчествосы. Оның Ақыт жайлы ерінбей еңбектеніп, көл-көсір тер төккенін ақынның өмірбаяны мен осыншама еңбектерін ту Алматыдан бастап, ауыл ақсақалдарынан көп жылдар бойы жинап, зерттегенді­гінен айқын көреміз. Ақынның прогресшіл шығармалары діни кертартпа қиссаларының көлеңкесінде көрінбей жат­қан нағыз алтынның өзі еді. Автор бұл жинағында осы «Алтын қоймасының» аузын ашты. Ақыттың өмірі мен творчествосын терең зерттеп, теориялық талдаудан өткізді» [25] делінген.
XX ғасырдың 70-жылдары қылышынан қан тамған қызыл саясаттың құрығынан сескенген байөлкелік зерттеушілер «Ақынның прогресшіл шығармалары діни кертартпа қиссаларының көлеңкесінде көрінбей жатқан нағыз алтынның өзі еді» деп Ақыт жырларын жарыққа шығару үшін осындай саясаттың ұстанымына сай келетін жол ойлап тапқан. Сондықтан да аталмыш еңбектерде Ақыт шығармаларының негізін құрайтын, ел аузында молынан сақталған, сарғайып, сартап болып сандық түбінде жатқан діни қиссаларынан гөрі әлеуметтік сарындағы, халқын, жұртын адамгершілікке, өнер-білімге, бірлік-берекеге шақырған жырларына көбірек назар аударылады. Осыны Қабидаш Қалиасқарұлы аталған кітабында былай деп ескертіп өтеді: «Оның жаңашыл жырлары басқасынан көлемі жағынан шағын, бірақ салмағы, құндылығы демократтық идеясы жағынан бұрынғы томдық бүкіл творчествосынан асып түсер құнды мұра» [4, б. 64]. Сондай-ақ «Халық ақындары және Ақыт» мақаласының авторы Т. Бодаухан Ақыт жырларының «Халық ақындары» кітабына енгенін қазақ әдебиеттануындағы ірі жетістік ретінде бағалай отырып, өз қолында әлі жарияланбаған «Қалам, сия – көз жасы» атты 375 жолдық дастанның қолжазба ретінде сары майдай сақтаулы тұрғанын сөз етеді. Бір айта кетерлігі, байөлкелік қаламгерлердің көбі халықтық жыр дастандарды, халық ақындарының мұраларын жинауға бел шеше кіріседі. Бірақ олардың Қ. Қалиасқарұлынан басқасының ғылыми атағы жоқ еді. Яғни олар әдебиеттану саласының көкжиегін кеңейту жолында атақ қууды мақсат тұтпаған. Тек халық мұрасының жиналуына, оның өмірлік маңыздылығына  басты мән берген. Бұл іске жұрт болып жұмыла кіріскенін көреміз. Демек, Ақыт ақын шығармаларын халқы ұмытпаған, саясат санасынан сызып тастағысы келсе де жадында сақтап, келешек ұрпағына жалғағанын, қажетті кезінде жарқыратып, жайнатып алып шықты. Соның нәтижесінде аз уақыттың ішінде Ақыт мұрасынан қомақты дүние жиналып үлгіреді.
Т. Бодаухан «Қалам, сия – көз жасының» өнер-білімге шақыратын, өзге жұрттың оза шапқанын, қазақтың мешеу болып қалғанын айтатын жыр екендігін жазады. Ыбырай Алтынсариннің «Өнер-білім бар жұрттар» өлеңіндегідей қазақтың өнер-білімнен кенже қалғанына налығандығы байқалады. Жоғарыдағы мақалада автор: «Ақынның бұл жыры бұрын-соңды баспа бетін көрмегендіктен, жатқа айтушылар көбінесе толық емес, әне жер, міне жерінен үзінділер ғана айтып жүр. Ал сол үзінділер әредік баспа бетінен де табылады. Мәселен, «Бозінген» жинағындағы «Жер емшегін емген жұрт» және «Адамшылық қылсақ деп» атты өлеңнің екеуі де «Қалам, сия» жырынан алынған. «Адамшылық қылсақ деп» жырының 18-жолы мен 19-жолы арасында 35 жол қалып қойған. Мұны ой желісі, ұйқасы, жазбалары арқылы көз жеткізуге болады. Құрастырушылар әдейі қалдырған дейін десең:

Оян, қазақ, намыстан,
Өнер ізде алыстан.
Қайласыз халық – көртышқан,
Қайлалы халық – арыстан, – деген сияқты не түрлі асыл, ойлы шумақтар қалып жатыр. Сондай-ақ «Халық ақындарында» «Қалам, сия» жырынан «Ояналық, шыңдалып» деген атпен 16 жол берілген. Бұл «Бозінгендегі» «Жер емшегін емген жұрт» өлеңінің басы, екеуінің арасында небәрі 4-ақ жол қалған. Ал «Өзіне-өзі өлген жұрт, сыдырғыштай сымдалып» деген жолдары екеуіне де кірген. Бұл фактілерге қарағанда, «Қалам, сияның» толық нұсқасы жоқ. Әркімнің жат айтуынан алынған үзінділер сияқты» деген ой қорытады.
Т. Бодауханның «Бозінген» жинағы деп отырғаны 1972 жылы Алматыда байөлкелік қаламгер, әдебиет зерттеушісі, жазушы Соян Қажыбайұлының құрастыруымен Қазақстанда тұңғыш рет жарық көрген байөлкелік халық ақындары мен қазіргі заман ақындарының жыр жинағы. Мұнда Ақыт Үлімжіұлының «Шолақ қол әйел» дастаны енген. Демек, ақыттану ісі Бай-Өлкеде 60-жылдардың аяғы 70-жылдардың басынан-ақ қолға алынған. Ал Ақыт жырларын ең алғаш ғылыми айналымға енгізген ғалым филология ғылымдарының докторы, профессор Қ. Қалиасқарұлы. С. Қажыбайұлы Ақыт Үлімжіұлының жырларын «Бозінген» жинағына енгізу арқылы Қазақстанға тұңғыш рет танытқан адам.
Осы «Бозінген» жинағы жайында «Шұғыла» журналының 1973 жылғы №4 санында ҚазССР Ғылым Академиясы М. Әуезов атындағы Әдебиет және өнер институтының ғылыми қызметкері Е. Байтоқовтың «Бозінген – сүбелі туынды» атты мақаласы жарық көрді. Автор бұл кітаптың қазақ әдебиетіне қосылған сүбелі үлес екенін айта отырып, «Ауылы аралас, қойы қоралас дегендей, тағдыры, мақсат-мүддесі бір туыстардың бай ауыз әдебиеті мен бүгінгі ақын жазушылары­ның шығармаларын бір кітапқа топтастырып, жарыққа шығару өте игілікті іс болды, оқырман қауымды зор қуанышқа бөледі» [26] деп жазады. Бірақ мақалада жинаққа енген ауыз әдебиеті мен халық ақындарының мұраларын талқылау мақсат болмаған сияқты. Онда тек: «Кітап екі бөлімнен құралған, бірінші бөлімде тұрмыс-салт жырлары, халық әндері айтыс, мақал-мәтелдер, жұмбақтар мен ертегілер, дастандар, белгілі халық ақындарының шығармалары топтастырылған. Ауыз әдебиетін жинап бастыру жұмысы өте қиын, күрделі еңбек екені мәлім. Халықтың асыл мұрасын жинау аса ұқыптылықты тілейтін, ғылыми сұрыптауды қажет ететін қиын іс. Таптық, халықтық сыпаттағы әдеби шығармаларды таңдап-талғап алу жұмысына да көп еңбек сіңген» дей келе, автор жинақтың екінші бөліміне, жаңашыл ақындардың шығармаларын талдауға ден қояды. Бұның да өзіндік себептері бар деп бағамдауға тура келеді. Біріншіден, ғалым «Таптық, халықтық сыпаттағы әдеби шығармаларды таңдап-талғап алу жұмысына да көп еңбек сіңген» дейді, яғни ондағы халық ақындары мен халықтық жырларды талдаудан, оған жылы лебіз білдіруден сақтанғандық байқалады. Екіншіден, Ақыттың жинақтағы «Шолақ қол әйел» қиссасы – діни туынды. Сол себепті де социалистік реализм бағытынан ауытқып кетуден қорыққан. Мәселені майшаммен қарап үйренген кеңестік идеологиялық дәстүр кітаптың бірінші тарауы жайында ауыз ашуға жол бермеген секілді.
Ақыт жырларының ғылыми түрде жүйелене түсуі өткен ғасырдың 90-жылдарына сәйкес келеді. Қайта құрудың арқасында жазықсыз құрбандардың аты қайта жаңғырып, тарихтағы ақтаңдақтар аршыла бастағаны мәлім. Осы тұста Ақыт Үлімжіұлының «діни тағылымды» қиссалары да оқырманмен қауышуға мүмкіндік алды. Жоғарыда келтіргеніміздей, ақынның сандық түбінде сарғайып жатқан асыл мұралардың ендігі жерде іркіліссіз жарыққа шығуына жол ашылды. Осы тұста Ақыт жырларын көпшілікпен таныстыруды ақын, әдебиет зерттеушісі Кәкей Жаңжұңұлы нықтап қолға алады. Ол Ақыттың 125 жылдығын атап өту үшін осы мәселені талқылау мақсатында Ұланбатырға арнайы барып, ресми келісімге қол жеткізеді. Бірақ қайтар жолда ұшақ апатқа ұшырап, бұ дүниеден озды.
К. Жаңжұңұлы Ақыт Үлімжіұлының тұңғыш жинағын құрастырып шығарады. Жинақ «Қажыбаян» деген атпен 1991 жылы «Өлгий» баспасынан жарық көрді [27]. Бұл кітапқа оның қисса-дастандарын және назымдарын енгізеді. Жинақтың «Ақыт жайлы аз сөз» деп алғы сөзін жазған К. Жаңжұңұлы оның өмірбаянынан қысқа мәлімет бере отырып, кең көлемде ғылыми мақала ұсынады. Зерттеуші осы мақаласында Ақыт Үлімжіұлына мынадай қорытынды береді: «Ақыт... күллі қазақ халқының өзі тұрғылас, замандас санаулы шоқжұлдыздарының бірі. Ақыт өмірі мен творчествосы жайлы жүйелі зерттеу, толыққанды деректер әлі жарық көрген жоқ. Оны қойып, шығармалары тегіс жинақталып, оқырмандарына дерліктей ұсынылып біткен жоқ. Ақыт ортақ саналатын осынау үш елде жарияланған күрделі еңбек әзірге жоқ деуге болады. Алда Ақыт Үлімжіұлының 125 жылдық мерекесін күллі қазақ болып салтанатпен тойлай отырып, қазіргі Қытай, Моңғол, Совет, Түркия еліне таралған мұраларын жинап, басын қосып толық жинақ етіп шығару, ақынның өмірі мен шығармашылдық дәстүрін жан-жақты терең зерттеу, қала, елді мекен, мәдениет орындарына Ақыттың атын беріп есімін есте қалдыру істері қолға алынса, ғұлама ақынға, оның мұраларына көрсетілген үлкен құрмет болар еді» [16, б. 8] - деп келешек ұрпақтан үлкен үміт күтіп, асыл аманатын артады.
Оқырман К. Жаңжұңұлының осы жинағы арқылы Ақыттың 1895-1909 жылдары аралығында Қазан қаласында жарық көрген жинақтары жайында естіп біледі. Зерттеуші «Қажыбаянға» жазған алғы сөзінде ақынның «Қисса и Сейфулмәлік» (Қазан, «Домбровский» баспасы, 1895, 1909, 1914 жылдар, бастырған Шамсалдин Құсайынов), «Тәржүма-и Ахид бин Уәләд Гүлімжі-Алтайский (Қарымсақов)» (Қазан, «Университет» баспасы, 1897 жыл. Бастырған Мұхамед Нәжит Ғалиакпаров), «Қисса и Ғабдулмәлік» (1902, 1904, 1909 жылдар. Бастырған Шамсалдин Құсайынов), «Ахуал қиямет» (Насихат-толғау, Қазан, 1908 жыл. Бастырған Кәрімовтер), «Қисса и Минахіб пиран Ғазиз ан» (Қазан, «Университет» баспасы, 1909 жыл), «Әбиад-Ғахидия» (Қазан, 1909 жыл, бастырған Құсайынов балалары) атты жеті кітабы жарық көрді дейді.
Ақыттануға елеулі үлес қосқан моңғолиялық қаламгердің бірі – Шынай Рахметұлы. Моңғолияда жарық көрген төрт кітаптың екеуін құрастыру – осы қаламгердің еншісінде. Ш. Рахметұлы ақын туындыларын зерттей келе, рухани және ақындық кемелденуіндені қырық екі бұлақ көзін алға тартады. Сондай-ақ ақын шығармаларын тақырыптық тұрғыдан сұрыптап, ерекшелігі тұрғысынан алтыға бөліп қарастыруды ұсынады: «Ақынның поэзиялық туындыларын: 1. Білім, ғылым, мәдениет, өркениет. 2. Ұлттық береке-бірлік, тұтастық. 3. Еңбек, өнер. 4. Адамгершілік, инабат, әдеп. 5. Қиссагерлік. 6. Діндарлық, имандылық деген бөліктерге топтап қарауға болады» [28].
Ақыт қажы туралы дерек Моңғолиядағы қазақ ұлттық аймағы Бай-Өлке аймағының жетпіс жылдық мерейтойы қарсаңында Ұланбатырда моңғол тілінде жарық көрген энциклопедияда орын тепкен [29]. Энциклопедияның «Казах үндэстний түүх, соел, ес заншлаас» (Қазақ ұлтының тарихы, мәдениеті, дәстүр-салтынан) деген тарауының «Жазушы, ақындар» бөлімі Ақыт қажы Үлімжіұлынан бастау алады. Онда Ақыт қажының туған, қайтыс болған жылдары Қазанда басылып шыққан кітаптары жайында деректер келтірілген. Демек, Ақыт қажы Үлімжіұлы Моңғолияда ресми деректерден де орын ала бастады деген сөз. Бұрын-соңды Ақыт Үлімжіұлының Моңғолия қазақтары тарихында жазба әдебиеттің бастаушысы ретінде аталмағаны мәлім. Яғни ақын Моңғолияда ресми тұрғыдан ондағы қазақ жазба әдебиетінің бастаушысы ретінде мойындалып отыр.
Алматыда Дүниежүзі қазақтары қауымдастығының «Атажұрт» баспасынан жарық көрген Ақыт Үлімжіұлының «Жиһаншаһ» кітабының алғы сөзінде «1897-1914 жылдары аралығында оның Қазан, Орынбор, Семей баспаларында 9 кітабы 17 рет басылған» делінген [11, б. 4]. Ал Моңғолияда Ақыт Үлімжіұлының 120, 125, 130 жылдық мерейтойлары атап өтіліп, «Қажыбаян», «Жиһаншаһ», «Ғақлия» кітаптары жарық көрді. Демек, шетте болса да ақын жырлары біршама жүйелене түсті деген сөз.
Ақыт қажы – Қытай мен Моңғолиядағы қазақ жазба әдебиетінің көшбасшысы. Бірақ ақыттану ісі Қытайда біршама кеш басталды. Бұның обьективті де субьективті себептері болды. Ақыт Үлімжіұлы 1940 Шынжаң билеушісі Шың Шы Сайдың қолынан түрмеде азаппен қаза табады. Бұл Шынжаңда аласапыран туғызған заман еді. Гоминдаңшылар мен кеңес әскерінің тайталасып тұрған кезі.
1949 жылы Қытайда социалистік революция жеңді де үкімет басына Мао Цзэ Дун келді. Мао алғашқы кезеңде Кеңес Одағымен одақтас болуға талаптанғанымен, кейін бұл райынан бас тартып, советтер әлемінен қол үзеді. Бұл кезеңдерде ескіден бас тарту, әрбір мәдени мұрадан күдіктену, әдебиет, мәдениет мұраларын жоққа шығару жолға қойылғаны белгілі. 1968-1978 жылдары жүргізілген «Мәдениет төңкерісі» мәселені тіпті ушықты­рып жіберген. Мао Цзэ Дун қайтыс болып, оның орнына таққа  Дэн Сяопин отырған сәттен бастап ел қайта есін жиды. Рухани мәдени мұраны жинау, әдебиет пен тарихтағы ақтаңдақтар­дың орнын толтыру ісі де осы кезеңнен бастап қолға алынды. Ақыттану ісі де осы кезде қолға алынды. «Азаттық» радиосының интернет парақшасына сұхбат берген қытайлық қаламгер Зейнолла Сәнік өзін ақыттанушылардың бірімін деп таныстырған. Ол қазір Ақыт шығармашылығы мектеп оқулығына енгендігін айтады: «Мәдени төңкеріс аяқталып, заман тынышталғаннан кейін ғана Ақыт еңбектері жариялана бастады. Бұл 1980 жылдар еді. Содан бері Ақыт еңбектері газет-журналдарда үзбей жарияланып келеді.
1993 жылы Ақыттың 125 жылдығы, ал 1998 жылы 130 жылдығы Үрімжіде салтанатпен тойланып өтті. Сондай-ақ ол кісінің 3 томдық шығармалар жинағы жарық көрді. Төртінші томы баспада. Яғни ақын еңбектерін жинау ісі де біршама жолға қойылды» [30] дейді Зейнолла Сәнік.
Қолымызға Қытайдың Шынжаң Ұйғыр Автономиялық районында төте араб әліпбиімен жарық көрген Ақыт Үлімжіұлының екі томдық шығармалар жинағы түсті. Кітаптың 1-томы 688 беттен тұрады. Ол «Өлеңдер», «Толғаулар» және «Қиссалар» деген үш бөлімнен құрастырылған. Кітаптың кіріспе бөлімі «Оқырмандарға» деп аталады да соңында «Баспаға дайындаушылардан» деп қол қойылған. Небәрі екі бет. Кітапты баспаға дайындаушылар – Қалиолла Нұртазаұлы, Ғазез Ақытұлы, Әуелхан Қалиұлы, Жақып Мырзаханұлы. Алғы сөзде ақын шығармаларының жазбаша нұсқаларының көбі жоғалғандығы туралы айтылады. Қазанда басылған діни қиссалары жайында жаза келіп, «Мұнан бұрынғы және 1914 жылдан кейінгі жазған барлық шығармалары (өмірінің соңына дейінгі) басылым көрмеген. Оның ақындық өресі кемеліне келгеннен кейінгі шығармаларының барлығы басылым көрмеген бетінде, 1939 Шың Шы Сай үкіметі ақынды қолға алған кезде өзімен бірге кетіп, сол бойы жоғалған. Ел ішінде қалған көшірме нұсқалары немесе біреуден біреу жаттап көшіріп алған нұсқалары Шыңшысай үкіметінің Алтай елін тозғындатуымен, «Мәдениет төңкерісінің» лаңымен жоғалған.
ЖКП ШҰАР комитеті мен ШҰАР халық үкіметінің 1983 жылы 23 желтоқсанда шығарған 81 нөмірлі бірлеспе құжаты негізінде құрылған байырғы шығармалар кеңсесі бұл жұмысты 1984 жылы шілдеден бастап, кірісіп жиып реттеді. Районымыз көлемінде ішінара журналдарда жарияланған нұсқаларын бір-біріне қосып саралау жолымен баспаға дайындап, «Ақыт шығармаларының осы 1-томын ұсынып отыр» [31] дей келе, бұл жинаққа 4 қисса, 5 толғау, 25 өлеңнен құралған 15556 жолдық шығармасы кіргенін жазады. Кітап 1994 жылы шыққан.
Ақыт Үлімжіұлы шығармаларының «Іле халық баспасынан» шыққан 2-томы 1999 жылы жарық көріпті. Оның алғы сөзінің өзі төте араб қарпімен 42 беттен тұрады. Авторы – Қадыс Жәнәбілұлы. Ғылыми мақала Ақыт өмірбаянынан сыр шерте отырып, оның шығармаларының жиналуы, зерттелуінен де хабар бере кетеді. Бұл мақала арқылы Ақыт шығармашылығының Қытай қазақтарында зерттелу дең­гейіне баға беруге болады. «Ақыт жайлы елімізде партия 11-кезекті Орталық Комитетінің үшінші жалпы мәжілісінен бері, Ғазез Ақытұлы, Әуелхан Қалиұлы, Қалиолла Нұртазаұлы, Қалибек Манапұлы, Мақай Сейітқалымұлы, Баяхмет Жұмабайұлы, Шәкен Оңалбайұлы, Мағжан Ақуаұлы қатарлылар он нешелеген зерттеу мақалаларын жариялапты. Ал Қазақстанда 1972 жылдан бастап Ақыт шығармалары альманахтарда қайта басылып, ғалым Нариман Мұқаметханұлы қатарлылар бірнеше ғылыми мақала жариялапты» [30] делінеді онда.
Алғы сөз авторының айтуына қарағанда, бұл 2-том – 1994 жылы жарық көрген шығармаларының жалғасы. «1998 жылы тағы да 3000 нұсқамен қайта басылған. Бұл жолы байырғы шығармалар кеңсесінен Қ.Нұртазаұлының жиып, реттеп құрастыруымен оның осы 2-томы «Іле халық баспасынан» Қаһар Сіләмжанұлының жауапты редакторлығымен басылып отыр» [32] делінген мұнда. Қадыс Жәнәбілұлы ақынның 3-4 томдары мен таңдамалы шығармалары да басылым күтіп тұрғанын жазады. Ол шығармаларының оқырмандармен қайта қауышуының тарихи маңызы жайында: «Ақыт шығармаларының баспадан шығып, жұртшылықпен толық қайта табысуы еліміз қазақ әдебиетін ғана емес, бүкіл дүние қазақ әдебиетін де, бүкіл еліміз туысқан ұлттар әдебиетін де, ХІХ-ХХ ғасыр әдебиетінің деңгейі мен тарихын түсінуде, жазуда кем болса болмайтын оқулық екендігімен иландырары хақ» [32, б. 10-11] деп жазады. Демек, Шынжаңда ұзақ уақыттан кейін халқымен қайта қауышқан ақын шығармалары тарихи тұрғыдан аса маңызды деп бағаланып отыр. Ал оның қазақстандық оқырманмен қауышуының тарихи маңызы бұдан әлденеше есеге артық.
Осы мақалада Ақыт Үлімжіұлы туралы алғашқы жазбаша дерек Шынжаңда 1926 жылы жазылғандығы айтылады: «Ақыт өнерін ең әуелі өзінің табиғи таланты арқылы халық ақындығы дәстүрімен бастаған. Сол кезде Қобда қазақтарын тыйып, аты шыққан Сарып қыз дегенмен ақын бір күн, бір түн айтысып, ақыры Сарып қызды жеңіп, жол алған екен. Бұл айтыс толығымен сақталмаса да, ел ішінде мұның үзінділері әлі айтылып жүрген көрінеді. Бұл жайлы Арғынбек Апашбайұлы 1926 жылы жазған «Минго заманындағы Абақ ұлықтары» деген шығармасында:
Абақтан аты шыққан Ақыт молла,
Тараған жазған хаты оң мен солға.
Басылып Еуропада кітаптары,
Оқып жүр қазақ алып қолдан қолға.

Абақты дүниеге таныстырған,
Сөздері матпағатқа барған жолда.
Үш қытқа жерін түгел аралаған,
Жүрген жер жайларына сондай жорға.

Бұл күнде имам, қазы Абақ елге,
Атағы шыққан кісі талай жерге.
Бурылтоғай, Тұрғынға мешіт салған,
Халқыма орны болып қалсын дерге.

Құдайым ғұмыр берсін деп тілеймін,
Осындай молла, хадім болған ерге.
Тағы да өзі діндар, дианатлы,
Дәулет, бақ бір басына ұялапты.


Жас күннен ғылымға белін байлап,
Ешкімге ойламаған қиянатты.
Қай жерде өлең тойға әуес болып,
Азырақ бала күнде қиялапты.
Алланың пендесіне рахыматы көп,
Тәубе, түбін бекітсе тиянақты, – дейді. Үзінді жырдан Ақыттың білімін, өмір жолын, мінез-құлқын, тұрмыс-тіршілігін өз замандасы Арғынбектің сөзі арқылы айқын көре аламыз» делінген онда. Демек, Ақыт қиссашыл, кітаби ақындардың қатарына енбес бұрын қазақтың суырыпсалмалық дәстүрімен, айтыс ақыны ретінде көзге түскендігі жайындағы деректі осы замандастары қалдырған хат арқылы білеміз.
Аталған жинақтың алғы сөзіндегі ғылыми зерттеу мақала авторының жазғанына қарағанда кітапқа топтастырылған Ақыт шығармаларының басым көпшілігі халық аузынан жазылып алынған: «Автордың өз қолжазбасы жоғалған. Ертеде баспадан шыққан кітаптары түрлі себеп салдарынан қолға түспеген болса да, кітап ел аузынан жиналып, реттелген жағдайда, шығармаларының құрылым тұтастығы, саяси идеялығы, көркемдік-мазмұны жағынан өте сәтті шыққан деуімізге болады. Ақыт шығармаларының бүгінге дейін халық арасында ауыздан ауызға, қолдан қолға жалғап сақталуынан, әрқандай кезеңде халық өзі қасиет тұтқан нәрсесін ұрпақтан-ұрпаққа мәңгі сақтай білетіндігін біз айқын мойындауымызға болатындығын әрі мұны ақиқат ретінде әлемге жариялауға болатындығын түсіне алдық» [32, б. 3] дейді бұл туралы автор. Ақынның толғау жырларының ауыздан ауызға тарап кеткені жайында байөлкелік зерттеушілер де айтып, жазып жүр. Және осы тақырыпты зерттеу барысында біздің қолымызға да қолдан қолға тараған жырлары келіп түсті. Оның бірі – көпшілікке танымал «Қалам, сия – көз жасы» толғауы болса, екіншісі, біздің топшылауымызша, әлі баспа бетін көрмеген қисса. Өйткені оқушы дәптеріне ұқыптылықпен көшірілген белгісіз қиссаның бас-аяғы түгел емес. Қисса негізінен Дариға қыз бен Ғали Арыстанның күресі жайында.
Алайда Ш. Рахметұлы бұл жырдың Ақытқа тән емес екендігін айтады: «Ол кезде Ақытпен жерлес, түстес Отарбай, Төлебай, Жүсіпбек, Арғынбек, Ахмет сынды ақындар Ақытпен жарыса әдебиетті, әсіресе діндар поэзияны биікке көтерді. Барлығы да ірі талант иелері, әрі шығармалары бірімен-бірі ұқсас, ұштас та. Олардың еңбектері халық ортасына жаттау арқылы, қолдан қолға көшіріліп жазылу арқылы таралды. Сондықтан да оларды кейде бір-бірінен ажырату қиынға соғады. Мысалы, Жүсіпбек Қожаның «Ғали мен Дариға» қиссасын біздің қариялар Ақыт қажынікі деп келген екен» [28] деп жазады Бірақ Алматыда жарық көрген «Жиһаншаһ» жинағына «Ғали мен Дариға» дастаны да енгізіліпті. Яғни бұл жырдың кімдікі екенін, қай зерттеушінің айтқанына құлақ түрген жөн. Ол да уақыт еншісіндегі шаруа.
Ақынның баласы Ғазездің «Ақыт Үлімжіұлы» кітабы Алматыда 2008 жылы «Мұсылман баспа үйінде» жарық көрді. Таралымы 2000 дана. Кітапты құрастырып, баспаға ұсынған Ақыт Үлімжіұлының мұраларын зерттеушілердің бірі Гүлнар Сейткәрімқызы Омарова. Бұл кітапта он алты бұлақ көзінің тізімі беріліп, Ақыт қажы жайлы жан-жақты дерек қамтылған [9, б. 3-142]. Әрі шығармалары мен өмірбаянына ден қойылған. Ақыттың ақын ғана емес, ағартушы ұстаз, қоғамдық қызметтеріне қатысты ой-толғамдарына да орын берілген. Мұны баласы жазып отырғандықтан, ақын өміріндегі кейбір көмескі деректердің басы ашылып, айқындала түскен. Сонымен қатар Ғазез Ақытұлы Ақыт ақынның мұрагері ғана емес, өзінің әдебиет зерттеушісі екендігін ақын шығармашылығына жасаған талдауы арқылы танытып отыр. Мемуар зерттеушісі Құлбек Ергөбек әке туралы естелік-эссе жөнінде байыпты ойын жеткізеді. «Әкеге ықыласты болу – біз ойлағандай атынан кітап жазу, әйтпегенде анау досы, мынау дұшпаны еді деп қою, немесе көзден кеткен әкені көңілге сеніп көпіртіп мақтап, көзсіздік жасау емес. Майдан қылшық суырғандай етіп, әкенің образын әдеп өлшеміне сыйғыза отырып, ақиқат аясында тұлғалау» [33]. Ғ.Ақытұлының «Ақыт Үлімжіұлы» еңбегі осы талапқа біршама сай жазылған.
Ақыт жырлары Қазақстанға әлі де кеңінен таныс бола қойған жоқ. Сол себепті де оның шығармаларын қазақстандық оқырманға кеңінен таныту мақсатында 2002 жылы әдебиетші ғалым З. Сейітжанұлының «Ақыт ақын» [17, б. 3-123] атты оқу құралы жарық көрді. Бұл кітапты Ақыттану ғылымына қосылған сүбелі үлес деп айтуға әбден болады. Кітаптың көлемі сегіз баспа табақ. Мұнда ақын шығармашылығы, ол өмір сүрген кезеңдегі тарихи-саяси ахуал, жекелеген шығармаларына талдау, Ақыттың үйрену мектебі және оның ақын ретінде қалыптасуына ықпал еткен дәуір өткелдері жан-жақты талданған. «Ақыт – өз заманының дарынды суреткері әрі қо­ғам қайраткері. Ақынның кемеңгерлік келбетін айқындап аша түсетін мол мұрасының басты сарыны – қазақ халқының болмыс-бітімі, тарихы мен тағдыры, елінің ертеңі. Сол себепті оның шығармаларына «дәнін алып, қауызын тастау» принципі жүрмейді. Біздің мақсатымыз – ұзақ уақыт ақтаңдақ қатарында қалып келген Ақыт шығармаларын ұлттық әдебиетіміздің даму жолымен байланыстыра жаңа талап таным тұрғысынан зерделеу, халқының қастерлі қазынасы қатарына қосу» дейді ғалым кітаптың алғы сөзінде өз мақсат-міндетін айқындай отырып. Біздің де негізгі мақсатымыз, көздеген міндетіміз бұдан алшақ кете қоймайды. Бір қарағанда, Зұфар Сейітжановтың аталған кітабында Ақыт шығармалары бірталай жүйелі және жан-жақты зерттелген. Ғалым өзінен кейінгі ізбасарларына айтар ештеңе қалдырмаған секілді. Бірақ шығармашылығын көркемдік тұрғыдан талдау, оны қазақ қаламгерлерінің сол дәуірдегі шығармаларымен салыстыра зерттеу, Ақыт жырындағы Абай тағылымын айқындау секілді мәселелер әлі де тереңдей түсуді талап ететін секілді.
2005 жылы «Ұлттық ғылым академиясының хабарлары» альманағының «Тіл, әдебиет» сериясының №4 санында Т.Тебегеновтің «Ақыттың ақындығы» деген көлемді зерттеу мақаласы жарық көрген. «Қазақ әдебиетінің тарихын зерделеуде кенжелеу қолға алына бастаған өзекті мәселелердің бірі – шетелдердегі ақын-жазушылардың мұралары» дейді ол мақаласының кіріспесінде. Ал Ақыт ақынның тұлғасын «Қазақ әдебиетінің тарихында өзіндік шығармашылық мұрасы бар көрнекті ақын» [34] деп айшықтайды. Мақала авторы Ақыт шығармалары 1992 жылы Алматыда «Ғылым» баспасынан жарық көрген «Қазақ поэзиясының антологиясы» (ХХ ғасырдың бас кезі) жинағына енгендігі жайында мәлімет береді.
2007 жылы Алматыда Дүниежүзі қазақтары қауымдастығының «Атажұрт» баспасынан «Жиһаншаһ» атты жыр жинағы тұңғыш рет басылып, сол жылы Ақыт Үлімжіұлының туғанына 140 жыл толғаны салтанатты түрде аталып өтті. Дәл осы жылы түрлі мерзімді басылымдарда Ақыт және оның өмірбаяны жайындағы деректер, шығармашылығындағы діни-әлеуметтік бағыт жайында мәліметтер молынан берілген екен. Бұл сол кездегі әдеби шараға байланысты болса керек. Әдеби науқан аяқталғаннан кейін Ақыт туралы шығармалар да сап тыйылған.
Ақыт Үлімжіұлының Қазақстанға жақсы танылмай жатқаны – оның ғұмырының шетелде, қазақ ирреденттері арасында, Алтайдың күнгейі мен теріскейінде өткендігі болса, екіншіден, Ақыт шығармаларының дені мұсылман дінін дәріптеуге бағытталған деген антимұсылмандық көзқарастың шектеуінен шыға алмай қалған қасаң түсінікте болса керек. Сонымен қатар еліміздің ғалымдары шет елде, жат жұрттар ішінде өмір сүрген Ақыт ақын тұрмақ, өзінің ел ішінде күн кешкен ғұламаларын толық түгендеп бітпей жатқан жағы тағы бар.
Ақыт ақын жайында бүгінде там-тұмдап болса да баспасөз беттерінде айтылып жүр. Алайда әдебиет тарихынан ойып орын алар ұлы ғұламаның аты кейбір елеулі еңбектерде елеусіз қалады. Мәселен, бұған дейін жарық көрген «Бес ғасыр жырлайды», «Замана жыршылары» атты кітаптарда Ақыт Үлімжіұлы Қарымсақ аты ауызға алынбай келсе, өз билігіміз өзімізге тиген 2006 жылы Алматыдан жарық көрген «Он ғасыр жырлайды» атты еңбекте (редколлегияға Р. Бердібаев, М. Мағауин, Б. Тілеухан, А. Айталы, С. Қирабаев, А. Егеубаев, С. Дәуітұлы, А. Смақовалар енген) де Ақыттың аты айтылмапты. Аталған кітаптың алғы сөзін жазған ф.ғ.д., профессор Сәрсенбі Дәуітұлы кітапқа енген ақын жырауларға қойылған талаптар туралы былай дейді: «Он ғасыр жырлайды» атты кітапта біз негізінен ұлтымыз ерекше қастерлеген төрт нәрсені алға тарттық: отаншылдық, білім, сенім және әдеп, яғни этика мәселелері» [35]. Сонда Ақыт ақын бұл талаптардың үдесінен шыға алмаған ба, жоқ, назарға ілінбеген бе? Оған жауап беру қиын. Бүгінде әдебиеттегі ақтаңдақтарды аршу ісі қолға алынғаны белгілі. Бұл ретте Ақыт Үлімжіұлының кеңестік идеология салдарынан аты біразға дейін аталмай келгенін айту ләзім. Дегенмен байөлкелік әдебиет зерттеушілері оның еңбектерін сарапқа салуды өткен ғасырдың 60-70 жылдары қолға алып, 1972 жылы Қазақстанда басылған «Бозінген» кітабына оның бірнеше толғауын енгізіп жіберді.
1898 жылы ресейлік ғалымдар аузына ілініп, қазандық баспагерлер тарапынан 7 кітабы жарық көрген қазақтың Абайдан кейінгі ғұламасын аттап өтіп, әдебиет тарихынан ысырып тастау ақылға қонымсыз жайт. «Он ғасыр жырлайдының» редколлегия мүшелерінің бірі филология ғылымдарының докторы Айгүл Смақова Ақыт ақынның туғанына 140 жыл толу мерейтойында «Аллаһ сөзін жырлаған, алаштың Ақыт ақыны» деген арнайы баяндама жасайды. Осы баяндамада ғалым Ақытты алашшыл ақындар мен ғұламалармен салғастырады. Мәселен: «1931 жылы Ж. Аймауытұлы мен Шәкерім репрессияға ұшырағандардың алғашқылары болып атылды. Осы жылы Ақыт ақын «Қалам, сия – көз жасы» толғауын жазған екен:
Бісміллә болар сөз басы,
Қалам, сия – көз жасы.
Екінші тармақтағы сөйлем Ә. Бөкейханның Мәскеуден жазған хатын еске салады:
Көңіл келді желпініп,
Қара перде серпіліп
Аз ғана кеңес қозғашы.
Тура осы ой сол кезде Абай, Шәкерім, Сәкен өлеңдерінде де кездеседі. Міржақыптың «Оян, қазағын» оқығандай, ақын былай дейді:
Оян, қазақ, намыстан,
Өнер ізде алыстан.
Үйреніп анық біле алсаң,
Сен де ешкімнен қалыспан.
Дүние жұрттың ісін қыл,
Құлаққа мақта тықпаңыз!
Оян, оян! Ой ойлан!
Сөз мәнісін ұқсаңыз.
«Әлхамдулилла, 6 миллион қазақпыз!» деп А. Байтұрсынұлы мен М. Дулатұлы ХХ ғасыр басында айтқандай, Ақыт ақын да өз толғауында қазақтың саны мен ойы туралы былай дейді:
Алты миллион қазақ ұлт,
Бір атаның баласы.
Бытыратқан оларды
Көңілінің аласы [36], – деп оның жырларындағы алашшыл ой идеясы мен әлеуметтік сарынға баса назар аударады. Шетте жүрсе де ой арманының бүкіл қазақ баласымен үндесіп жатқандығын, әсіресе ұлт серкелері алаш ойшылдарымен қабысып жатқандығын байқай білген. Алайда оның «Он ғасыр жырлайдыдан» орын алмағандығы неліктен деген сауалға біз бәрібір жауап таппаймыз.
Ақыт есімі қазақстандық зерттеушілерге сонау 1972 жылдан «Бозінген» кітабы арқылы таныс бола бастағанын айттық. Ақыт шығармашылығы Қазақстанда профессор З.Сейітжановтың «Ақыт ақын» атты оқу құралы арқылы әдебиет сүйер қауымға танылады. Бірақ әдебиет зерттеушілері Ақытқа әлі баса назар аудармай келе жатыр. 2000 жылы Алматыда «Білім» баспасынан әдебиетші ғалым Амантай Шәріптің «Қазақ поэзиясы және ұлттық идея» атты көлемді зерттеуі жарық көрді. Еңбек қазақ поэзиясының інжу-маржандарын ХVІІІ ғасырдан бастап сөйлетеді [37]. Алайда бұл еңбекте де Ақыт есімі елеусіз қалған. Кітап қазақ поэзиясындағы ұлттық идеяны тарқатып айтуды басты мұрат тұтқан. Ендеше, қиыр жайлап шет қонса да қазақ мұратын жырлаған, халықты ағартушылыққа үндеген, жеті жұрттың тілін білген Ақыттың ұлттық идеялы, мағыналы жырларын талдау, оның әдебиет тарихындағы орнын айшықтауға келгенде неге сараңдық танытамыз.
Әдебиетші Қанипаш Мәдібай «ХІХ ғасырдағы қазақ әдебиеті. 1-кітап» атты монографиясының 1-тарауын «Қисса өлең» деп үкілейді. Алайда кітаптың кіріспесінде де, бірінші тарауында да Ақыт ақынның аты аталмайды. Филология ғылымдарының докторы З. Сейітжановтың «Шынжаңдағы қазақ әдебиеті» атты еңбегін атай келе, тарихи себептермен Қытай жағында қалып қойған қазақ әдебиетіндегі қиссашыл дәстүр жайын сөз етеді. Шынжаңда 12 томдық қиссалар жинағының жарық көргенін атай кетуді де ұмытпайды [38]. Дегенмен Ақыт Үлімжіұлы аты аталынбайды. Кітаптың 2-тарауы «Тарихи өлең» делінген. Біздіңше, осы екі тарауда да Ақыт атының ауызға алынуы әділетті болар еді. Олай дейтініміз, Ақыт жырлары осы екі тараудың да үдесінен шыға білетіні айқын. Ақыттың діни қиссаларының өзі бір төбе болса, тарихи жырларының да ауқымы өзгеше. Бірақ автор бұл міндетті өзге зерттеушілерге қалдырған болуы керек. Алайда біздің мақсатымыз біртұтас әдебиет тарихын жасау, сол арқылы қазақтың ащы тағдырын бейнелеу, әдебиет пен тарихтағы ақтаңдақтарды ақтару болып табылмай ма? Осы тұрғыдан келгенде, біз алға қойған мақсатымыздың үдесінен шыға алмай жатқан секілдіміз. Ақыт атауын «Он ғасыр жырлайды» секілді ірі еңбектерден қалдыруымыз әдебиет тарихына жасалған қиянат деп білеміз. Ал оның ХІХ-ХХ ғасыр басындағы әдебиет жайлы еңбектер мен оқу құралдарында аты аталмауы кешірілмес ағаттық.
Бұрынғыдай екі шоқып бір қарайтын заман да кетті. Бізге қазір идеологиялық шоқпар кедергі болып тұрған жоқ, керісінше содан қалып қойған психология кедергі болып тұрған секілді. Азат елдің азат әдебиетін жасау үшін азат ойлау жүйесін қалыптастыру керек. Кеңестік тар жүйеден шығып, әдебиетімізді ғаламдық деңгейде жүйелей алсақ, әлемнің төрт бұрышында жасап жүрген, сегіз қиыр шартарапты шарлап кеткен қазақ әдебиетін назардан тыс қалдырмас едік. Ғалым Т.Тебегеновтың Ақыттың қазақ әдебиетінде алар орнын: «Ақыттың ақындығы біртұтас қазақ әдебиетінің тарихындағы романтизм, сыншыл реализм көркемдік дәстүріндегі көрнекті ақындарымызбен қатарлас тұра алады. Ақынның шығармашылық мұрасындағы лирикалық, дидактикалық, философиялық өлеңдерде де, қисса-дастандарында да ұлттық әдебиетіміздің классикалық дәстүрлерін құрайтын көркемдік ерекшеліктерді танимыз» [35, б. 27] деген зертеушілік пікірін назардан тыс қалдыруға болмайды.
Ақыт Үлімжіұлының кітаптары 1897 жылдан Қазанда басылып шыға бастағаны жайлы деректі 1986 жылы жарық көрген Ү. Сүбханбердинаның «Қазақ кітабының шежіресі. 1807-1917» кітабынан кездестіреміз. Бұл кітаптың алғы сөзінде «Деятель» журналының беттерінен Алтайда және Моңғолияда әйгілі болған, революциядан бұрын Қазан қаласында 4-5 кітабы басылып шыққан Ақыт Үлім­жіұлы Қарымсақовтың 1897 жылы шыққан «Тәржіме-и Акыт уаляди Өлімжі Алтайский» деген кітабы жайында Н. Катановтың мақаласын кездестіреміз (1898, №8-9. Б. 429-430). Онда кітаптың 5000 дана болып шыққан, бастырушы – Мухаммед Нәжиб Әли-Әкбаров екендігі туралы айтылады. Бұл Ақыт ақынның «Жиһан шаһ Тамуз шаһ ұғлы» атты белгілі қиссасы, ол 1902 жылы қайта басылған» [39] делінген. Әдебиет зерттеушілері қазақ кітаптары жайлы осы бір құнды еңбекті байқамады деуге келмейді. Осы кітапта «Н.Ф.Катанов 1898 жылдан бастап, Қазан университетінің жанындағы Археология, тарих және этнография қоғамын басқарады.
Қоғам жұмысына белгілі ғалымдар А. Алекторов, Ә. Диваев, А.И. Добросмыслов және Н.Н. Пантусовты тартады. Олармен ғылыми қарым-қатынасы да күшейе түседі. Осы кезде Н. Катанов қазақ ауылдарын көп аралап, қазақ халқының ауыз әдебиетіне, мәдениетіне, тарихына, этнографиясына қатысты материалдарды көп жинайды. Бұл материалдардың негізінде ғылыми еңбектер мен мақалалар жариялаумен қатар, оларды Қазан университетінің тарих-филология факультетінде оқыған лекцияларында пайдаланады» [40] делінген. Демек, Катанов шығыс халықтарының, соның ішінде түркі халықтарының әдеби мұрасын жинауға біршама еңбек сіңіргендігі байқалады.
Бұл жайында аталған еңбекте Ү. Сүбханбердина да атап өтеді. Сондай-ақ осы кітапта Ақыт қажының Қазан қаласында басылып шыққан 7 кітабы жайында деректер келтірілген. Біздіңше, бұл ең алғашқы дерек көзі. Қалған зерттеушілер мәліметті осыдан алған секілді. Бір айта кетерлігі, Ақыт Үлімжіұлы шығармаларын зерттеу, оның әдеби мұрасын қалың оқырман көпшілікке таныстыру ісін тек шеттен келген зерттеушілер өздеріне аманат етіп алғандай. «Бозінгендегі» толғауларынан кейін, Ақыт Үлімжіұлы туралы көлемді еңбектер филология ғылымдарының докторы Қ. Қалиасқарұлының «Моңғолиядағы қазақ әдебиеті» атты докторлық диссертациясында, Н. Қазыбековтың «Ой таразысы», Ж. Сәмитұлының «Қытайдағы қазақтар» [38, б. 3-190], Ж. Шәкенұлының «Қытайдағы қазақтар», тарих ғылымдарының докторы Н.Мұқаметханұлының «Қытайдағы қазақтардың қоғамдық тарихы. 1860-1920», филология ғылымдарының докторы Д. Мәсімханұлының «Жыр – жебе» [41], «Сарап» кітаптарында кездеседі. Ал Алматыдағы «Мұсылман баспа үйінен» 2008 жылы Ақыт ақынның баласы Ғазездің «Ақыт Үлімжіұлы» атты Қытайда төте араб қарпімен жарыққа шыққан кітабы Г. Омарованың редакциялауымен қайта басылды. Аталған кітаптарда Ақыт ақынның шығармашылық ғұмырбаяны, өмір сүрген кезеңі, тарихи-мәдени маңызы және жырларындағы әлеуметтік сарын баса көрсетіледі.
Мәселен, Дүкен Мәсімханұлының «Сарап» кітабында «Ақыт ақын әлемі» атты көлемді зерттеу мақаласы жарық көрген. Зерттеуші ақынның үйрену мектебіне көбірек үңіле отырып, оның жырларындағы әлеуметтік сарынға баса ден қояды: «Бала күнінде өзінің отбасындағы жоқшылықты ғана сезініп өскен Ақыт ақын есейе келе оның жалпы қазақ даласындағы ызғарын да сезіп-біліп, әрі оның себеп-салдарын іздей бастайды. Сөйтіп ол отарлық қапаста тұншығып, мүлде бұғып қалған қазақ баласын оятуды мақсат етеді. Ақынның Абайдың қара сөздеріне еліктеп жазған 55 өлеңнен тұратын «Ғақлиялық үндеулерін» 30-жылдардың  жемісі деуге болады. Себебі онда ақын «Бұл нұсқаны жазғанда, қағазға өрнек салғандай, алпыс алты жасым бар» деп жазады. Осы кезеңнің еншісіне «Барып қайттым Бисан тау», «Замана келді қырланып» тектес өлеңдерін де жатқызуға болады. Қай халықтың, қай заманның қаламгері болмасын, егер ол шын талант, үлкен жүректі азамат болатын болса, өзі өмір сүрген дәуірдің шындығын бедерлемей тұра алмайды. Егер шындықты айналып өтіп, өз жанын ғана күйттеп, жалғандыққа жол  берсе, онда ол адамның хас талант, халық ұлы болмағаны. Бұл реттен келгенде, Ақыт ақын өз дәуірінің бар шындығын көркем ой, кестелі тілмен өрнектеп  берген ұлы тұлға. Ал Ақыт қажы өмір сүрген дәуірдегі түбірлі мәселенің бірі қытай отаршылдары езгісі мен жергілікті бодан халықтың азаттық күрес арасындағы майдан еді. Оның шығармаларында бұл келелі тақырып молынан орын алды. Қандай бір елде, қоғамда болмасын, оның мемлекет аппаратының, әскери қосынының, диктатор органының міндеті көбінде сол елдегі үстем халықтың мүддесін басшылыққа алатыны ақиқат. Олай болса, ақын-жазушының сол елдің  мемлекеттік саясатына, бірлі-жарым әскеріне, жергілікті  шонжарларына ұстанған позициясы, сөз жоқ, автордың саяси позициясынан дерек береді. Нақтырақ айтқанда, отаршыл елдің жергілікті ұлықтарына, оларға қызмет етіп жүрген қазақтың сатқын белсенділеріне қарсы тұру арқылы жалпы отаршыл жүйеге, империяға қарсылығын бейнелеу қай кезден бергі қарапайым жұрттың дағдысы. Бұл тұрғыдан келгенде, Ақыт ақын тіптен белсенділік танытқаны шығармаларынан менмұндалап тұрады. Мәселен:
Елді еркіне қоймады
Шанақсыз шаргез ұлықтар.
Текедейін бақылдап,
Суырдайын шақылдап,
Қожайынсып қоқаңдап,
Дауасыз сөзбен тақылдап,
Қазымыр болса ұлығың
Жемір өскен сиырдай, –деген өлең жолдарында қытай ұлықтарының «суырдай шақылдаған» шақар бейнесі әдемі суреттелген» [42] дейді. Дүкен Мәсімханұлы тұтас зерттеу еңбегін Ақыт Үлімжіұлына арнап отырған жоқ. Ол ондағы қазақ ақындарын қазақстандық оқырманға таныстыруды мақсат етіп отыр.
Дәл осы мақсатты көздеген тарих ғылымдарының докторы, профессор Нәбижан Мұхамедханұлының «Қытайдағы қазақтардың қоғамдық тарихы. 1860-1920» еңбегінде де Ақыт ақынды қазақстандық оқырманға таныту көзделген. «Ақыт Үлімжіұлының 1920 жылдарға дейінгі жазған шығарма­ларының қазақтың ой-сана мәдениетін зерттеудегі танымдық құндылығы аса жоғары. Егер ақынның қиссалары шығыс әдебиетінің әсерінде, сол кездегі қазақ ақындарына тән болған нәзиралық тәсілмен жазылған көркем туындылар деп есептесек, оның өлеңдері ақынның дүниетанымын, өмір көзқарастарын, этикалық тәлім-тәрбиесін бейнелеген құнды жырлар болып табылады. Ақыт поэзиясынан Абай өлеңдерінің үлгісі мен мәнері айқын байқалады. Ақыт шығармаларынан ислам дінін уағыздау, тіпті суфистік моральды насихаттау тағылымы оның діндар абыз екендігін де аңғартады. Оның шығармаларынан ақынның өз халқына деген терең сүйіспеншілігі, ұлтының болашақ тағдырына болған күйініші мен алаңдауы жан тебірентетіндей әсерлі болып келеді. Ақыт Үлімжіұлының өлеңдерінің көбі қазақ халқының сол кездегі өмірін өзгертуге бағытталып жазылған. Ол өзінің осындай жазу әдісімен Қытайдағы қазақтардың осы заман жазба әдебиетінің қалыптасуына үлкен үлесін қосты. Ақыт Үлімжіұлының әдеби мұралары – Қытайдағы қазақ халқының сүбелі тарихи мәдени мұрасы» [43] дейді ол. Әрине, қазір Қытайдағы қазақ жазба әдебиетінің көшбасшысы туралы түрлі көзқарастың барлығы рас. Дегенмен осы тұста Ақыт қажы Үлімжіұлын Қытайдағы қазақ жазба әдебиетінің негізін қалаушы деп сенімді түрде айтуға болатын сынды. Өйткені шеттегі қазақта кітабы жарыққа шыққан тұңғыш қаламгердің Қытайдағы қазақ жазба әдебиетінің көшбасшысы болатындығы дау туғызбаса керек.
2007 жылғы Дүниежүзі қазақтары қауымдастығының «Атажұрт» баспасынан жарық көрген тарих ғылымдарының докторы Зардыхан Қинаятұлының «Моңғолиядағы қазақтар» кітабында да Ақыт Үлімжіұлының аты жиі кездеседі. Тарихшы бұл кітабында ақын өлеңдерін өлкенің тарихы мен табиғатын таныстыру мақсатында пайдаланған. Сол арқылы Ақыттың тарихтағы рөліне маңыз беріп, айғақтай кетеді: «Даян көлге құятын өзен атын Г.Н. Потанин Кулагач деп жазған. Қазақтар бұл өзен және өзен бойындағы даланы «Қу ағаш» деп атайды. Ақытқажы Үлімжіұлы өзінің әйгілі «Алтай» толғауында:
Қашқырты, Құсты, Қайырты,
Жайлауы соның аралы.
Шағандара, Қу үйдің
Аюы бар балалы... – деп жырлаған еді» дей келе:
Қазақтар Делуінге 1890 жылы келе бастады. Осы өлкеде бірер жыл өмір сүрген Ақыт қажы Үлімжіұлы «Алтай» толғауында:
Бұлғынның басын өрлесе,
Қобдаға барып асады.
Мінер жаққа бұрылса,
Дэлуінді басады.
Пәлен дейтін ағаш жоқ,
Тезекпен етін асады.
Қара жел қатты соққан күн,
Топырағын шашады, – деп Делуін табиғатын қазақы жан дүниесімен айшықтаған» [44].
Қазір Қазақстанның мерзімді басылымдары, интернет парақшаларынан Ақыт жайлы танымдық мақалаларды жиі кездестіреміз. Ол туралы еңбектің басым көпшілігі ақын шығармаларын көркемдік қуаты, тақырыптық ерекшелігі төңірегінен талдау емес, танымдық мақсатта жазылғандықтан туындыларын тақырыптарға топтау, шығармаларындағы көркемдік элементтерін талдау кездесе бермейді. Тек кейбір мақалаларда шолу тұрғысынан Ақытты Абаймен салыстыру, Алаш арыстары идеясымен рухтас болған деген мағынада мәліметтер кездесіп қалады.
Ақыт Үлімжіұлы мұрасының зерттелу барысы және әдебиеттанудағы орны
Қазақ әдебиеті тарихында шет елдерде өмір сүріп, ұлттық руханиятқа өлшеусіз үлес қосқан ақындардың бірі – Ақыт Үлімжіұлы. Оның шығармалары мен әдеби мұрасы бүгінде тек бір өлкенің немесе аймақтың аясында емес, бүкіл қазақ әдебиетінің контексінде қарастырылуға тиіс. Ақыт ақынның бай мұрасы – отарлық, діни, ағартушылық, ұлттық-азаттық идеяларды тоғыстырған, заманымен үндес күрделі көркем дүниелер жиынтығы. Қазіргі әдебиеттанудың алдында тұрған маңызды міндеттердің бірі – осындай ақындар шығармашылығын кеңірек танып, оны төл әдебиетіміздің тұтас тарихына енгізу.
Қорыта айтқанда, Ақыт Үлімжіұлының әдеби мұрасы алғаш рет XIX ғасырдың соңында, нақтырақ айтқанда 1898 жылы Н. Катановтың «Деятель» журналындағы мақаласында айтылып, ғылыми назарға ілікті. Бұл дерек Ақытты алғаш таныған, зерттеуге жол ашқан бастау ретінде бағаланады. Алайда ХХ ғасырдың алғашқы жартысында Кеңес Одағындағы, Моңғолия мен Қытайдағы саяси-идеологиялық қысымдар қазақ рухани мұрасын жүйелі түрде зерттеуге мүмкіндік бермеді. Шеттегі қазақ әдебиетінің өкілдері, оның ішінде Ақыт сынды тұлғалардың шығармалары елеусіз қалып, ғылыми айналымнан тыс қалды. Дегенмен, 1960–1970 жылдардан бастап саяси қысымның босаңсуымен қатар, шеттегі қазақ әдебиетін зерттеу ісі де қайта жандана бастады. Бұл үдеріс ең алдымен Моңғолияда жүзеге асып, Ақыт шығармаларын ғылыми айналымға енгізуде алғашқы қадамдар жасалды. Моңғолиялық ғалым Қ.Қалиасқарұлы ақын жырларын алғаш зерттеп, оны жүйелеуге күш салды. Ал Қазақстанда С.Қажыбайұлы «Бозінген» жинағына Ақыт шығармаларын енгізу арқылы оны қазақстандық оқырманға алғаш танытты. Бұл – екі елдегі әдебиеттанушылар арасындағы рухани байланыс пен ынтымақтастықтың көрінісі.
КСРО-ның ыдырауы, Қытай мен Моңғолиядағы демократиялық өзгерістер шеттегі қазақ әдебиетінің дамуына оң ықпал етті. Соның нәтижесінде 1990 жылдары Ақыт шығармашылығын жүйелі зерттеу кеңінен қолға алынды. Бұл жылдары Ақыт поэзиясын насихаттау мен оның әдеби мұрасын біртұтас қазақ әдебиетінің аясында қарастыру бағытындағы іргелі жұмыстар басталды. Ақын әрі зерттеуші К. Жаңжұңұлы 1991 жылы «Қажыбаян» атты жинақты «Өлгий» баспасынан шығарды. Бұл – Ақыт поэзиясының кең ауқымда таралуына сеп болған маңызды қадам. Сонымен қатар Қытай қазақтары арасынан шыққан зерттеушілер мен әдебиетшілер де Ақыт мұрасына зор көңіл бөліп, оның шығармаларын жинақтап, жарыққа шығарды. Қ. Жәнәбілұлының құрастыруымен «Іле халық баспасынан» шыққан екі томдық – соның жарқын көрінісі. Бұған қоса Қ. Нұртазаұлы, Ғ.Ақытұлы, Ә. Қалиұлы, Ж. Мырзаханұлы сынды қаламгерлер Ақыттың шығармаларын жинақтап, Қытайда екі томдық етіп басып шығарды. Бұл басылымдар ақын шығармашылығын толыққанды зерттеуге жол ашты.
1993 жылы Ақыттың 125 жылдығы, 1998 жылы 130 жылдығы Үрімжіде салтанатты түрде аталып өтуі де – оның шығармашылығы мен тұлғасына деген зор құрметтің белгісі. Бұл іс-шаралар тек әдеби-мәдени шара ғана емес, ұлттық руханиятқа жаңа серпін берген оқиғалар ретінде бағаланды.
Қазақстанда Ақыт Үлімжіұлының шығармашылығы кейінгі жылдары ғана жүйелі түрде зерттеле бастады. 2002 жылы әдебиетші З.Сейітжанұлының «Ақыт ақын» атты оқу құралы жарық көрді. Ал 2008 жылы Ақыттың баласы Ғазездің «Ақыт Үлімжіұлы» атты естелік-кітабы Г.Омарованың құрастыруымен баспадан шықты. Бұл еңбек ақынның өмір жолын, шығармашылық бағытын танып-білуге мол мүмкіндік берді.
2007 жылы Алматыда «Атажұрт» баспасынан «Жиһаншаһ» атты жыр жинағы алғаш рет жарық көріп, сол жылы ақынның 140 жылдығы салтанатты түрде аталып өтті. Бұл шара Ақыт мұрасын қазақстандық әдеби кеңістікке ендірудің нақты мысалы болды. Алайда, осы атқарылған жұмыстарға қарамастан, Ақыт шығармалары әлі де толық танылып, әдебиет тарихындағы орнын ала қойған жоқ. Бұған мысал ретінде «Бес ғасыр жырлайды», «Он ғасыр жырлайды», «Замана жыршылары» сияқты ауқымды антологияларда ақынның шығармалары назардан тыс қалуын айтуға болады. Бұл жағдай – қазақ әдебиетінің тарихы әлі де толық жүйеленбегенін көрсетеді.
Қазақстан тәуелсіздігінен кейін Ақыт Үлімжіұлы мұрасына деген ғылыми және мәдени қызығушылық арта түсті. Бұл кезеңде оның шығармалары жинақталып, ғылыми басылымдарда жарияланып, зерттеу нысанына айналды.
Негізгі бағыттар мен еңбектер:
Әдебиеттанулық және текстологиялық зерттеулер.
Б. Омаров, Қ. Сағидолда, Қ. Қажыбай, Н. Бегімқұл, Е. Тілешов сияқты ғалымдар Ақыттың шығармашылық болмысын қазақ әдебиетінің ағартушылық дәстүрімен байланыстыра қарастырды.
Ақынның поэтикалық тілі, стильдік ерекшелігі және фольклорлық дәстүрмен сабақтастығы туралы бірнеше кандидаттық және магистрлік диссертациялар қорғалды.
Мәдени-рухани және тарихи тұрғыдағы зерттеулер.
Ақыттың діни-ағартушылық қызметі, халықтық сана мен ұлттық бірегейлікті сақтау жолындағы еңбегі туралы мақалалар Egemen.kz, Adebiportal.kz, Arqau.kz, Қазақ әдебиеті газетінде жарық көрді.
2018 жылы ақынның туғанына 150 жыл толуына орай Қазақстан мен Қытайда халықаралық ғылыми конференциялар өткізіліп, Ақыт мұрасы жаңа қырынан талданды.
Жинақтар мен басылымдар.
«Ақыт Үлімжіұлы шығармалары» атты жинақтар бірнеше рет Қытайда (1957, 1980) және Қазақстанда (2008, 2018) жарық көрді.
2018 жылы Нұр-Сұлтанда шыққан «Ақыт Үлімжіұлы шығармаларының таңдаулысы» атты жинақта оның өлеңдері, қиссалары мен ғақлиялары жаңадан жүйеленіп басылды.
Қазіргі әдебиеттану ғылымы алдында тұрған негізгі міндеттердің бірі – ішкі және сырттағы қазақты бөліп-жармай, біртұтас қазақ әдебиеті тарихын жасау. Бұл орайда Ақыт Үлімжіұлы секілді тарихи тұлғалардың әдеби мұрасын жан-жақты зерделеу аса маңызды. Ол – тек бір өлкенің немесе белгілі бір уақыттың ғана ақыны емес, жалпыұлттық деңгейдегі рухани жетекші, ағартушы, ақын. Ақыттың жырларында отарлық езгіден арылу, дін мен руханиятты сақтау, ұлттық сана мен еркін ойды ояту идеялары басым. Сондықтан да әдебиет тарихын жаңаша жүйелеу барысында Ақыт Үлімжіұлы секілді тұлғаларға лайықты орын берілуі керек. Оның шығармаларын оқу бағдарламаларына енгізу, ғылыми еңбектерде кеңінен талдау – бұл қазақ әдебиетінің кең тынысты, көп арналы екенін танытудың бір жолы. Сонымен қатар Ақыт жырларының мәтіндік нұсқаларын салыстыру, поэтикалық ерекшеліктерін талдау, жазба және ауызша әдебиет арасындағы сабақтастығын ашу – келешектегі әдеби зерттеулердің өзекті тақырыптары болуы тиіс.
Ақыт Үлімжіұлы – бір өңірдің ғана емес, күллі қазақ халқының ортақ рухани құндылығы. Оның шығармалары – ұлттық болмыс пен дін, рух, елдік сана астасқан көркем дүниелер. Шеттегі қазақ әдебиеті өкілдерін елемеу – әдебиет тарихындағы үлкен олқылық. Сондықтан Ақыттың әдеби мұрасын ғылыми негізде зерттеу, насихаттау, оны біртұтас ұлттық әдебиетіміздің алтын арқауына қосу – әдебиеттану ғылымының келелі мақсаттарының бірі болып қала береді.

































2 АҚЫН ЖӘНЕ РУХАНИ МҰРА

2.1 Ақыт – Алаш идеясының жаршысы
Ақыт Үлімжіұлы – қазақтың байтақ аумағының шығыс аймағы қос империяның тартысына түскен, тарихи атамекен Алтай өктем күштердің иелігіне көшкен қилы заманда өмір сүрген ақын. XIX ғасырдың соңын ала елдегі отаршыл ахуалға наразылық білдіріп, жұрттың көкірек көзін ашуға талпынған, санасына сілкініс етуге әрекеттенген қазақтың ұлт зиялылары, сауатты молдалары насихат пен үндеудің құралы – қағаз, қаламға сүйенді. Қазақ даласында қағылған дабыл, «Көзіңді аш, оян қазақ, көтер басты» деген жолдардың жотасындағы жүк – Ояну дәуірі алыптары А. Байтұрсынұлы, М. Дулатұлы, М. Жұмабайұлының жанайқайы болатын.
Отаршылдықтан арылып, еркін де азат ел болу идеясы әлем қазақтарының саналы да арлы тұлғаларын бейжай қалдырмады. Исі қазақ баласын біртұтас Алаш идеясына ұйыстыру мұратынан Ақыт ақын да тыс қалғаны жоқ. Сол кезеңдегі Алтай қазақтарының ұлттық идеясының ұраншысына айналған Ақыттың ұлттық ояну ұранын қодап, қазақ әдебиетінің дамындағы елдік үрдіске үн қосуы заңдылық болатын.
Ұйқыдан көтер басыңды,
Өнерге көндір жасыңды.
Сенен басқа халықтың
Ұйқысы шайдай ашылды, – деп зар қағуы да ақынның биік азаматтығын, елшілдік мақсатын танытады.
«Ұлттық идея дегеніміз ұлттың, мемлекеттің тек бүгін ғана емес, ұзақ мерзім аясында бақытты да кемел өмір сүруін қапысыз қамтамасыз ететін тетік және халықтың ынта-жігерін оятатын өмір салты... Ұлттық идея деген – ішкі-сыртқы факторлармен мұқият санаса алатын, жалпы азаматтық дамудың объективті үдерістерін қапысыз қаперде ұстап отыратын, сөйтіп, төлтума сипатта дамуды мақсатты түрде нысана ететін мемлекеттік мұрат және қоғамдық белсенділік... ұлттық идея ақырына дейін шыншыл болуды қажет етеді» [45].
Ақыт осынау елдік қасиеттерді жете меңгерген күрескер ақын. Басына іс түскенде де ата қонысынан жер аударып көшпей қоюының өзінде ұлттық идеяға беріктігі, ал жырларында шыншылдығы жатыр деп қарауға толық негіз бар.
Қай халықтың болсын дарынды, талантты туған ұлдары өзі туып-өскен ұлтының, өзі өмір сүрген кезеңінің саяси, мәдени, экономикалық және әлеуметтік жағдайынан тысқары тұра алмайды. Егер ол қаламгер болса, егер ол қас талант болса, онда ол сол өзі өмір сүрген дәуірдің бет-бейнесін бедерлеп тасқа басып, өшпестей шегелеп кетеді. Бұл зиялыларға, зиялылыққа тән қасиет болса керек. Бірақ та халықтың әр тобының кәсібі мен нәсібіне қарай зиялылары болады. Қазір біздің ұғымда тек билік иелері, елдің тұтқасын ұстағандар немесе ақын-жазушылар ғана зиялы болу керек деген жаңсақ пікір бар. Бұл мүлдем дұрыс емес. Зиялы деп кәсіби білімі өте жоғары, ұлт-ұлысын жанындай сүйетін, иманына берік, тіл мен ділін ардақтайтын, сын сағатта, басына іс түскенде де елін-жерін сатпайтын, табанды адамды айтамыз. Осы өлшемге салғанда да біз Ақыт қажының нақ зиялы, алашшыл адам екеніне көзіміз жете түседі.
Ақыт қажыны алашшыл һәм алашшыл идея жаршысы дегенде біз нені айтып, нені меңзеп отырмыз. Біз алашшыл дегенде ХХ ғасырдың басқы ширегіндегі қазақ жерінде пайда болған Алашорда өкілдері – қазақ халқының біртуар ұлдары Әлихан Бөкейхан, Ахмет Байтұрсынұлы, Міржақып Дулатұлы қатарлы көсемдердің салған жолы, көтерген идеясын қуаттаушы, солардың ізбасары деп отырғанымыз жоқ. Жалпы қазақтық, бірлік, біртұтастық идеясын насихаттап, соған халқын үндеп, соған өзінің көркем ойы мен кестелі тілін қалай пайдаланғаны тұрғысынан айтып отырмыз. Демек, алашшыл дегеніміз шын зиялылық болмақ. Осы тұрғыдан келгенде, аталған Алаш көсемдерін Ақыт қажы білмесе де, оларды көрмесе де, ақыл-кеңес алмаса да солардың ой-арманымен астасатын идеялы өлең-жырларының аз емес екендігі қайран қалдырады. Ол қазақ әдебиетіндегі елдік, ұлттық идеяның өміршеңдігін әрі көркемдік дамудағы тарихи сабақтастықпен жаңа өріс, жаңа арна тауып кемелденіп отырғанын көрсетеді. Сондықтан да елдік, ұлттық идея Ақыт шығармаларының басты өзегі, негізгі арқауы болды. Ақын еш уақытта жалғандыққа бой алдырып, айналасындағы қоғамда болып жатқан оқиғаларды айналып өтпеген, дер кезінде, дәл уақытында қаз-қалпында, ақиқатты айналдырмай, көркем тілмен нақты жеткізіп көрсетіп отырған. Тіпті ол шындықты өлең-жырға қосып қана қоймай, жол көрсетіп, көсемдік танытады.
«Ақыт Үлімжіұлы Қарымсақов өзінің шығармашылық жолын бастағанда Шығыс Түркістан өлкесі маньчжур-қытай империясының билеуінде болатын. Сондықтан ақын өлеңді әлеуметтік ой-құралы ете отырып, қалың қауым – халқының қамын жырлады. Алдымен заман дәуір келбеті, ұлт халық тағдыры оның ойын онға бөлді. Басқаның басқаруына кіріптар болған елінің ертеңі не болмақ, күрмеуі көп түйіндерді қалай шешуге болады? Ақыт он сегіз жасында жазған алғашқы өлеңдерінің бірін «Замананы сөйлейін» (1886) деп атауының өзі тегін емес. Өлең өрімі отаршылдыққа қарсы» [17, б. 53] дейді ғалым З.Сейітжанұлы оның алашшылдық жолындағы шығармашылығын зерттей келе.
Ақыт ақын алашшылдығын қазақ әдебиетіндегі милләтшілдік құбылыспен қатар қойып, тіпті оның шетелдердегі, қазақ диаспорасы мен ирридентері әдебиетіндегі заңды жалғасы деп бағалауға болады. Алаштанушы Дихан Қамзабекұлы «Алаш және әдебиет» кітабында «Ресей бодандығындағы елдердің әдебиетіндегі милләтшілдік – қарапайым адамдық құқын іздеп шарқ ұрған жандардың көңіл күйі, жаны, сезімі болатын» [46] дейді. Адамдық құқын іздеу, яғни бодан халқына бостандық, Алашқа азаттық іздеу болса керек. Ақыт осыны дөп басып, әуелі қандай қоғамда өмір сүріп отырғанын танып, соны бірінші кезекке қояды да астарламай, ашық айтады.
Қытайдағы және Моңғолиядағы қазақтардың ағартушысына айналған Ақыт қажы бір өңірдің ғана жыршысы емес, күллі қазақ ұлтының да жоқшысы.
Батысты қоршап орыс тұр,
Сыртымда қалқа – тор басы.
Ғарып Ақыт мекені –
Өр Алтайдың өр басы.
Айналаң тегіс қоршалды,
Заманың қалай, қазағым,
Жығыла ма осымен
Алаштың тіккен ордасы? –деп күйзелуі Алаш тағдырына алаңдауы, ақынның «Айқап», «Дала уәләяты», «Қазақ», т.б басылымдар арқылы Алаш азаттық идеясын да жүрегімен түсіне алғандығы. 1891 жылдан бастап Ресей мен Цинь елдері арасындағы поштада хат тасушы болып жұмыс істеуі – оның сол замандағы Ресей өңірінде шығатын басылымдармен етене танысуына жол ашады.
«Айналасы тегіс қоршалған», қоршалғанда жай қоршалмаған, елдің ертеңгі күнін күл ететін, бодандық бұғау машинасымен қоршалғандығын, одан құтыла аласың ба деген өксік, қайғы-зарын төгеді. Еркіндігі еш кеткен, ел-жері езгіге түскен жұртының ертеңгі күні не болады деп күйінеді. Ол тек Алтай қазақтарының, осы Ата таудың арғы-бергі бетін мекен етіп отырған алаштың бір шоғырының ғана күйін күйттеп қоймайды, ол «Алаштың тіккен ордасы жығыла ма?» деп жалпы қазақтың болашағына алаңдайды. «Кетеуі кетіп, сегіздің жетеуі солған» тар заманнан шығар жол, қапас жүрегіне мысқалдай жарық, болымсыз үміт сәулесін іздеп аласұрады.
Қай қонысқа барайық,
Заман тілін табайық.
Береке кетіп ел тозды,
Боламыз қандай халайық? [11, б. 60].
Бұл ақынның қоныс іздеп қопаңдағанша, «заманның тілін табайық» деп жалмап жұтып, жер бетінен жойып жібермек болып жұлына кіріскен алпауыттардан құтылу жолын бірге қарастырайық деген жанайқайы.
Орыс, шүршіт тіресіп,
Біріне-бірі сіресіп.
Ақыры қандай болады,
Кетерсің кімге ілесіп.
Айналасын қоршағандардың кім екенін де жасқанбай, жасырмай айтып салады. Бар пәленің басы алып империялар арасындағы бітіспес тартыс екенін, ал олардың қазақ даласы үшін бір-біріне есе жібермей сіресіп, тіресіп тұрғанын тап басып көрсетеді. Ақыт сөзін тарихшы көзімен дәлелдеуге әбден болады. Осы тұстағы қоғам халін тарихшы Н. Мұқаметханұлы былай деп жазды: «Алтай аймағындағы қазақтарға Чин патшалығы тарапынан түскен алым-салықтың ауырлығына қарамастан, Алтайдағы қазақ қауымында феодалдық қатынастар үдей түсті. Оның басты көрінісін қазақ үстем таптарының халықты қанауының ауырлауынан байқауға болады» [43, б. 167]. Таң патшалығы болсын, Чин патшалығы болсын бәрібір қара халықты қанаушы басқыншы екені даусыз, ақ, қызыл болып атауын өзгерткен Ресей империясының баяғы бір сыңары. Мінеки, бір жағынан басқыншы, отаршы елдердің, екінші жағынан, өз халқының ішінен шыққан қысымына ұшырап қасірет шеккен жұртының азапты тағдыры – ақынды ақын еткен. Зерттеуші Д. Қамзабекұлы: Шәкәрім қажыға ел қамын сөйлеткен, Алаш қозғалысына тілеуқор еткен – иманы мен пәктігі деген жолдары ұлы Шәкәрім мен әйгілі Ақыт қажыны қатар қойып сөйлеп отырғандай әсер қалдырады» [46, б. 157] дейді.
Түбінде құдай жеткізер,
Ойлай берсең адалды.
Жүрегіңді тат басар,
Істей берсең харамды.
Мұратқа жетудің басты шарты ретінде Ақыт адалдықты ұсынады. Ал иманның қандай жүрекке қонақтайтынын:
Иман нұры қонбайды,
Көлденең мінез күпірге.
Беймаза болып өтерсің,
Тоқтамасаң шүкірге, – деп «күпір мен шүкірді» шенестіреді. «Иман нұры» пенденің басына қонатын бақ, маңдайдағы жазу, оның өзі астамшыл болмасаң ғана басыңа қонады, қандай бір нәрсеге шүкіршілік етіп, өзіңді тежеп ұстап, нәпсінің жетегінде кетпесең, басқа қонар деп, «Иман – жаның таза болғаның, шариғатқа толғаның» дейді. Яғни адам баласының кемелдігін, ол жан сұлулығы мен тән сұлулығынан құралатындығын паш етеді.
Ғалым Қ. Ергөбек жалпы ақынның кең тынысты болуы оның дүниетанымына байланысты дейді. «Үлкен ақын – үлкен дүниетаным жемісі. Дүниетанымы тар адамның үлкен ақын, жазушы бола қоюы неғайбыл. Үлкен дүниетаным кең білімге жол ашады. Үлкен ақын – үлкен білім иесі. Кең дүниетаным, кемел дарын, мол білім ұштасқанда ғана ақын, жазушы шығармашылық табысқа жетпек» [47]. Осы тұрғыдан алып қарағанда, Ақыт дүниетанымының өзгеден ерек биік болғандығы байқалады.
Ақыт бүкіл ғұмыры қазақ жерінің толықтай отарланып, оның күншығыстағы шекарасы Алтай үшін аю, айдаһар болып арпалысқа түсіп жатқан қан майданды кешіп өтті. Ел іргесі екіге бөлініп, одан үшке бөлініп қасиетті қара мекеннің шағылған қара қазандай қақырауы көреген ақынның көкірегін қарс айырып, ақын жүрегіне ауыр салмақ салды. Алтайдағы саяси жағдай тіпті күрделенеді. Ақыт қару алып күреспесе де сол кездегі жағдайды жіті бақылап, оған өз үнін қосып, күрескерлерді демеп отырады. Ол жөнінде Оспан батырдың бас қолбасшысы Нұрғожай батыр естелігінде ерекше еске алады: «Бізді күшті күрес отына нығайтатын күшті контрреволюцияның болғандығы біз үшін жаман да болмады.
Басында қара таудың бір топ шілік.
Айтайын мен ойымнан аз мұңшылық.
Шың Шы Сай жоқты тап деп қысаған соң,
Есімхан шәнді өлтіріп салды бүлік, – деп қажы Ақыт біздің алғашқы төңкерісіміздің шығу себебіне ғылыми түрде тұжырым жасаған еді... 1940 жылы ақпан айында Ақыт қажы ұсталды. Дәл осы орайда Есімхан «Ақытты тартып алып қалайық» деген пікірді ортаға қойды. Ақыт сол кезде Шәкүртідегі қыстауында қолға алынған еді. Ақытты тартып алып қалу жөніндегі жиналысты Өндірқарадағы Иманбай үйінде ақылдастық» [48]. Осындай тарихи жағдайдың салдарынан ол бірден ұлт-азаттық күрескерлік жолға түсті. Міне, сондықтан Ақыт шығармаларының бас тақырыбы – тұтас жердің тулақтай туралып, асыл Алтай ат үстінен алдаспанның жүзіне ілініп, отқа оранып, алып империялардың тілгілеуіне түскен қаны сорғалаған қазақтың сорлы тағдыры иеленеді. Ел – жерден, жер елден айырылған зар заманның улы запыраны үстемдік алады. Ол сонау ортағасырлық Қазтуғанмен қайғылас болады.
Заманың келді қырланып,
Боранды бұлттай сұрланып.
Қара бұлтты құйындай иірген қоғамның қақ ортасында тұрып найзағайдай жарқылдап, қазақ боп жеке ел болып тұруды армандайды.
Адамшылық қылсақ деп,
Ардақталып тұрсақ деп.
Томағадай халықпыз,
Енді жеке тұрсақ деп,
Қазақ деген ат алып.
Ол тек Алтай қазақтарына ғана емес, бүкіл алты алаш баласына ұран тастайды. Ел мен жердің қайғылы тағдырын қабырғасы қайыса, омыртқасы майыса жырлағанда орта ғасырдың «кеудесі тола жыр, көмейі күмбірлеген жыраулары» Қазтуған, Асан қайғылармен үндесіп, қазақ қамын жеген жоқтаушы, «арыстан жүректі» Шалкиізше күркіреп, зар заман ақындары Дулат, Шортанбай болып күңіреніп, мұндағы Махамбетпен бірдей аласұрады.
Біз жайынбыз, өзге ояу,
Несіне мәз боп жырғалық.
Уақыт – өтсе табылмас,
Құйрығы жылпың бір балық.
Ұйықтасаң өзге не қылмақ,
Ояналық шыңдалып.
Тісін қайрап қытай тұр,
Мықтымыз деп бұлданып…
Береке қылып бас құрап,
Адамшылық құралық…
Ұйықтап жатқан зілді бас,
Ал басыңа тиді тас, – деп ХХ ғасыр басындағы Ахмет, Мағжан, Міржақыптармен біте қайнасып кетеді. Ұлттық ояну дәуіріндегі исі қазақ баласының елдік жолындағы басты мұрат-мақсатын үстей түседі. Алып империялардың қысымындағы, қыспағындағы Алашты береке-бірлікке үндеп, ортақ мүдде биігінен табылуға шақырады. Сол арқылы Ресей, Қытай қазақтарының ұлттық намысын қамшылайды.
Ақыт тұңғыш туындыларынан бастап ғұмырының соңына дейін қазақ өмірінің шындығын жетесіне жеткізе жырлаған, отаршылдардың сазайын тарттырған қаламының қанын сорғалата отырып жазған ақын.
Мұны жаздым жарандар,
Иісі қазақ затына, – дегеніндей, бүкіл қазақты бөле-жармай тең көрген, жалпы ұлттық алашшыл идеяны жырлаудан танбаған ақын. Елдің бірлігі, халықтың берекесі – Ақыттың жалғызы.
Жұмырланған жұм елдің
Аман жүрер жағасы.
Ақыттың сөз қолданысы да ерекше. Әсіресе елдік, ұлттық мәселеге келгенде тіпті ширығып кетеді. Әлгіндегі «жұмырланғанның» түбірі «жұм» – жұмылған, жұму, қысу, жұдырықтай жұмылу керек дегенді түйіп, жалғыз ауыз түбір сөз «жұм» арқылы тамаша екпінді айтқан. Ал «берекесіз сұм елдің» өмірі «жүрегінің жарасы жазылмайды» дейді.
Мұхтар Әуезов «Әдебиет тарихы» еңбегінің «Зар заман ақындары» тарауында: «зар заман дәуірі қазақ әдебиетінің тарихында жаңағыдай кезең асқан дәуір болғандықтан, қазақтың жазба әдебиеті осылардан бастап әлеумет халін ұғып, ел қамын жоқтауға кіріседі. Өлең бұрынғыша қызық, сауық сияқты ермек емес, қауым қызметін атқара бастайды. Елдің саяси пікірі мен тілек, мақсат, мұң, зар сияқты сезімдерінің басын қосып, жаңадан ой негізін, салт санасын құрай бастайды. Бұл уақытқа дейін болмаған әлеуметшілдік сарыны, азаматтық нысанасы шығады» [49] дейді. Осы тұрғыдан келгенде, Ақыт ақын да діни тақырыптарға молынан ден қойып, шығыстық дастандарды жаңартып жырлап қана қойған жоқ, жалын атқан жиырма бес жасында заманын танып, бағыт-бағдары қосарланып, өлең-жырларынан М. Әуезов айтып отырған «зар заман» ақындарына тән ізденіске иек артады. Жылдан жылға шығармашылық кемелденуімен қамтыған тақырыбының әлеуметтік салмағы да арта түседі. Бұл жерде мынаны айта кеткен жөн. ХІХ ғасырдың бір шоғыр ақыны өмір кешкен қоғамға әдебиет зерттеушісі М. Әуезов «зар заман» деп ат қойып, ал оның ақындарын «зар заман ақындары» деп жүз жылдан кейін айдарлап, анықтап отырса, Ақыттың артықшылығы, ол өзі өмір сүрген қоғамды – ХІХ ғасырдың аяғы мен ХХ ғасырдың басын «зар заман» деп атап жырлап отыр.
Ақыт ақын дәл осындай тақырыптағы толғауын жиырма алты жасында Алтайдың Қобда бетінде жүргенде Өр Алтайдағы еліне жолдаған хат ретінде ұзақ толғайды. Бұл 1894 жылға сәйкес келеді. Ақыт «Зар заман» толғауын «Сөздің басы – кеңес» деп бастайды. Бұқар жырау «Сөз анасы – сәлем», данышпан Абай «Өлең – сөздің патшасы» дейді. Демек, ақындардың қай-қайсысы да алдымен сөздің қолданысына, пайдалану мақсатына қарай атқаратын қызметін алдымен анықтап, даралап алады. Ақыт та сөйтеді. Сонан соң барып ақын өзіне қарай бұрылып, өзіне міндет жүктейді.
Құлақ салсын жарандар,
Заманның сырын қозғашы! – деп зор талап қояды да өзінің кім екенін де жай заманның емес, «тар заманның ғарыбы» деп таныстырып алып, көсіле заулай жөнеледі.
Ей, зар заман, зар заман,
Зарлатып өткен тар заман!
Байқап тұрсам, адам жоқ
Шын ақылды ойлаған [11, б. 43].
Ақыттың өз заманын осынша ғұламалықпен қисыншыдай қиюын келтіріп, нақты анықтама беріп кеткендігінен «зар заман» ақындарының өлең-жырларына ғылыми талдау жасаған тұста М. Әуезов, әрине, хабарсыз болды. Әйтпегенде мұндай құбылысқа ғалымның атүсті қарауы, көзге ілмей кетуі мүмкін емес еді. Мұның өзінде де саясаттың, сақтықтың салқыны болды дегеннен басқа уәж айта алмаймыз.
Ақыт аталмыш толғаудың әрбір тараушасында «зар заман» атауын жиі-жиі қайталап, оған ерекше екпін түсіре жырлайды. Мысалы: «заманның сырын қозғашы», «тар заманның ғарыбы», «ей, зар заман, зар заман», «заманың обыр болған соң», «зар заман, запы қылған жан», «зар заманның тұсында», «заманның жайын мен айтсам», «азған соң заман не шара». Осындай заманда «санасы бар жақсының жүрегі толған шер» болмай қайтеді? Ақын «ханға – ғадылдық, жанға – теңдік» сұрай отырып, «зар замандағы» қоғамның бар келбетін айшықтап, шынайылықпен еш бүкпесіз ашып көрсетеді.
Ақыт үшін қазақ пен алаш – бір ұғым. Қазақты айтқаны – алашты айтқаны, алашты жырлағаны – қазақты жырлағаны. Ақыт дәулетті екен деп байға, билікті екен деп ұлыққа, кедей екен деп жарлыға тартпай, қара қылды қақ жарып, қоғамның әлеуметтік-саяси жағдайын әділ де өткір сынайды. Сонымен қатар халық арасында «халықпен бірге тілегі, ел үшін соққан жүрегі, бойында қасиеті, ойында ақылы бар» ер жігіттер, мықты, білімді, көреген азаматтар бар екенін, олар «шешілмеген шиені шешетін киелі» екенін де қалыс қалдырмайды. Ақыттың пайымдауынша, «зар заманның» биі әділетсіз, билігі қорқау, бұдан сақтанбаса, оның алдын алмаса,  ақыры «ақыр заман», «арманы – адасып ұшқан құс», соңы «заман ақырына» алып келер кесапат екенін ашына айтады. Айтып қана қоймай, одан аман шығатын жолдарын да көрсетеді.
Ақыттың «Зар заман» толғауы оның қайраткерлігін, нағыз ұлт болашағы үшін жаралған идеолог-күрескер екенін көрсеткен тартымды әрі тағылымды туындыларының бірі. Тума талант, табиғи дарынды ақындықтың алып шыңына көтерген қуатты күш – осы зар заман. Заманын жүрек-қазанында запырандай қайнатқан ақын, қазақтың қайғысынан, алаштың арман-мүддесінен, жырым-жырымы шығып жыртылған жұртының тағдырынан от алды. Соған өзі өртенді. Өзі көргенін өзге көрмегендей күй кешті. Сондықтан да қоғам бедерін жаттан да, ел билеген жақсыдан да жасқанбай, асырып-әспеттемей, жасырып-жаппай, астарлап айтып, тұспалдап сөйлеп, жанамалап жатпайды, біреуі болмаса біреуі ренжіп қалады-ау деп те ойламайды, барды-барынша, бірақ адамгершілік шеңберінде халқына деген шын жанашырлық танытады. Сол жанашырлықтың өзі адамгершіліктен, туған ұлтына деген мейірім-шапағатынан туындайды. «Басқаға мейірім, ықылас, табыну, махаббат сезімдері әркімнің өз жүрегінен жауқазын болып гүлдемесе, өз топырағынан өсіп-өнбесе, шынайы асқақ қалпына жете алмайды. Ақындық – адамгершіліктің бау-бақшасы. Ақын – өзгені сүю арқылы – өзін, өзін сүю арқылы өзгені дәріптейтін нәзік жан. Ал адамгершілік талай ғасырларға созылған мәдениеттің жемісі. Ақын әлгі екі сезімнің тепе-теңдігін сақтайтын рухани сарапкер» [50]. Бұл – профессор Б. Майтановтың тұжырымы. Сондай сарапкер – Ақыт ақын. Оның рухани қорегі де халқының мұңы мен қайғысы. Ақыттың тұла бойы тұнған дала даналығы. Ақыт өлең-жырларында алаштың арман аңсары тыңдаушысының сана-сезімінде бірде сыбызғы сарындай болып сарнаса, енді бірде құймақұлақ түбінен қоңыр үнді қобыздай боздап көкейге қонады. Оның өтімділік қасиеті де алаштың удай ащы тағдыры мен қазақтың қасіретті күйінен нәр алып, сусындағандығында. Соған өз тағдыр әкеліп теліп байлап отыр. Өміріне, ғұмырлық баянына тірек етті. Әйтпегенде ол қанша талант болса да одан жаужүрек, жасампаз, зарлы ақын шықпас еді. Ақын тағдыры халқымен біте қайнасып, бурадай шайнасқанда ғана халық жүрегіне бойлайды.
Академик Серік Қирабаев «Әдебиетіміздің ақтаңдақ беттері» еңбегінде: «Біздің бүгінгі идеологиямыздың негізі енді ғана тәуелсіз жолға шығып, мемлекеттік дербестік алған халқымыздың мүддесі жолында топтасу, ұлттық бірлікке үндеу болуға тиіс. Бұл идеяның қазақ әдебиеті үшін дәстүрлік сипаты мол. Біздің әдебиетіміз – өмір бойы тәуелсіздікті, бостандықты, бірлікті жырлаған әдебиет. Көшпелі тұрмыс жағдайының тұрақсыздығы, көрші халықтардың бізге қарай үнемі отаршыл саясат ұстануы, ішкі рушыл алауыздық, біздің ақын-жыршыларымызды осы тақырыпты үзбей жырлауға мәжбүр етті» [51] дейді. Демек, біздің де Ақыт ақын мұраларын зерттеп, ол турасында тәуелсіз ой айтуға, Ақыт ақын шығармаларын қазақ әдебиетінің бір саласы ретінде зерттеп талдауға, әдебиеттің негізгі арнасына әкеліп қосуға мүмкіндік алуымыз – осы тәуелсіздіктен алған азат ойдың жемісі.
Ақыт ақынның ұлтшыл жаңашылдығы, әлеуметшілдігі бір күнде көктен өзінен өзі түсе қалған жоқ, ол да сол М. Әуезовтің зар заманы мен онан арғы замандардан бері жалғасып келе жатқан арман-мақсаттың, елін, жерін анталаған ауыртпалықтан қалай құтқарсам деген шарқ ұрулардан туған мүддеден бас­тау алып жатыр. Сөйтіп, Ақыт алашшылдығы өзінің нәрін арыдан тартып, терең шыңыраудан суаттайды, солардың үзілмейтін, жалғас жұлынтұтасындай болып өнеді. Тағы да М. Әуезовке жүгінеміз: «Абылай заманында зар заман ақыны екі алуан болған. Мұның бірі, елге келер күннің жұмбағын шешіп беріп, үлгі-өсиет сөйлейтін, болжап айтқан қария; екіншісі толғау айтқан жырау» [49, б. 196]. Ал Ақыт болса қария болып жұртына өсиет-өнеге насихат бір айтса, заманының ауанын жырлап және толғап, екі тізгінді бірдей қолға ұстайды. Сөйтіп ол өз заманының ақылгөй данасы, басалқа айтар абызы, ақылшы кемеңгері бір болса, екінші жағынан заманын сынап, қоғамын қорытып қорытындылай білген қырағы толғаушысы болды. Бұрынғы діндарлығы мен қатар ендігі ділмарлығын қабат алып жүреді. Басқаның ауа жайылып жеткен мәдениетін әспеттей отырып, өзінің өзегіне біткен, мәңгілік, өле-өлгенше өзімен бірге жасасатын, кейінгі ұрпаққа мұра болып ұласатын мәдениеті – ұлттық мұратына түбегейлі бет түзейді. Ол мұрат – қазақ тағдыры, алаш арманы. Оның ой-өрісі Алтай аймағы, өзінің туып-өскен өлкесімен шектелмей­ді, тұйықталып, тарылып қалмайды. Ауқымын арыдан, қазақ сахарасының арғы түпкі шекарасымен орап, бөле-жармай, бүкіл алашты тұтас қамтып сөйлейді.
Жақсы болса ұлығың...
Еділ менен Жайықтай [18, б. 32].
Ақыт үшін Еділ мен Ертіс – егіз, елі ортақ. Осы ортақ мекенге көзін тіккен көк мылтықтылардың да ішкі-сыртқы күшінен мәлімет беріп, алысар жауының әл-қуатын қандай жыр жырламасын ара-арасында ескертіп айтып отырады. Мысалы «Абиятта»:
Шерігі көп хан бар ма
Еженханның санындай.
Жіңішкерген іс бар ма
Россияның заңындай [18, б. 34], – деп қытай әскерлерінің санын бір аңғартса, орыстың ісінің қылдай құйтырқылығын еске салып, ескертіп отырады.
Ақыт заманы – қытай отаршылдарының Шынжаң өлкесін түгелімен қамтып, табанында жаншып әбден айқұлақтанып асқынған заман, империалистік езгісі мен оған қарcы бағытталған жергілікті халықтың жалтақсыз тура көтерілген ұлт-азаттық күресі арасында өртенген дәуір. Өзі айтқандай: «Сенделіп тұр қайран ел, // Дұшпаны алып жан-жақты» [18, б. 30].
Өте білімді, жан-жақтың жағдайынан хабары бар Ақыт халқына, жұртына қажеті боларын дер кезінде ескертіп, жақсысы болса үлгі етіп, жаманы болса жирендіріп отырады. «Әуелі адамзатқа өнер мақтан» деген өлеңінде «Естілді мұңғыл жұрты жеткендігі, // Күн санап алға басып кеткендігі» деп, моңғолдардың береке-бірліктің арқасында азаттықққа қолы жеткендігін:
Мұңғұлға неше миллион алман салған,
Қытайдың қайда қалды өктемдігі...
Қытайдың мұңғұл шықты зорлығынан,
Құтылды өнер тауып қорлығынан [52], – деп өз халқын да күрес жолына үндейді. Бұл өлеңді ақын Моңғолияда халық төңкерісі жеңіске жетіп, Қытайдан біржолата қол үзіп, өзін тәуелсіз мемлекет деп жариялап жаңа астанасын бекіткеннен кейінгі жылдарда жазған сияқты. Өлеңдегі «Жаңа заң Ұланбатыр есігі ашық» деген жолдар ақынның айналасындағы көрші елдерде болып жатқан саяси-әлеуметтік оқиғалардан да толық мағлұматы барына дәйек болса керек.
Ақыттың алысты шолатындығы, қазақ әлемінен, алаш тағдырынан хабары мол екендігі оның мына жолдарынан да анық байқалады.
Алты миллион қазақ ұлт,
Бір атаның баласы.
Бытыратқан оларды
Көңілінің аласы [11, 39].
Ақыт пәленің бәрін сырт жауларына жауып отырған жоқ қой. Өзінің «көңілінің аласынан» да көреді. ХІХ ғасыр басындағы Ахмет Байтұрсынұлының «Әлһамдулилла, алты миллион қазақпыз» деген әйгілі сөзін қайталайды [53].
«Қалам, сия – көз жасы» өлеңін 1931 жылы жазған. Демек, ол жылдар Ақыттың ұлы Ахметті білген заманы. Сондықтан да Ақыттың «алты миллион қазақ ұлт деуіне» шүбәсіз сенуге болады. Алашшыл ақын Сұлтанмахмұт Торайғырұлы да қазақтың сол кездегі жалпы саны 6 миллион болғандығын паш етеді:
Алты миллион қазақта болып па еді,
Солардың түріне ерген әлеуметтен [54].
Бұл «Таныстыру» поэмасын ақын С. Торайғырұлы Әлихан Бөкейхан Семейге сапарлап келгенде жазған. Ахметті білмесе, Сұлтанмахмұттың осы өлеңі жеткен болуы әбден мүмкін.
Ақыт үшін «ақыл» – идея, сана бірлігі. Ұлттық тұтастықтың өзегі. Сана бірікпеген жерде басқаның бәрі бос, бекершілік. Ойлайтыны – елдік. Жай ғана елдік емес – Ұлы Елдік.
Ойласаң Ұлы Елдікті,
Қайда десең ел Құты,
Мәдениет жолында!
«Мәдениет» те Ақыт танымында өнер, білім, оқу-ағарту ғана емес, жалпылық ұғым. «Өз басын бір ойласа, артқының қамын мың ойлайтын» болашақтық іс.
Толық адамның анықтамасы. «Ақылға жұмыр болсаңыз, // Адамдыққа толсаңыз». Онда ешкімнің таласы болмайды.
«Әдебиет қашанда ұлттық-азаматтық сана-сезім мен ұлттық мораль қалыптастырушы гуманистік қасиеттердің жаршысы міндеттерін атқарады» [55] дейді профессор Қ. Алпысбаев. Ал Ақыт жырлары әлі де көшпенді ғұмыр кешетін Алтай қазағы үшін ұлттық сана сезімді қалыптастырып қана қойған жоқ, сонымен бірге күрескерлік рух та берді.
ХХ ғасырдың отызыншы жылдарында Шынжаң халқы «аттың табанында қалып» быт-шыт босып, шілдей бытырап, бодандық отында бидайдай қуырылды. Дау жоқ осындай кезеңде үстем ұлттың аз санды кіші ұлтқа көрсетер зорлық-зомбылығы күшейіп, қоқан-лоқысы көбейіп, кезі келгенде сұраусыз атып-шауып ойына келгенін істеп, ойран салатыны тарихтан белгілі жай. Оның үстіне бір ғана отаршыл емес, бір-екеуі бірігіп, бүйіріңнен қысып, қабырғаңды қақыратып, мұнда жер иесі, ел иесі халық барын ескермей, сыртыңнан тон пішіп, қара шаңырағыңды ортасына түсіріп, қара мекеніңді қақ жарып, жон арқасынан жондата айырып жатыр. Сондай алақұйын уақытта, зар заманда жергілікті халықты басқарғансымақ болып отырған билік басындағы ұлықтардың, ел ішіндегі пысықайлардың да өктем биліктің сойылын соғып, өз жұртын аяусыз қанайтыны да белгілі. Міне, осының бәрін көзімен көріп, қолымен ұстап отырған ұлтшыл ақын, алашшыл ақын толғанбай, тебіренбей тұра алсын ба?! Әрине, жоқ. Осыны көзімен көріп, ет жүрегімен сезіп, зарын санасымен ұғынған ақын отаршылдар ойранының астында қалған халқының, ел-жұртының ертеңін ойлап, болашағын бағамдап, аласапыран күй кешті. Ішіңнен ірітіп, сыртыңнан жаныштап, үстіңнен таспалап тіліп, езіп-жаншып, тас бұғаудан ешкім де келіп құтқармайтынын, осы қасірет сұмдықтан қайрат күшін қайта жиып, бытырап бөлінбей, бір жағадан бас, бір жеңнен қол шығарып, «жұм» болып жұмылған жұрттың өзі ғана жол тауып алып шығатынына әбден көзі жеткендіктен, барын сол «сорлы халқына» арнады. Елін – елдікке, ерін – бірлікке, халқын берекелі тірлікке шақырды.
ХХ ғасырдың отызыншы жылдардағы қазақ кеңес әдебиетінің поэзия жанрына Ілияс Жансүгіров: «Поэзияда әлі желісі көркем, тілі бай, мазмұны күшті үлгілі өлеңдер жоқ. Поэзияда көрінген күшті қаһармандар жоқ. Қызықты тартыс жоқ. Өлеңге жан бітіретін лирика жоқ» [56] - деп баға береді.
Осындай өршіл талапты тау мен тастың арасында, жаудан басын қорғалап, бұғып күн кешіп отырған, от пен оқтың арасында жүрген жанкешті ақын Ақыт қоя ала ма? Әрине, қоя алмайды. Неге? Оған жауапты профессор Т. Кәкішұлының «Шамырқанған шындық» атты мақаласынан табамыз: «Қара сөзге құлақ қоя білмейтін елге өрілген өрнекпен, ұйқасқан өлеңмен бару керектігін қатты ұқты. Шабыт қысқан шақта отты сөз, кесек образ кездесіп жатса қуанды, бірақ айтар, түсіндірер ойдың ажарлы да келісті болуын тілегенмен, қолына іліккенді ұсынуға тиісті болды. Сәндеп, үкілеп ажарлап жатуға аттың жалындағы, түйенің қомындағы тірлік мұрсат бермеді. Елге, халыққа керектіні ашық және түсінікті айт, тіпті ежіктеп бергеннің де артықтығы жоқ деген талап жан-жаққа қарауға мұрша бермеді» [57].
Ақыт әуелі туыс-тағдырлас жұртының, бүтін елдің енді екі жарылып, қасиетті отанының қара жер айырылғандай Қытай, Ресей күшімен екі тарап болып бөлінгеніне өкінеді.
Бұлғын, Шіңгіл – екі өзен,
Арада бар бір кезең.
Екі жік болды бөлініп,
Бірі – моңғол, бірі – Ежен.
Қайран жұртым, қайран ел,
Көбірек тиген пайдаң ел.
Екі тарап болар ма,
Табылар мұндай қайдан ел, – деп туған халқының тағдыры үшін қам жеп, көкірегі қарс айырылады. Ежен деп сол кездегі қытай билігін айтып отыр Ақыт.
«Таңшолпан» журналының 2003 жылғы №1 санында «Ақаттың жанайқайы» деген шағын мақалада зерттеуші Зияда Ижанов ақынның отаршылдар туралы толғаныстарын талдай келіп: «Ресей отарлау саясатынан туатын зардапты тамыршыдай айқын білді. Көкірек көзі ояу Ақат (Ақытты осылай шатастырып отыр) отарлаушылар кигізген қамыттың салдарынан қазақ дінінен, салт-санадан, әдет-ғұрыптан, сыйластық қарым-қатынастан, ізеттіліктен, ықылас, қайырым шапағаттан айырылып бара жатқанына жаны күйді» [58] дейді
Ақынды улы қанжарын өңменінен өткізіп, қаһарлы аязымен аруының ақша жүзін қарып отырған қоғамынан, алапат заманның ащы азабынан, тартқызған қасіретті тозағынан бөліп қарай алмаймыз. Ақыт пен зар заман ақындары арасындағы шығармашылдық үндестік табиғи ақындық туыстық қана емес, тамыры отаршылдық зұлымдығында жатқан тағдырластық туыстық. Бұларды бірдей сөйлетіп отырған – өзегі өзгермеген, өңі түрлі езгі. Ақыт ақын талмай тоқталған тақырыбы, мірдің оғындай оқталған сөзі әлеуметтік теңсіздік пен отаршылдыққа қарсылық, озбырлыққа наразылық.
М. Әуезов зар заманның аяқталу кезеңін былай деп топшылайды: «ХІХ ғасыр мен ХХ ғасырдың жапсарында өмір сүріп, сол кезде өлең айтқан Нарманбет заман зарының ең ақырғы күйін шертіп, тоқтаған осы ақын... осының заманымен, осыдан кейінгі дәуірде зар, күй қазақ әдебиетінен бітеді». Алайда ғалым зар заман тақырыбына жазылған әдебиеттерді терең қаузап, кезең кезеңге бөліп, теориялық жағынан, мән мен мазмұн тұсынан талдағанда сол дәуірдегі өкіріп тұрған, өктем идеология қысымы салдарынан қазақ ақын-жырауларын тек Қазақстан аумағында өмір сүріп, осы топырақта тамам болған ақындар айналасында алып қарағандықтан бұл зерттеуінен Ақыт сынды атажұртында, бірақ ирредент күй кешкен қандастарымыз арасында өмір сүрген зар заман өкілдері назарға ілікпеген. Әйтпегенде, зар заман әдебиеті арғы бетте, қазақ қауымында Ақытпен жалғасып, Нарманбет Орманбетұлымен аяқталмас еді. Ақыт өзінің атақты «Зар заманын» 1884 жылы жазса, қазанамедей «Қалам, сия – көз жасын» 1931 жылы жазған. Бұл дерек айқын. Осы екі шығарманың, Ақыттың басқа да туындыларынан М.Әуезов зерделеп, анықтаған зар заман әдебиетінің ерекшеліктеріне сай талғамына татитыны аз емес.
Ғалым зар заман әдебиетін үш кезеңге бөліп, әрқайсысына тән айрықша сипат­тарын ерекшелейді. Әлеуметшілдік, ойшылдық белгілерді – Бұхар жырау заманына, іскерлік, күрескерлік кезеңді – Махамбетке, ал дін мен ағартушылық Ыбырай заманына алабөтен тән екенін жіктеп көрсетеді. Бұл ретте Ақыт ақынның жыр-толғауларынан һәм өлеңдерінен Бұхарға тән әлеуметшілдікті, данышпандықты, Махамбетке тән ісшілдік, күрескерлікті, дін мен ағартушылықты, иман мен оқу білімге үндеген ыбырайшылдықты табу түк қиынға соқпайды. Ендеше, зар заман әдебиетін бүгінгі заман өресінен, егемендік деңгейінен қайта қарағанда зар заман әдебиетінің кіммен аяқталуын жарты ширекке шегеріп, Ақыт Үлімжіұлымен тиянақтау жалпы қазақ әдебиеті тұрғысынан үйлесімді.
«ХІХ ғасырдағы қазақ әдебиеті» еңбегінде Қ. Мәдібай бұл әдебиеттің тұтас бір дәуірдің хал-күйін өзіндік стиль, белгілі мақсат, бағыт, негіздері сарындарымен әдебиетке түсіретін құбылыстың әдеби ағым болып танылатындығын айта келіп, заман өкілдерінің отаршылдық езгіге наразылығы мінеу, сынау мәнінде туып, халықтың қасіретін өлең етіп, сол қоғамның саяси сұмдықтарын, қонысынан айыру азаптарын ашып көрсеткен поэзия дейді. Осы ағымның М. Әуезов айтқандай, «Қазақ хандығы дәуіріндегі әдебиеттің жарты ғасырдан астам уақытын, ХІХ ғасырдың елеулі бөлігін қамтып жатқан ағым» [49, б. 131] деп тұжырымдап, зар заман әдебиетін ХХ ғасырға асырмайды.
Қазақ басына күн туған, тағдыры талапайға түсіп тарыл­ған, ел мен жерге егесінен иелік кетіп, күштілер күжірейіп, жон арқасын жоса қып қасқайта таспа тілген сұмпайы сұмдықтар мен зұлымдықтар оның шығармашылдығына да, шыңдалуына да әсер етпей қойған жоқ. Ақыт ақын зерттеушілерінің бірі әдебиетші З. Сейітжанұлы өзінің оқу құралы ретінде жазған «Ақыт ақын» атты зерттеу еңбегін­де Ақыттың алашшылдығын: «Ақыт – өз кезіндегі қазақ қоғамының шындығын мейлінше жете сезініп, бодандық бұғауының тақсыретін терең тебіреніспен жырлаған ұлы ақын. Көптеген өлең толғауларында ел мен жер тағдырын, дербестік, тәуелсіздікті өзіндік өрнекпен бейнеледі. Өркениетті ел болудың шарттары не, ол жолдағы кедергі мен кесел қайсы? Ақыт осыны ашады, тұйықтан шығар жолды көрсетеді» [17, б. 60] деп анықтайды.
Профессор З. Сейітжанұлы Ақыт ақын өмір сүрген қоғамды жалпы қазақ қоғамынан бөле жарып қарамайды, «қазақ қоғамы» атты бір атауға сыйдырады. Демек, оның жырлаушы-ақыны да жалпы қазаққа ортақ тұлға екенін ашып айтып отыр. Ақыттың алашшылдығын айқын ашатын жырларының шоқтысы – «Жәнібек батыр» дастаны. Онда қазақ халқының мыңдаған жылдық тарихындағы аса қасіретті кезеңнің бірі болған ХVІІІ ғасырдың қанды жылдарының тақсыреті жырланады. Елінің бостандығы, жерінің азаттығы үшін алтын жанын қиып, халқының ар-намысын Абылай ханның ақ туының астында қорғаған ерлердің бірі Ер Жәнібек бейнесі әспеттеледі. «Елді қорғау, жерді қорғау басты қажеттілікке айналады. Осы сипат «Жәнібек батыр» жырының басты ерекшелігі болып табылады» [59].
Ал дастанда Хан Абылай қаһарман қолбасшы ғана емес, батырларының басын қосып, бір мақсатқа жұмылдыра білетін, алғыр да іскер басшы екені, батырлар мен сарбаздарының майдан алаңында, жауына қарсы күресте көрсеткен ерліктерін дер кезінде ізін суытпай дұрыс та әділ бағалай алатын кемел ойлы кемеңгер, көреген жан ретінде айшықты сипатталып отырады. Атап өтер тағы бір жайт, ақын Абылай ханның рөлі арқылы ел бірлігін сақтаудың маңыздылығын, ол ел билеген, ел тұтқасын ұстаған басшының қара халқымен қоян-қолтық келіп, барлық күш-жігерді сарқа пайдалана алғанда ғана жүзеге асатынын, онсыз тәуелсіздіктің қолға түспейтінін, ел басқаның езгісінен құтылмайтындығын ерекше сезімталдықпен суреттейді. Ақыт бүкіл ғұмырын қара басының қамы емес, қазақ халқының еркіндік-бостандығы, баянды бақыты мен жерінің дін амандығы үшін сарп етіп, халқының туын жықпай асқақтата алаулатып, алаш үшін жан-тәнін пида еткен Ер Жәнібекті бүгінгі ұрпаққа, келер болашаққа асырып-жасырмай шынайылықпен таныстыруды мақсұт тұтқан. Ол мұратына Ақыт ақын жеткен. Абылай хан дәуірінің тарихи шындығынан шықпай, асыра дәріптемей, өзінің дербестігі үшін күрескен қазақ халқының қаһармандық бейнесін тарихтың сом кірпіштерінен хас шебер соққандай етіп жасап шыққан.
Ақыт ақын «Алаш» атауының қазақ халқын біріктіруші күші, халықтың рух белгісі, атам заманнан жалғасқан тылсымға толы әл-қуат, айбынды да айдарлы өрлігінің асқақ белгісі деп дөп басты. Ақыттың алашшылдығы бүтін қазақтың алашшылдығымен тамырласып жатады. «Айтыс» атты поэмасында Сұлтанмахмұт:
Мен қазақ, қазақпын деп мақтанамын,
Ұранға Алаш деген атты аламын.
Сүйгенім – қазақ өмірі, өзім – қазақ,
Мен неге қазақтықтан сақтанамын [54, б. 12-16], – деп шалқыта, өр рухпен асқақтата, аспандата жырласа, тағы да сол Сұлтанмахмұт «Алаш ұранында»:
Алаш деген ел үшін,
Сарыарқаның жері үшін,
Бостандық берген ер үшін,
Төгілсін біздің қанымыз,
Аялмасын жанымыз! [54, б. 12-16] – деп тебіренеді.
Найзағай жарқылындай отты, даланың дауылындай дауылпаз, өктем дауыс, көкбөрінің үніндей көк жүзіне сызыла созылған зор тебіреніс десек, елдік мұрат Ақыт ақын өлеңдерінде үндестік тауып жатады.
Ақыт Үлімжіұлының бұл өлеңі қазақ халқының келешегіне арнап айтылған терең философиялық толғам. Ақын халықты бірлікке, мақсатқа ұмтылуға, өз жолын табуға шақырады. Оның әр сөзі мен ойы ұлттың рухани және әлеуметтік дамуындағы маңызды мәселелерді қозғайды.
Өлеңнің алғашқы жолдарынан-ақ ақынның бірлік пен тұтастыққа деген үлкен ұмтылысы байқалады:
«Тұтас тұрып жұмыр бол!
Бытырап кетпе, оң мен сол!»
Бұл жолдарда Ақыт қазақ халқына өзінің ұлы бірлігін сақтауды, адаспай, нақты жолмен жүруді тапсырғандай. Ол қоғамның «бұзық» тұстары мен бөлініп кетуінен сақ болуды айтып отыр. Әрбір адам өзінің ұстанымына берік болуы тиіс, сол кезде жол да ашылады, табысқа жету мүмкіндігі де артады.
«Түгел жүріп бет қойсаң,
Кезікпей ме табар жол!»
Ақынның осы жолдары халқына арнаған айқын бағытты көрсетеді: толық бірлік пен толық сеніммен жүрсең, әрқашан табысқа жетер жол табылады. Ақыттың ойынша, ұлттың дамуы мен өсіп-өркендеуі үшін ең басты шарт – ортақ мақсат пен жолды бірге қуалаған ұжымдық күш.
Өлеңнің келесі бөлігінде ақын адасқан, бағытсыз жүргендердің жағдайын суреттейді:
«Тілек – жүрек бір болса,
Табылатын ақыл мол.
Қаңғып кетсең оңды-сол,
Көрінгенге телім боп,
Болмаймысың босқа қор?»
Ақынның бұл сөздері адасқан жол мен жалған бағытқа түскен адамдардың қиын жағдайын дәл бейнелейді. Егер жүрек пен тілек бір болса, адам ақылмен өмір сүріп, жолын табады. Ал, адасқан адам бірдеңені іздеп жүргенде, өзін белгісіз жерге апарып, тек алаңға түсуі мүмкін. Мұндай адамдардың өз бағыттары жоқ, олар әрқашан сыртқы күштердің ықпалында болады.
Ақынның бұл жолдарында халыққа шақыру бар: әрбір жеке адам да, ұлт та, мақсатқа жету үшін бірге болу керек. Ұлттық бірліксіз халықтың даму жолы жабық болмақ.
«Телім болған нашарға,
Көрінгеннің бәрі зор!»
Бұл жерде Ақыт қоғамдағы әлсіздер мен жолын таппағандарды сипаттайды. Олар ешқандай бағытсыз, сыртқы күштердің ықпалында қалып, әр нәрсені ұлы деп санайды. Алайда, тек күштілер ғана өз ұстанымын сақтап, ұлтқа қызмет етеді. Ақыт өзінің өлеңінде бұл жағдайды ұлттың тағдырына қауіп төндіретін жағдай ретінде көрсетеді.
«Бас-басына қаңғырған,
Бірінен-бірі айырылған,
Қазаққа біткен қалың сор!»
Ақынның бұл жолдары өз халқының қиын жағдайын сипаттайды. Қазақ қоғамы бір-бірінен алыстап, өзара түсініспеушілік пен бөлініс үстінде болып тұрса, ол елдің азап шегуі мен қараңғылыққа ұшырауының себебі болатынын ескертеді.
Ақыттың ұраны – «Жұмыр бол!». Ақыт Үлімжіұлының бұл өлеңіндегі негізгі идеясы – бірлік, мақсатты жол мен ұлттың даму жолындағы тұрақтылық. «Жұмыр бол» деген ұраны арқылы ақын халықты ынтымаққа, тұтастыққа шақырады. Ақыт өзінің шығармасында қоғамның әр мүшесін өз орнын табуға, ұлттық болмысты сақтау үшін күш біріктіруге үндейді.
Ақынның бұл сөздері тек өз дәуіріне ғана емес, бүгінгі күнге де өзекті. Өйткені ұлттың болашағы тек бірлікте және ортақ мақсатта жататынын Ақыт Үлімжіұлының бұл өлеңі тамаша жеткізеді.
«Өлең дегеніміз – жербетіндік барша тіршілік иелерін жаратып, таратып, бағып-қағып ұдайы өркендеумен болатын Күннің нұрлы ауасы секілді тылсым субстанция, ал ақын жүйкесінің әр талшығы – заман мен табиғат һәм қоғам құбылыстарының аса сезімтал микроэлементтер ғана түйсіне аларлық болмашы нюанстарына дейін бұлжытпай дөп көрсетіп тұратын рухани бір-бір индикатор» [60]. Сондай қырағы, өткір сезімталдықпен Ақыт қоғам қалтарыстарына, оның қойнау-қолаттарына, қойны-қоныштарына сіркедей жабысып, биттей өрмелеп кіріп алған кесірді, тамырын жеп жатқан жегіні ұлғайтқыш айнамен қарағандай анық көріп, нағыз реалист түрінде жеткізеді.
«Қалам, сия – көз жасында»:
Қаңғысаң итше телім боп,
Қорлыққа басың шегілмек.
Береке қылсаң еңбекпен,
Іргең бекір ерулеп.
Ақын қоғамдағы азапты «қорлық» атты қасірет локомотивіне теңеп, быт-шыты шығып, береке-бірліксіз кетсең, сүйрелу орнына «шегілу» етістігін шеберлікпен қолданып, береке-бірлік қылсаң, «іргең бекіп ерулейсің» деп «ерулеу» етістігін әдемі пайдаланады.
Ақыт ақын заманды, қоғамды жырлағанда астарлап ашып айтпай, бүкпелеп отырмайды, негізгі ойлары айдын бетіндегі аққудай сұлу, айқын, көкейге жете қонақтайды. Ал кей жағдайда дәстүрлі поэзия – жыраулар жырына тән, қазақ өлеңдерінің түрлі тәсілдерін еркін, көсіп-көсіп, теңіз суын сапырғандай етіп пайдаланады. Барлық жағдайда, әсіресе табиғат және табиғаттың әр түрлі атрибуттарын – ішкі мінез-құлқын, бейнесін, қылықтарын шенестіруде, параллелизм арқылы құбылтуда үстемдік алып отырады.
Ақыттың қолынан табиғатты жырлау, махаббат мұңы мен қайғысын жырлау, немесе, жүйрік ат, қыран бүркіт, сұлу қызды өлеңге қосу келмей тұрған жоқ, келеді, әрине, Абайға қара тартып болса да үлгі ретінде, кейінгі жаңа ақындарға сабақ болсын деп жазған азын-аулақ өлеңдері бар. Алайда ол бұл тақырыптарға салмақ салып, ой назарын олай аудармады. Өйткені оның көкейінде жалғыз бағыт – «ұйықтап жатқан мұзды тауды кезі келгенде түртіп оятып, томағасын сыпырып, намысын қоздатып, елі мен жерін қорғауға», алысуға шақырған темір қазық жарқырап тұрды. Жүрек түбінде жанған сол темірқазықтан Ақыт ақын өле-өлгенше айнымады. Бәрінен де ұлт мүддесін жоғары қояды. Бар өмірін соған арнайды. Зерттеуші А. Шәріп «ХІХ ғасыр поэзиясында «Сарыарқа» ұғымы жалпыхалықтық (жалпықазақтық) мұрат пен мүддені білдіретін идеялық темірқазыққа айналды» [61] дейді. Ал ХХ ғасырдың басында Шынжаң қазағы үшін «Алтай» ұғымы да жалпыхалықтық (жалпықазақтық) мұрат пен мүддені білдіретін идеялық темірқазыққа айналды. Бұған түрткі болған ең басты себеп – қытай отаршылдығы. Ақыт сол отаршылдыққа қарсы тұрды.
Ақыттың ұлт мүддесін, жер тағдырын қызғыштай қорып, бозторғайдай шырылдап, «масадай ызыңдап», қажетті жерінде айға қарап ұлыған көк бөрідей озаңдап беймаза күй кеше күйіне күңіренуі арғы зар заман ақындарын айтпағанның өзінде, ХVІІІ-ХІХ ғасырдың тоғысында толғаған Мәшүр Жүсіп Көпейұлы, Шәкәрім Құдайбердіұлы сынды қайталанбас тұлғалармен қапталдасады. Әсіресе бұл бірлік олардың елдікті жоқтаған, ел бірлігін көксеген, азаттықты аңсаған жырларында айқын танылады. Оның алашшыл рухы мен алашшыл жырлары мәңгі жайнап, жарқырап тұра бермек.
Қорыта айтқанда, Ақыт Үлімжіұлының әдеби мұрасы – терең ойлар мен ұлттық рухтың жоғары деңгейде көрініс тапқан бірегей поэзиясы. Оның поэзияға алғашқы қадамдары «Замананы сөйлейін» (1886) өлеңімен басталды. Бұл шығарма тек қазақ халқының ғана емес, бүкіл түркі әлемінің рухани дағдарысы мен қоғамдық өзгерістеріне арналған шынайы және өткір шығармашылық еңбек болды.
Ақыт өз өлеңінде заманның ахуалын шынайы бейнелей отырып, елінің ауыр жағдайын, басынан өткерген қиыншылықтарын терең сезінеді. Қазақ халқының еркіндігінен айырылуы, екі алып империяның қысымында болуы Ақыттың шығармашылығында басты тақырыптардың біріне айналды. Ол өз өлеңінде сол кездегі саяси жағдайды былай суреттейді:
«Батысты қоршап орыс тұр,
Сыртымда қалқа – тор басы.
Ғарып Ақыт мекені – Өр Алтайдың өр басы.
Айналаң тегіс қоршалды,
Заманың қалай, қазағым,
Жығыла ма осымен Алаштың тіккен ордасы?»
Бұл жолдарда Ақыт өзінің елінің тағдырына алаңдаушылығын айқын білдіреді. Ол қазақтың басынан өткен тарихи кезеңді, оның ауыртпалықтарын бейнелей отырып, болашаққа деген күдік пен қорқынышты өлеңге арқау етеді. Ол екі ұлы империяның қысымында жатқан халықтың дербестікке ұмтылуын және бұл үшін күрес жүргізу қажеттігін айтады.
Ақыт Үлімжіұлының өлеңдерінде қазақ халқының азаттығы мен бостандығын қалпына келтіру жолындағы ұлттық сана-сезімнің оянуы ерекше орын алады. Ақыттың шығармашылығындағы маңызды тақырыптардың бірі – қазақ халқының оянуы, яғни ұлттық рухтың оянуы. Ол бұл мәселеге терең бойлай отырып, халықты оянуға, көзқарасқа өзгеріс енгізуге шақырады:
«Ояналық шыңдалып.
Тісін қайрап қытай тұр,
Мықтымыз деп бұлданып…»
Ақыт Үлімжіұлының бұл өлеңдеріндегі өршіл рух, елді оянуға және жаңа дәуірге қадам басуға шақыру халықтың ұлттық бірлігін нығайтуға арналған маңызды үндеу болды. Ол өз өлеңдерінде қазақ халқының еркіндігі үшін күресуге, білім мен ағартушылық жолында алға басуға үндейді.
Өз заманының қиыншылығына сергек қарап, Ақыт замана тынысын дәл сезінген ақын ретінде қазақ халқының тарихын жазудың маңызды міндеті болғанын ұғынды. Ол өз поэзиясында заманның қиыншылықтарын терең түсініп, ұлттық сана мен мәдениетті жаңғырту жолындағы күресті өз шығармашылығында айқын көрсетеді. Ақыттың көзқарасы бойынша, елдің дамуы үшін ояну ғана емес, сонымен қатар ұлттың білімге, мәдениетке, ғылымға ұмтылуы керек.
«Біз жайынбыз, өзге ояу,
Несіне мәз боп жырғалық
Уақыт – өтсе табылмас,
Құйрығы жылпың бір балық.
Ұйықтасаң өзге не қылмақ»
Бұл жолдарда Ақыт Үлімжіұлы өзінің өлеңінде қазақ халқының ояну қажеттігін айта отырып, уақыттың өтетінін, оны дұрыс пайдалану керектігін ескертеді. Ақынның көзқарасы бойынша, халық өз тарихында белгілі бір кезеңде ұйықтап кеткендей, енді уақыт келгенде оны оятып, өзгерістер енгізу қажет. Ақыттың бұл шығармасы тек поэзиялық қана емес, әлеуметтік-саяси құндылықтарды да қамтыған болатын.
Ақыт Үлімжіұлының поэзиясы, оның уақыт пен кеңістікке көзқарасы, халықтың болашағына деген үміті бүгінгі күнге дейін өз маңызын жоғалтқан жоқ. Ақыттың шығармашылығы қазақ әдебиетінің маңызды кезеңдерінің бірін бейнелей отырып, сол кезеңнің тынысын білдіретін құнды мұра болып табылады. Оның шығармалары қазақ халқының ұлттық сана-сезімінің жаңғыруына, оның болашақтағы даму жолына бағытталған ұлы үндеу ретінде қалады.

2.2 Ақын шығармаларының жанрлық-көркемдік ерекшелігі
Ақыт ақын шығармашылығы тақырыптық аясының кеңдігімен дараланатын тұлға. Моңғол, қытай елдеріндегі қазағының елдігін, күрделі тағдырын жырлап, барша Алаш баласының ұлттық идеясын ту етіп ұстанды. Шығармашылығында дәстүрлі жыр, толғау, қиссалармен қатар классикалық сөз өнерінің реалистік әдісі тоғысқан ақын ХІХ ғасырдағы «зар заман» ақындарыны сарынында күңіренсе, ағартушылық бағытта өнер-білім жолын нұсқады. Ояну дәуірінің рухында елдікті ұлт санасына сіңіріп, азаттық идеясының ұраншысына айналды. Тағдыр жазуымен әлемнің бірнеше елінде тарыдай шашылған қандастарының ортақ қайғы-мұңын біртұтас қазақтың арман-аңсары, мұрат-мақсаты тұрғысында поэзиясына өзек етті.
Ақыт жырларын тақырыптық және жанрлық тұрғыдан топтауды зерттеушілер басты назарда ұстап келеді. Бұл бағыттағы ізденістер бірін бірі толықтыра келіп, ақын поэзиясының көркемдік-эстетикалық әлемін айқындауға мүмкіндік береді.
Ақын поэзиясына қазақ әдебиетіндегі дәстүрлі көркемдік ізденістер тән. Бұл ретте шығармашылығында ауыз әдебиетіне тән эпикалық жанр қисса, дастан және түркі және парсы классикалық поэзиясынан тамыр тартатын назым сипатындағы өлең өрімі көрініс тапқанын көреміз. Мәселен, Бай-Өлкеде ақын, зерттеуші К.Жаңжұңұлының ұйымдастыруымен 1991 жылы жарық көрген «Қажыбаян» жинағы «Қисса, дастан, назым» деп топталса, 1994 жылы филология ғылымының докторы, профессор Қ. Қалиасқарұлы құрастырған «Ақыт Үлімжіұлы» атты кітап та «жыр, толғау, қиссалар» деген топталамарымен ұсынылған. Дәл осы жылы жарық көрген «Ғахылия» жинағында да «жыр, толғау, қисса, дастандар» деп жүйеленген.
Қытайдың Шынжаң өлкесінде жарық көрген қос томдығы да осы дәстүрді жалғастырады. Кітап ақын шығармаларын жанрлық тұрғыдан топтап беруді мақсат еткен. Ол төрт бөлімнен тұрады. 1-бөлім – «Қазанама» (18 желілес қиссадан құралған), 2-бөлім – роман-қиссалар (2 өлең роман, 2 қиссадан құралған), үшінші бөлім – «Толғаулар» (15 толғаудан құралған), төртінші бөлім – «Өлеңдер мен жырлар» (37 өлең-жырдан құралған).
Қазақстанда Дүниежүзі қазақтары қауымдастығының «Атажұрт» баспасынан 2007 жылы басылып шыққан «Жиһаншаһ» жинағында ақын мұрасы «Толғаулар, өлеңдер және қисса-дастандар» деп топтастырылған. Жарық көрген кітаптарын тақырыптық және жанрлық тұрғыдан салыстыра отырып, Ақыт жырларының біршама тиянақты және оның әдеби мұрасын біршама толық түрде ұсынған Шынжаңда басылған кітаптары деуге толық негіз бар. Қолымыздағы «Шынжаң» және «Іле халық баспасынан» жарық көрген екі томдығына назар аударар болсақ бұл кітаптардың көлемі, алғашқысы – 21 баспа табақ болса, екіншісі – 23 баспа табақ. Бай-Өлкеде жарық көрген үш кітабының жиынтық көлемі 27 баспа табақ. Ал Қазақстанда жарық көрген «Жиһаншаһ» кітабы – 14 баспа табақ.
Ақыттану ісіне көбірек ден қойған қытайлық қаламгер Қ. Жанәбілұлы Ақыт Үлімжіұлы қазақта кітабы баспа көрген тұңғыш қаламгер ғана емес, сондай-ақ шетелдегі қандастарымыздың көркемдік ізденісінде жаңа жанрдың орнығуында тұңғыш қадам басқандығын ерекше айтады. Ең әуелі назар аударатын бір мәселе – Ақыт Үлімжіұлын өлең-роман жазған тұңғыш қаламгер деуі: «Бүкіл қазақ әдебиетінде Спандияр Көбеевтің «Қалың мал» романы қазақ жазба әдебиетінің тұңғыш романы есептеліп келді. Ол 1912 жылы жазылған еді, ал Ақыт «Керей Ишаны Мұхамет мүмин» өлең романын 1903 жылы жазып, 1909 жылы Қазанда бастырып шығарады. «Қажыбаян» өлең романын 1908 жылы жазып бітіреді. Ендеше, Ақыт қазақ әдебиетінде роман жанрында да тұңғыш жасампаз болып отыр» [31, б. 24] дейді. Дегенмен өзге зерттеушілер Қ. Жанәбілұлының бұл пікірімен келісе қоймайды. Бай-Өлкеде 1991 жылы кітабын бастырып шығарған қаламгер К. Жаңжұңұлы «Қажыбаянды» да, «Керей Ишан Мұхамет мүминді» де қисса-толғауларға жатқызады: «Оның «Шолақ қол қатын», «Керей Ишаны Мұхамет мүмин», «Қобда кеңес», «Қажыбаян», «Мұхамед Қанафия», «Жеті қажы», «Қырық төрт назым», «Мұғыражы», «Керей туралы», «Алпыс алты жасым бар», «Бісмілла тәңірім бір болар», «Қалам, сия – көз жасы», «Жер-су сипаты», «Өсиетім жұртыма», «Құрбыларға», «Ынтымақсыз ел азар», «Өсиетнама», «Барып қайттым Бисан тау», «Насихатым жұртыма», «Жаңа мизам» қатарлы қисса толғаулары мен жоқтау, сарын тойбастар, беташар секілді тұрмыс-салттық өлеңдері, жігіт пен әйелдер сипаты жайлы толғаныстары, жазысқан хат-жырлары, т.б. мың жолдық туындылары ел көкірегінде сақталып келді». Ақыттың аталған шығармаларын қисса-дастан деген пікірді ғалым Дүкен Мәсімханұлы да қайталайды [42, б. 143]. Бай-Өлкеде жарық көрген екінші жинақ «Ғақлияда» [62] бұл шығармаларды ұзақ толғау деп жазады.
Толғау жайлы А. Байтұрсынұлы: «Толғау өлеңнен ұзақтау болып табылады. Толғағанда айтатын нәрсесін толғаушы тысқары ғаламнан алмай, ішкергі ғаламнан алады. Толғаушы ақын, әуелі көңілінің күйін-мұңын, мүддесін, зарын, күйінішін, сүйінішін айтып, шер тарқату үшін толғайды: екінші ішкергі ғаламында бол­ған халдарды, нәрселерді тысқа шығарып, басқаларға білдіріп, басқаларды сол көңілінің күйіне түсіріп, халін түсіндіру мақсатпен қозғайды. Толғау, қысқасын айтқанда, іш қазандай қайнаған уақытта шығатын жүректің лебі. Көңіл құсының сайрауы, жанның тартатын күйі ақындық жалғыз көңілінің күйін толғай білуде емес, басқалардың да халін танып, күйіне салып толғай алуда. Толғау, ішкергі ғаламның күйі» [53, б. 274] деген екен. Егер осы өлшеммен қарайтын болсақ, Ақыт жырларының көбі толғау және ұзақ толғаулар, дастан болып келеді. Әрине, Қ. Жанәбілұлының қазақтың алғашқы романдарына соның ішінде С. Көбеев туындысына қатысты айтылған пікірі қазіргі әдебиеттану ғылымында сын тудырары анық. Бұл ретте Алаш қайраткері, жазушы М. Дулатұлының «Бақытсыз Жамал» романы басты орында тұратыны анық. Ал зерттеушінің Ақыт Үлімжіұлы өлең-роман жазған тұңғыш ақын деген пікірі тарихи шындық. Сондықтан да ақындық ізденісіндегі көркемдік шеберлігін, тақырыптық-идеялық арқауын шыңдап отырған Ақыт Үлімжіұлы жаңа шығармашылық тәжірибеге баруымен тың жанрды игеруіне тосырқай қарауға болмайды.
Ғасырлар тоғысында өмір сүрген әрі ұлттық сөз өнерімен қатар бірнеше елдің әдебиетіндегі жанр сипатын, эстетикалық даму үрдістерін жіті зерделеп отырған ақынның өлең-роман жазуы табиғи құбылыс деуге болады. Қазіргі отандық фольклортануда фольклордың теориясы мен статусы, авторлық ауызша поэзия табиғаты жаңаша көзқараста қарастырылып жатқан болса [63], ұлттық сөз өнерінің жанрлық түрленуіне ықпал етіп келген бастапқы көне түркі дәуіріндегі нәзира дәстүрі, кейінгі қазақ әдебиетіндегі діни-ағартушылық бағыттағы ақындар шығармашылығының жемісі қисса-дастандар Ақыт Үлімжіұлының шығармашылығына әсер еткені сөзсіз. Демек, ақынның қазақ сөз өнеріндегі алғашқы өлең роман жазуын көркемдік дамудағы дәстүр жалғастығының жемісі, дәстүр ұласуының жаңа бір жанрлық көрінісі деп айтуға толық негізді.
Ақыт жырларын тақырыптық тұрғыдан жүйелегенімізде ең әуелі оның ақындық тәлім алған шығармашылық мектебі жайында сөз қозғай кеткен жөн секілді. «Дәстүр мен жаңашылдық – бүкіл әдебиеттің даму үдерісі мен бағытының жеткен деңгейін көрсететін әдебиеттану үшін аса маңызды мәселелер. Бұл ұғымдар бір-бірінің мәнін ашып, бірінсіз-бірі көріне алмайтын екі полюс сияқты. Бірлікте ғана көрінетін категориялар. Дәстүрдің бастауы жаңашылдық болса, жаңашылдықтың мәні дәстүрге айналу. Жаңалықсыз дәстүр болмайтыны сияқты, дәстүр дәрежесіне көтеріле алмаса, ол да жаңашылдық емес, өткінші бір құбылыс болып қалмақ» [64]. Демек, Абай жырларының дәстүрге айналуы оның жаңашылдығында. Оған бүкіл қазақ ақындарының еліктеуі – Абайдың мәртебе тұғырына көтерілуінде. Ал Ақыт дәстүрлі халық ауыз әдебиетінен нәр алып, Шығыс классикалық әдебиетінің көркем үлгілерінен сусындады. Ағартушылыққа ден қойған жылдары дидактикалық әдебиеттің мәніне терең бойлап, өмір құбылысының ақиқат болмысын жинақтау және даралау сынды көркемдік әдістің табиғатын игеруде ілгерлеу жолына түсті. Сондай ақ өмір шырғалаңындағы тағдыр тартуы да өнерпаздық тұлғасының қалыптасуына, дүниетанымының өрісін ұлғайтқаны да анық. Әрине, Ақыттың өмірі өткен Қытайдың Шынжаң өлкесінің Алтай аймағы мен Моңғолияның Бай-Өлкедегі тарихи-мәдени жағдай Қазақстанмен салыстыруға мүлдем келмейтін, өзіндік даму тарихымен ерекшеленгенін айтып өттік. Дегенмен ХХ ғасыр басындағы шырғалаңдар бұл өлкенің қазағын айналып өтпегені анық. Геосаяси мүдделер тоғысынан зардап шеккен қазақ даласы екіге бөлініп, Қытай аумағында қалған қазақтың тағы бір бөлшегі Моңғолия мен Қытайдың бөлінісіне түскен тарихи сәті Ақыт жырларынан шет қалмайды.
Ақыттың мұңы – елдің мұңы, аз ғана қазағының екіге жарылуы. Олардың ертеңгі болашағының бұлыңғырлығы. Бір қазақтың бір қазанға сыймай босуы. Жалпы, Ақыт жырларында елдікті ту еткен, қазақты бірлікке үндеген азаматтық сарын басым. Осындай тарихи кезеңде өмір сүрген ақынның ең әуелгі үйрену бұлағы – әрине, халықтық жырлар мен қазақ халқының жылдар бойы қалыптасқан, ауыздан ауызға тарап жеткен бай ауыз әдебиеті. ХV-ХVІІІ ғасырлардағы бүгінгі таңда әдебиеттану ғылымында «Зар заман әдебиеті» деп үкіленіп жүрген халық жыраулары мен ақындары болғаны даусыз. Біріншіден, Ақыт ХХ ғасырдың басында өмір сүрді. Бұл кезеңде Қытайдағы қазақтар мен Қазақстан арасындағы шекара мүлдем жабық болса да Әсет Найманбайұлы, Таңжарық Жолдыұлы, Жүсіпбекқожа Шайқысіләмұлы, Зият Шәкерімұлы секілді көрнекті ақындардың Қытай жеріне өтуі екі ел арасындағы әдеби рухани байланыстың тереңдеуіне жол ашады. Бұл адамдар тек өздері ғана қоныс аударған жоқ. Сонымен қатар Қазақстандағы қалыптаса бастаған жаңа мизам әдебиеті мен бай ауыз әдебиетінің үлгілерін, халықтық жырларды ала келді. Әсіресе Қазақстанда аты айтылуға тыйым салынған Мағжан Жұмабайұлы, Шәкәрім Құдайбердіұлы, Міржақып Дулатұлы секілді алашшыл ақындардың әдеби мұрасы аты аталған қаламгерлермен бірге Шынжаңдағы қазақтарға жеткені мәлім (Оспан батыр Кеңестен Алтайға келген Алаш өкілі Райымжан Мәрсековпен кездескен деген ел аузында әңгіме бар).
Бұл жайында Қадыс Жәнәбілұлы: «Ақыт еңбегінің енді бір саласы – шынын айтқанда, бастау көзі – түп тамыры туған әдебиетіміздің халықтық дағдысы болған. Ақынның ұлы Ғазез қажы «Ақын атаны еске алғанда» деген мақаласында айтқандай-ақ, 8, 9, 11 өлең  құрап  айтқаны  мәлім. Мәселен: «Үлімжі деген атам бар, Қос кіндік ботам бар» дегеннен-ақ айқын көрінеді. Оның 1-томында жарияланған «Беташары», 2-томдағы «Беташар», «Сарын», «Аужарлары», «Сарып қызбен айтысы» туған әдебиетімізбен ашылғанын, содан тамыр алғанын әйгілейді» [32, б. 23] деп жазады. Филология ғылымдарының докторы Зұфар Сейітжанов бұл туралы: «Қорыта айтқанда, Ақыт шығармашылығының рухани жетіліп кемелденуіне тірек болған үш бұлақ көзді айтқан орынды. Оның бірі – халықтың қазына фольклор», - дейді [65].
При определении фолькло¬ризма важно учесть мнение У. Б. Далгат, которая считает, что фольклорные элементы приобретают в литературном контексте известную поливалентность: они в качестве на¬ционально-эстетических категорий относятся как к языку и стилю, так и к содержанию литературных произведений [66]
Ю.М. Лотманом, З.Г. Минц, Е.М. Мелетинским допускается бессознательное воспроизведение мифологических архетипов и мотивов в художественном тексте: «Связь литературы с архетипическими явлениями искусства зависит не столько от сознательной творческой установки писателя, от его субъективных намерений, сколько от хранящей «память жанра» сферы бессознательного» [67].
Әрине, Ақыттың өмірі өткен Қытайдың Шыңжан өлкесінің Алтай аймағы мен Моңғолияның Бай-Өлкедегі тарихи-мәдени жағдай Қазақстанмен салыстыруға мүлдем келмейтінін, өзіндік даму тарихымен ерекшеленгенін айтып өттік. Дегенмен ХХ ғасыр басындағы шырғалаңдар бұл өлкенің қазағын айналып өтпегені анық. Геосаяси мүдделер тоғысынан зардап шеккен қазақ даласы екіге бөлініп, Қытай аумағында қалған қазақтың тағы бір бөлшегі Моңғолия мен Қытайдың бөлінісіне түскен тарихи сәті Ақыт жырларынан шет қалмайды.
Дәстүр мен жаңашылдық – бүкіл әдебиеттің даму үдерісі мен бағытының жеткен деңгейін көрсететін әдебиеттану үшін аса маңызды мәселелер. Бұл ұғымдар бір-бірінің мәнін ашып, бірінсіз-бірі көріне алмайтын екі полюс сияқты. Бірлікте ғана көрінетін категориялар. Дәстүрдің бастауы жаңашылдық болса, жаңашылдықтың мәні дәстүрге айналу. Жаңалықсыз дәстүр болмайтыны сияқты, дәстүр дәрежесіне көтеріле алмаса, ол да жаңашылдық емес, өткінші бір құбылыс болып қалмақ. Демек, Ақыт Үлімжіұлының фольклорлық дәстүрді ұстана отырып, шығармашылығының тақырыптық-идеялық болмысы түрленіп, өзіндік авторлық қолтаңбасы айқындалған әдеби әлемі қалыптасты.
Сонымен, Ақыт жырларының жанрлық және тақырыптық ерекшеліктерін сараптар болсақ, діни-қиссалар мен дастандар және назымдар, толғау және насихат жырлары деген қисынға келетін сынды. Үрімжілік зерттеушілер Ақыт Үлімжіұлы желілес (циклды) қиссалар жазумен де ерекшеленеді дейді:
«Бірталай жылдардан бері, Ақыт шығармаларын шығару ісімен айналысып жүрген Қалиолла Нұртазаұлы жолдас Ақыт жазған «Қазанама» деп аталатын желілес қиссалар тобы барлығын айтып келеді. Жуықта мен көріп те шықтым. Онда оқиғаларды мысалға ала отырып, сол тектес оқиғаларға қазылық шешім айтатын қиссалар екен. Бұл шығармаларын Ақыт 1907, 1908 жылдардағы қажы сапары үстінде бастап жазып, кейбіреулерін сол кезде баспаға жолдаған да секілді. Кейбіреулері кезінде басылым да көрген екен.  Ал соңын 1924, 1925 жылдардан өмірінің соңына дейін жазған екен. Қазіргі қолға түсіп, осы 2-томға беріліп отырғаны 18 қисса, Қалиолланың айтуына қарағанда, Ғазез қажы оның нақ қанша екенін білмесе де, «жиырмадан астам еді» депті» [32, б. 17] деп жазады Қадыс Жанәбілұлы. Және бұл топқа құрастырушылар «Ғадыл ханның хүкімі», «Мұса  пайғамбардың мойындауы», «Қазы патша», «Тәкаппар патша, «Хикаят үш жігіт», «Үш ауыз сөз», «Екі уәзір хикаясы», «Данышпан бала», «Керім кербез хикаясы», «Шолақ қол қатын», «Мұсаның Қызырға жолдас болуы», «Жауыз патшаның жаңылысы», «Смағұл қиссасы», «Сүлеймен мен пайғамбардың хикаясы», «Ұлықпан қиссасы», «Ескендір Зұлқарнайын» толғауларын енгізеді. Атауларына қарап отырып-ақ, бұлардың діни аңыз негізінде нәзирашылдық дәстүрімен жазылғанын бағамдау қиын емес.
Ақыт ақын поэзиясына арқау болған біртұтас Алаш идеясының ХХ ғасыр басындағы ұлт қайраткерлері А. Байтұрсынұлы, М. Дулатұлы, Р. Мәрсекұлының Шәуешек сапары арқылы жаңа сипат, тың мазмұн алғанын да назардан тыс қалдыра алмаймыз. Соның барысында Әсет Найманбайұлының атақты «Алашқа» дастанының тууы да кездейсоқтық болмаса керек [68].
Ақын дәстүрлі әдебиеттегі тақырыптық және жанрлық үрдістермен қатар қазақ классикалық әдебиетін негіздеуші Абай Құнанбайұлы поэзиясының көркемдік қуатынан үлгі-өрнек алғанын назардан тыс қалдыруға болмайды. Қ. Жәнәбілұлы: «Ақыт еңбегінің енді бір саласы – шынын айтқанда, бастау көзі – түп тамыры туған әдебиетіміздің халықтық дағдысы болған. Ақынның ұлы Ғазез қажы «Ақын атаны еске алғанда» деген мақаласында айтқандай-ақ, 8, 9, 11 өлең құрап айтқаны мәлім. Мәселен: «Үлімжі деген атам бар, Қос кіндік ботам бар» дегеннен-ақ айқын көрінеді. Оның 1-томында жарияланған «Беташары», 2-томдағы «Беташар», «Сарын», «Аужарлары», «Сарып қызбен айтысы» туған әдебиетімізбен ашылғанын, содан тамыр алғанын әйгілейді» [32, б. 23] деп Ақұыт шығармашылығындағы халық әдебиетінің ықпалына екпін жасаса, Зұфар Сейітжанов Абай ықпалын дұрыс көрсетеді. Әдебиетші «Ақыт шығармашылығының рухани жетіліп кемелденуіне тірек болған үш бұлақ көзді айтқан орынды. Оның бірі – халықтың қазына фольклор, екінші – Шығыс әдебиеті, үшіншісі – Абай мұрасы. Әсіресе халық әдебиетінің сан ғасырлық өрнек-үлгісіне сүйенуі ақын шығармасына ерекше ажар айшық берген. Шығыс әдебиетінің де ғибрат тағылым, үйретер үлгісі аз болмаған болса, Абай үлгісімен өлеңдер дестесін жазған. Оның даналық жолын жалғастырып, шығармаларын өнеге тұтқан» деген пікір түйеді.
Ж. Шәкенұлының «Қытайдағы қазақтар» еңбегінде Ақыттың жиырмадан астам назиралық дастандар жазғанын айта келіп, ақынның үйрену мектебінен мағлұмат береді [69]. Ақыт жырларының Абаймен үндестігін сөз ете отырып, 1909 жылы жарық көрген Абай шығармаларының 1915 жылы Асқар Татанайұлының қолына түскендігін жазады. Бұл – Ақыттың үйрену мектебінің бастауы халық жырлары мен бай ауыз әдебиетімен қоса Абай поэзиясы болғандығының дәлелі.
Жоғарыда айтып өткен Бай-Өлкеде басылған «Қажыбаян» кітабының бірінші бетінде: «Ақындар бізден бұрын өткен талай, Әсіресе Құнанбай баласы Абай. Солардай өткір сөзді таппасам да, Ойымды жеткізейін құрай, жамай», – деген Ақыт қажының өлеңі басылған. Демек, Ақыт Абай Құнанбайұлын өзіне ұстаз тұтқаны анық. Абайдың ақындық мектебінің айтулы өкілдерінің бәрі дерлік ұлы сөз зергерінің шеберлігін мойындайды. Ақыт Үлімжіұлы да сол үрдіске сәйкес Абай қалам құдыретіне бас иеді.
Бұл ойымызды ақыттанушы З.Сәніктің: «Ол кісі, әсіресе, 1907-1908 жылдары қажылыққа барып оралғаннан кейін Абайдың ақындық ізімен жүріп, Абайша жырлап, Абайша өмірге мән беріп, ағартушылық бағытта насихат өлеңдерді өте көп жазған еді. Ол тек Абайша 8, 11 буынды өлеңдер жазып ғана қойған жоқ, оның «Сегіз аяқ» өлеңіне еліктеп, «Қос аяқ» деген өлең жазып қалдырған» [30] деген пікірі бекіте түседі.
Ақыт Абай ақынмен кездесті ме деген сұрақ Ақыттанушыларды қатты қызықтырып жүрген мәселелердің бірі. Байөлкелік қаламгерлер Абай мен Ақыттың кездескені жайында мағлұмат береді. Бірақ Қадыс Жанәбілұлы бұл ақпараттың жаңсақ екендігін жазады. «Қалиолла Нұртазаұлы айтады: Кезінде ел аузында сөз болып жүретін Ақыт Абаймен кезіккен екен, Абай Ақытқа: «Шариғаттың бәрі өлең емес, ендеше өлеңнің бәрі шариғат болмақ керек» депті деген сөзді Құнанбайұлы Абай емес, Қасымов Абай айтқан екен. Қасымұлы Абай өзі Ақытпен кезіккеннен кейін «Сіз құлқын құлы соқыр молла емес, халық қамын жеген көзі ашық, көкірегі ояу молла екенсіз, ақындығыңызға адалдығыңыз сай екен, ендеше, бір баламды жіберейін, сол сізді шекарадан өткізіп қойсын. Мен Абай Құнанбаев деген ақынның бір кітабын әкеліп едім, соны беріп жіберейін. Соны оқып көріңіз, сізге пайдасы тиіп қалар депті. Сонан Абай өзі әрі бала, әрі қолғанат қылып жүрген Қыдырхан (сол кезде 16 жаста, кейін зәңгі атанады) деген баладан Ақытқа бір ат жетелетіп, бұл шай беріп, Абайдың өлеңдер жинағын беріп жібереді» [30]. Бірақ тарихи деректер Ақыттың Абай Қасымұлымен кездескенін жоққа шығарады. Абай Қасымовтың Моңғолияда болған уақыты 1932 жылға сәйкес келеді. 1913 жылы Ақыт Моңғолиядан кетіп қалған екен. Демек, Қ.Жәнәбілұлының бұл болжамы да шындыққа сай келмейді.
Бірақ бір нәрсе айқын – Ақыт қажы мен Абай Құнанбайұлы арасында рухани байланыстың болғаны анық. «Абай – қазақ елінің ұлттық мақтанышы. Ақын мұрасы – халқымыздың рухани азығы. Абайдың ұлылығы – қазақ пен орыс халқының, батыс пен шығыстың сан ғасырлар бойы қордаланған, жинақталған даналық ойларын, таным-түсінігін, рухани мәдениетін санасына түйіп, бойына сіңіріп, алған әсерін кейінгілерге үлгі етуінде» [70]. Абай шығармаларының сусынынан қанып ішкен ол Алтай мен Қобдадағы қазақтар арасында Абайды алғаш танып, тұңғыш оның жырларын таратып, үгіт-насихат жүргізді. «Еліміз қазақтар ішінде ұлы Абайды және оның ұлы идеясын зерделей дәріптеп, қуана алақайлап елге таныстырған тұңғыш адам тағы да Ақыт болып отыр. Ол дәуірде кейбіреулердің шығармаларында жарым жолдық сілтемелер болса, Ақыт бір кітапша жазады. Мұнан Ақыттың өзінің де ұлы Абай тектес ұлы мұраттың бұйдагерлерінің бірі, әрі мәртебе, орын, мақтаннан мүлде аулақ, халық халімен тағдырлас та тыныстас ұлы тұлға екенін айқын көруімізге болады» [28].
Байөлкелік қаламгер, ақын Ш. Рахметұлы: «Ақыт ғұмырының соңында ұлы Абайдың туындыларымен қауышқан. Ақыттың поэзиясын Абай поэзиясымен салғастырып зерттеудің өзі сұранып тұрған тақырып» [28] - деп жазады.
Ақыттың баласы Ғазез «Ақыт Үлімжіұлы» кітабында: «Тағы бір қатты мұқабалы дәптердің ақ беті ортасынан тік екі бағана болып сызылып, оң жақ бағанасына Абай өлеңдері көшіріліпті. Сол жақ бағанасы ақ тұратын. Өлеңнің топаны да аз емес, осы күнгі жинақтағы өлеңнің дені бар сияқты. Осының артынан әкем іле-шала бағанағы ақ бағанаға Абай өлеңінің әуенімен Абайды жаңғыртып, жарыстырып өлең жаза бастады. 11-томында басылған «Ғақлиялық үндеулер» сонда жазылған өлең еді» [9, б. 50] дейді. Ғазез Абайды Қытайдағы қазақтарға таныту мақсатында ақын оның өлеңдеріне түсініктемелер беріп, жаңаша жаңғыртып отырғандығын айтады. Шығыс шайырларының шығармаларымен етене таныс Ақыттың Абай өлеңдеріне түсінік жазуы заңдылық болатын. Белгілі бір шығарманың жиегіне хашия яғни түсінік араб-парсы әдебиетнде бұрыннан қалыптасқан дәстүр.
Ғ. Ақытұлы «Абай өлеңін атүсті бір оқып кеткен адам оңай-оспақ түсіне қоймайды. Бұл Абай өлеңінің ойлылығы һәм мазмұнының тереңдігі. Абай мүтафаккыр шағыр (ойшыл ақын). Абай өлеңі сондықтан оқырманды сынайды әрі тәрбиелейді. Екінші Абайды Руссиядағы қазақтар танып білсе де, осы жақтың қазақтары (Қытай қазақтары дегені) әлі жете тани қойған жоқ. Тіпті кейбіреулері Абайдың атын да білмейді. Бұлардың бірталайы мені біледі. Сондықтан Абайды алдымен мен тануым керек. Және Абай менің аузым арқылы таныстырылуы қажет деген еді» [9, б. 51] деп жазады аталған кітабында. Демек, Абай өлеңдері Ақыт шығармашылығының шарықтауына, ақындық дүниетанымының кеңеюіне айрықша әсер етті деп тұжырымдауға толық негіз бар. Өйткені Ақыт Абай тағылымымен елу бес назым жазған. Және Абай өлеңдерінің ізімен жазған шығармаларының өзі біршама. Осы назымдарды жазу барысында «мүміндердің көңіл көзін ашуды, оларды опық жеуден сақтандыруды, кейінгі дәуірге естелік қалдыруды ниет етіп, марқұм Абай Құнанбай қажы ұлының кітабынан өрнек алып, осы ғақлиялы нақылдық үндеулер кітабын жаздым. Шіркін Абай, адамның жуырда еске түспейтін сөздерді өрнектеген екен, мен де сондай есіме түсе қалған сөздерді кіргіздім. Абай өлеңдерінің үзіндісін басына алып, күрделі лебіздерін шештім. Мақсатым – ел-жұртқа тағылым болса» [28] деп толғанған екен. Ғалым Дүкен Мәсімханұлы: «Әсіресе ақын жасампаздығындағы өнімді де өрелі кезең 1930 жылдардан басталғандай. Олай дейтін себебіміз, осы кезеңде ақын өлеңдерінің сан жағынан да, сапа жағынан да өсе түскендігі айқын аңғарылады. Ақынның бұлай күрт өсуіне басты себеп болған нәрсе, оның Абай өлеңдерімен танысуы дер едік. Себебі аталған кезеңдегі Ақыт өлеңдерінің дені Абайға еліктеп (түр мен мазмұн жағынан бірдей) жазылғандығы аңғарылады» [42, б. 146] – деп біздің бұл топшылауымызды бекіте түседі.
Елу бес назым Абай өлеңдерімен түр-сипаты жағынан ғана ұқсас емес, сондай-ақ мазмұндық, идеялық тұрғыдан да бірдей өрнек тауып жатады. Ғалым Зұфар Сейітжанұлынша айтсақ: «Ақыттың топтамалары тікелей Абай шығармаларынан өрнек алып, ден қоюдан туған. Демек, Абай Ақыттың эстетикалық танымының кеңеюіне әсер еткен. Ақынның «Ғақлиялық үндеулері» Абайдың «Қартайдық, қайғы ойладық, ұйқы сергек», «Қыран бүркіт не алмайды, салса баптап», «Қалың елім, қазағым, қайран жұртым», «Көңілім қайтты, достан да, дұшпаннан да», «Жігіттер, ойын арзан, күлкі қымбат», «Сабырсыз, арсыз, еріншек», «Мәз болады болысың», «Бойы бұлғаң», т.б. сияқты өлеңдеріндегі оймен үндестік тауып, ортақ арна тартқандай болады» [17, б. 56].
Әдебиетші Жұмағали Ысмағұлов Абайдың жаңашылдық қырына қатысты: «Қазақтың жазба әдебиетінің негізін салған, қазақ өлеңіне реформа жүргізіп, оның жаңа түрлерін енгізген данышпан Абай сонымен бірге мүлде жаңа негізде құрылған эстетикалық көзқарастары арқылы туған әдебиетімізге әсемдік туралы тұтас бір ілім әкелді. Ол ілімнің құрамды бөлшектері деп мыналарды айтуға болады:
Халықтың рухани өміріндегі поэзияның алатын орны;
Өлең өнерінің шынайы көркемдік шарттары;
Көркемдік талғам;
Поэзиядағы сыртқы сұлулық пен ішкі мазмұнның бірлігі;
Лирикалық кейіпкердің жан дүниесі» [71] деп Абай ілімінің бес түрлі басты құрамын көрсетеді.
Өз заманының жыршысы, өз қоғамының шежірешісі, шыншыл реалистік бағытынан таймаған Ақыттың Абай ілімімен қауышуы оны «өлең өнерінің шынайы көркемдік шарттарын» қабылдап, ендігі жерде ежелгі дәстүрлі ізбен емес, соны соқпақ тауып, жаңа түр, жаңа формамен бедерлеп, бұрынғы бағытына бұрылыс жасады. Зерттеуші Е. Арыққарақызы бұл жайында «Моңғол қазақтары поэзиясы және ақын Кәкей Жаңжұңұлы» еңбегінде: «Оның шығармалары қазақ халқының бай ауыз әдебиеті, шығыс пен батыстың жарық жұлдыздары алдындағы Абай сынды ұлы тұлғалар айналасындағы тұстастарынан терең нәр, әсер алып отырды» дейді [72].
Бұл жайында Қ. Жанәбілұлы жалпы Абай мен Ақыттың рухани байланысының кемелденуі оның шығармаларының өзгеше сипат пен өзгеше тұрпат алуына жол ашқанын тұжырымдайы. «Ақыт жасампаздығының ендігі бір ұлы бұрылысы ұлы Абай шығармаларымен танысуынан басталады. Ақыт бұрынғы шариғат жүйесімен әр сала жамағатқа жамандықтан тыйылып, жақсы болу жайлы айтатын насихаттық толғау жыр жазудан ғибрат өнегелік жыр жазудан енді бір өреге – ұлы Абай тағылымы өресіне, дүниені Абайша ойлап, Абайша толғап, Абайша тұжырымдайтын өреге көтерілді.
Ақыттың бірінші томының 186-302 бетіне дейін басылған еліктеп жазылған елу бес өлең түгел дерлік Ақыт өзі кіріспе сөзінде айтқандай, бастан аяқ ұлы Абайды және қасиетті дұғадай ғажайып ойларын дәріптеу жалғастыру және дамыту болып шығады».
Былай қарасақ, Абай Ақыттан 23 жас үлкен екен. Сөйте тұра, Ақыт Абайдан 18 жыл бұрын баспасөзде шығарма жариялапты. Сонда да Ақыт Абай шығармаларын көре сала өзіне ұлағатты ұстаз санап, осылай дәріптеуі де әлбетте, Абай образын көтергендік саналады. Мұнда дау жоқ, сонымен бірге Ақыттың өзінің де ұлылықпен тұлғалас, тыныстас екенін дәлелдейді» [30]. Міне, бұдан ақын поэзиясының көркемдік-эстетикалық жүйесіне, өлең өрімінің кестелі де келісті өрілуіне Абай мұрасы өрісті ықпал еткенін дәйектей түседі.
«Қытайдағы қазақтар» кітабында Жәди Шәкенұлы: «Ақынның 1903 жылы жазған «Керей ишаны Мұхаммед мөмін» деген еңбегінен белгілі болғанындай, орыс жерінен қашып барған Мажбулла деген үлкен оқымысты Мырзабақа деген атпен Ақытқа ұстаз болған. Ақыт осы адамнан араб, парсы тілдерін үйреніп, араб, парсы, шағатай тілдеріндегі тарихи, ғылыми әдебиеттер арқылы шығыс әдебиетінен молынан танысады» дейді. Жалпы, Ақыт мұраларында шығыстық шайырлардың ізімен жазылған жыр дастандар, назымдар өте көп. Ол Мұхаммед пайғамбар (с.ғ.с.), Мұхамед Құнапия, Смағұл қатарлы исламдық ірі тұлғалар өмірінен тарихи жырлар жазады әрі «Ғадыл ханның үкімі», «Мұса пайғамбардың мойындауы», «Мұсаның Қызырға жолдас болуы», «Ескендір Зұлқарнайын» тектес жиырмадан астам назиралық дастан жазған. Егер «Ескендір Зұлқарнайынды» Абайдың да жырлағанын еске алсақ, Ақыт ақынның бұл тұста Абаймен жарысқа түскендігін бағамдау қиын емес. Жалпы, Ақыт тақырыбында қалам тербеген сыншы ғалымдардың барлығы дерлік Абай мен Ақыттың рухани байланысы жайында қалам тербейді. Жоғарыда айтып өткен зерттеушілердің барлығы әуелі осы тақырыпты сөз етеді. Демек, Абай жырларының үлгісінде жазылған елу бес назым кім-кімді де бейжай қалдырмаса керек.
Белгілі абайтанушы, әдебиетші Қ. Мұқаметхановтың «Абайдың мұрагерлері» кітабында Абай дүниетанымы жайлы толғана келіп, сөз зергерінің ақын шәкірттері жайында ой қозғайды. Абай дүниетанымының күллі адамзатқа ортақ екендігін айта отырып, бүкіл қазақ баласының Абай мұрагері екендігін сөз етеді.
«Абай дүниеден қайтқалы тоқсан жылдан астам уақытта оны ауызға алмай өткен қазақ қаламгерлері жоқтың қасы. Екі адамның бірінің сөзіне – тұздық, бірінің ой-пікіріне кепілдік бола кететін «Абай айтқандай» деген ең қарапайым мысалдан ...әлемге әйгілі «Абай жолы» эпопеясына дейінгі аралықта осынау «Хакім ата» (Мағжан) хақында қаншама мәйекті, дәйекті сөз айтылмады! Ол кімдерге даналық ойдың кеншісі, өнегелі сөздің өресі болмады! Оның рухани мұрасын жанына азық, өнерін қазық етпеген кімдер бар! Ондаған кандидаттық, докторлық диссертациялар... Жүздеген монографиялық зерттеулер, ғылыми еңбектер. Қаншама мақала мен көркем шығармалар. Бәрі де Абай жөнінде – ұлы ақынның ұлағаты, өнері мен өмірі, өнегесі мен тәлім тәрбиесі жөнінде. Бірақ бұлармен Абай туралы сөз таусылды, ақын жұмбағы шешілді, «Құпия құрлық» бар қазына-байлығымен ашылып бітті деп және ешкім айта алмаса керек. Қайта әркім өзінің елінің есею, кемелдену кезеңіне, өмір сүрген уақыты мен ортасына, айнымалы-толқымалы қоғамдық құрылыстарға қарай Абайды әр кез әр қырынан тани түсетіні анық. Бұның себебі неде? Жауап мынау: уақыт өзгерді, ұрпақ ауысады, заман мың құбылады, бірақ формалық жағынан сәл өзгешелеу болмаса, жалпы адамзатқа тән мінез-құлық, өмір сүру заңдылығы, күрес тәсілі, даму, дағдарыс сипаттары сол қалпында қалады. Осы бір ортақ заңдылықтың заңғар биігінен сөйлей берген адамның ой желісі – барлық уақытта халықтың, әрбір ұрпақтың рухани азығы, дүниенің игілігі болмақ. Сонау Гомерден бастап... көне, орта, жаңа дәуірлерде өмір сүрген кез келген халықтың кемеңгер перзенттерінің еңбектерін ешқайсымыз жат көрмейтініміз сондықтан. Абай да, міне, осындай биіктен сөйлеген адам. Ол көбінде сын көзбен қараған – өзі өмір сүрген тобықты ортасында, жаманның, күшті, әлсіздің, адамдық пен хайуандықтың бітіспес күресі – бергісі қазаққа, арғысы адамзатқа да тән дүние. Сондай-ақ, Абай шығармаларында соншама шынайы көрініс тапқан махаббат, сұлулық, сүйіспеншілік жаратылыстың ғажайып болмысы – кімнің көңілі кімнің көрінісіне жат көрінер еді. Қазына көзі – Абай болатыны, міне, осыдан. Бұл жағынан бәріміз де Абайдың мұрагерлеріміз» [73]. Ендеше, Ақыт осы мұрагерлерінің қатарынан ойып орын алатын ақын шәкірттерінің бірі. Абайды көкірек көзі ояу, зерделі санасы бірден таныды, таныды да кәусарына қанықты. Өркениеттен жырақ жатқан азғана қазаққа өзі де Абай болып үн қата білді. Халқының бодандығын – надандығынан көрді, соған налыды. Сөйтіп, қара халықты оянуға шақырды.
«Әрине, қазақ әдебиеті сол күнде баспа жүзіне шығып, сол күнде оқушы тауып отыратын жайға жетсе, Абай айналасынан, Абай мектебінен шыққан ақындар түгелімен Абайдың ізін баса шыққан үлкен әдебиет ағымын көрсеткен болар еді» [73, б. 13]. Сол әдебиет ағымының үлгісі болған Ақыттың бұл жолда рухани кемелденуі өзгелерден алабөтен айрықша мен мұндалайды. Әдебиетші С. Негимов: «Көркемдік дәстүр, көркемдік-эстетикалық сана өнердің күрделі құбылысы ретінде көрінеді. Бұл көне әдеби мектептермен, ағымдармен, бағыттармен және қазіргі көркемдік өлшемдермен арқаулас құбылыс» [74] дегенді айтады. Міне, Абай мен Ақыттың өзара үндестігі де осы өлшеммен өлшенуі тиіс.
З. Сейітжанұлы Абай мен Ақыт арасындағы рухани нәзік байланыстары, пәлсапалық терең иірімдерді аңғара отырып, ақындар тағылымындағы өзара ұқсастық пен кездейсоқтықтарға баға береді. Екі дәуірде, екі формациялық құрылыста өмір сүрген, дәуірі басқа, қоғамы бір қос ақынның мұңы мен уайымы бір. Жырлағаны да, көңілге түйгені де халық мүддесінен алыс кетпейді. «Екі ақынның ойы да «Бес күндік майдан өмірден» опық жемеу. Адамды аздыратын «Ыртаң мен жыртаңға» алданып қалмау. Ұстаз бен шәкірт ойы бір арнаға құйғандай, мазмұн мақсат сабақтастығы бірден байқалады. Абай көп нәрсеге қыр-сырын тигізіп жүрген пысықтарды шеней келіп:
Күшік иттей үріп тұр, Кісіден кеммін демейді, – деп кейістік танытса, Ақыт: Күшік иттей шәуілдеп, Алды-артыңды орайды, – дейді.
Абай өлеңінен ешкімнен кем емеспін деп кердең қаққан кесірді көргендей болсақ, Ақыт өлеңінен оңтайы келсе омақа асыруды мақсат етер залымдарды көргендей боламыз. Абай заманында патша әкімшілігінің ел ішіндегі сойыл соғар ұсақ әкімдерінің іс-әрекеті қазақ даласына алауыздықтың отын жағып, күңкіл-күбірді көбейтті. Шен-шекпен үшін талас-тартысқа түсіп, пәле-жала етек алды, тіпті халықтың психологиясы өзгере бастады. Осындай тұста кеселді пысыққа кейіген Абай:
Бір сөз үшін жау болып,
Бір күн үшін дос болып
Жүз құбылған салт шықты, – деген болатын.
Ал Ақыт күн үшін дос болып, бір тойғанға қош болатын опасыздардың сиқын ашады.
Бір күн қөңілін таппасаң,
Қазір тұрар өш болып.
Бір ескеретін жайт, Ақыт Абайға жалаң еліктеп, оның көлеңкесінде қалып қоймаған. Абаймен рухани үндес болған. Ақын заманы алға тартқан көкейкесті жайларды Абайға сүйене отырып, өз санасында қайта қорытып, өзінше түйіндеу жасап отырған. «Алтыншы тақта сөзде» былай дейді:
Ынсап, ақыл, ар-ұят бір бастағы,
Бәрі түгел біреуге тұрмас тағы.
Бұл төртеуі біреуде жиылған жан,
Келісімсіз еш мінез қылмас тағы.
Ұстаз Абай өзінің «Ғылым таппай мақтанба» атты өлеңінде жастардың қандай нәрседен қашық, қандай іске асық болу керек екенін санамалап тұрып атаған ғой. Жақсы қасиеттердің қатарындағы бес асыл ісі:
Талап, еңбек, терең ой,
Қанағат, рақым ойлап қой.
Абайдың осы өлеңін үлгі тұта отырып, Ақыт өз ойын былайша сабақтап үн қосады.
Қанағат қарын тойғызар,
Арамды арты қойғызар.
Рақым – шапағат көңілді,
Адамды тату болғызар.
Он ойланып іс қылса,
Ақылды миға қонғызар.
Талапты болып талпынбақ,
Тең құрбыңнан озғызар.
Ерінбей еңбек қылсаңыз,
Қолыңды шыңға созғызар.
Осындағы Ақыттың айтып отырған адамгершілік аясын кеңейтетін – Абай атаған бес асыл іс. Абайдан үйрене отырып ақын өзінше айтып, өзінше түйіндеген. Сонымен «Ғақлиялық үндеулер» топтама өлеңдеріндегі тереңдік пен уыттылық Абайдан бастау алған.
Жігіттер, тіршіліктің қадірін біл,
Ақыл ойла, мал ізде, тап-таза жүр, – деген жолдар ғақлиялық топтамалардың негізгі арқауы. Ұлы Абай сынды суреткердің туындыларындағы шыншылдық пен сыршылдық ақын жанын бейжай қалдырмай, кемеңгер ақынның келелі ойы Ақыт жүрегінің лүпілін дәп басқан. Сөйтіп, Абаймен рухани үндестік туып, оны пір тұтады.
Бір жағында жауы көп,
Бір жағында дауы көп.
Өксіп, жылап өтті ғой.
Қара қазақ қамын жеп, – деген Абайға арнау сөзінде терең шындық жатыр» дейді З. Сейітжанұлы. Сол қара қазақтың қамын Абаймен бірге Ақыт та жеп отыр. Абай өмір сүрген дәуір мен Ақыт өмір сүрген дәуірдің сан қырлы сарсаңын сөзбен суреттеудің өзі машақат. Абай дәуіріндегі рушылдық, алауыздық, патша ұлығына жағыну үшін елін сатқан зымияндық Ақыт дәуіріне де тән. Тек қана Ақыт қоғамындағы ұлықтардың иесі өзге – Қытай ұлығы. Жымысқы саясатымен Ақыт секілді елдің бас көтерер зиялыларын түрмеге қамап, өлтірткен, қазақтардың ұлттық ұлағатынан сескенген зымиян. Ол әрбір өлеңінде Қытай ұлығымен бірге қоқаңдап сес көрсетіп, жемсауы іскен қазақтың шолақ белсенділерінің де елдің ығырын алғандығы жайында сөз қозғайды. Замананың соққан желі, ұйтқыған көңіл, тұрақ таппай Алтай мен Қобда арасында жөңкілген жұрт Ақыт ақынның шығармаларының арқауы. Белгілі философ Ғарифолла Есім: «Ақындық деген – періштелік. Зұлымдық поэзияға жат. Поэзия әуел бастан ізгілік жағында, сондықтан да одан тағылым мол» [75] дейді. Екі ақынның да өлеңдерінің тағылымы мол болатын себебін де осыдан іздеген жөн секілді.
Енді ақынның Абаймен үндес рухтас жазған жырларына талдау жасап көрсек.
Абай:
Жасымда ғылым бар деп ескермедім,
Пайдасын көре тұра тексермедім.
Ержеткен соң түспеді уысыма,
Қолымды мезгілінен кеш сермедім, – десе, Ақыт:
Мен де надан ғапылмын,
Бәріңменен жақынмын.
Бәрінен түгел құр қалдым,
Ғылым менен ақылдың,
Жасым келді жетпіске,
Төрден көрге жақынмын, – дейді.
Абай:
Ел бүлігі тобықты, көп пысыққа молықты,
Малдының малын көре алмай, көрінгенге обықты, десе, Ақыт Жалама лаңы кезінде тойғанын көтере алмай, ішінен быт-шыты шыққан елін:
Бір зауал аз толғанға ойласаңыз,
Жігіттер, алып түбін болжасаңыз.
Асқан соң шарасынан, төгілмей ме,
Толтырып құя бер деп зарласаңыз, – деп асып-төгіліп ыдысқа кеудесіне нан піскен есер елді теңеп, әшкерелейді. Пәлсапалық бейнелеу. Абайдың бүкіл әлемге аян «Бойы бұлғаң» өлеңін білмейтін жан жоқ шығар.
Абай мен Шәкәрімнің де шығармаларын баспа нұсқалары және қолжазба көшірмелері арқылы танысуға мүмкіндік алған Ақыт ақынның ендігі жерде айтары да ауқымды, жазары да жілікті болады. Семей мен Шыңғыстаудың арасындағы қара жолдың үстінде ырдуан арбада ырғалып жүріп-ақ адамзаттық ойдың асқар-шыңына айналған Абайға еліктеген Ақыт та «Бойы бұлғаң» деген өлең жазады:
Бойы бұлғаң,
Сөзі сырғаң.
Бермен көңіл мен соған.
Бетті жауып,
Бір жол тауып
Құтылармын мен онан.
Сөз қыдыртып,
Ел құтыртып,
Жүректе иман, діні жоқ.
Арын сатып,
Бұтып-шатып,
Он сөзінің бір шыны жоқ.
Бұл өлең, сөз жоқ, Абайдың «Бойы бұлғаңын» оқығаннан кейін туған өлең. Немесе «Ғылым – сәуле, нұр – жарық» өлеңін оқи отырып, Абайдың «Ғылым таппай мақтанба» деген өлеңінің желісін байқауға әбден болады. Назар аударалық:
Біз жатырмыз тыныш, ояу
Несіне мәз боп жырғалық.
Жайын жатсақ жау таяу,
Бекер қарап тұрмалық.
Ақылды, ойлы, азамат,
Білім үйрен тырбанып.
Ғылым – сәуле, нұр-жарық,
Оқымай болма құр жарық.
Талаптанып оқысаң,
Жүрегіңе тоқысаң
Көрерсің сонда бір жарық.
«Ата заңым» деп қазақ,
Әр тараптан құр қалып,
Мал семірсе жаз болып,
Ішкен асқа мәз болып,
Отырамыз ырғалып.
Ай мен күнді ұға алмай,
Алысқа ұзап шыға алмай
Талапсыздан кем болған,
Азулыға жем болған,
Қараңғы надан біз ғаріп.
Абай өлеңдерінің ащы сарыны, ащы толғанысы бұл толғаудан анық байқалып тұр. Абай да қараңғыдағы надан жұртының ертеңі үшін уайым етті, қазақтың санасын оятуға үндеді. Дәл осындай мақсат Ақыт өлеңдері мен жыр толғауларынан жиі көрініс тапқан. Ақыт өзі өмір сүрген мешеу, феодалдық қоғамның қазақтың еңсесін тік көтеруіне жол бермейтіндігін сезінді. Сол үшін баласын оқуға, ғылым-білім үйренуге шақырды.
Ғалым З. Сейітжанұлы Ақытқа Абай өлеңдеріндегі махаббат лирикасы да әсер етіп, бұрын махаббат тақырыбында ой толғамаған ақын алпыстан асқаннан кейін сұлу қыздың сипаты жайында өлең жазғандығын айтады. «Бұрын махаббат лирикасын жазбаған ақын алпыстан асқан шағында Абай өнегесімен алғаш рет махаббат лирикасын жазады. Ақыт сұлу қыздың сыртқы сипатын көрсетуді мақсат еткен Абайдың «Қақтаған ақ күмістей кең маңдайлы» өлеңінің үлгісін пайдалана отырып өлең жазды:
Ақ күмістей кең маңдай,
Қара көзің нұр жайнар.
Сызылған қара қастары
Бейне жаңа туғанай.

Бұлғын, Шіңгіл – екі өзен,
Арада бар бір кезең.
Екі жік боп бөлініп,
Бірі – Мұңғыл, бірі – Ежен.
Аталған қазақтың екі ауылының арасында ат үстінде сабылып жүріп жұртын берекеге, қазағын қайсарлыққа, жас­тарын өнер-білімге шақырды. Абай секілді Ақыт та көресіні ағайынның етекбастылығынан көрді:
Өнерсіз ендігі жұрт жан сақтаған,
Алар деп қай жағымнан қалтақтаған.
Бір тәуір ат, бір торсық қымыз болса,
Мас болып біз жүреміз талтақтаған…
Мал бағып бай дегені салпақтаған.
Аспан, су, жер астымен жүрді бәрі,
Жатырсың әлі ұйқыда жалпақ табан.
Елге иман нұрын шашар деген молдалардың дінбұзарлығына күйінді.
Жеп дәндеген моллаға,
Скаттан алған бір қара,
Әкеден калған малындай...
Екіжүзді моллалар,
Екіжүзді қанжардай.
Ел басқарар «жемқор өскен сиырдай жебір ұлықтарды» шенеп:
Парақор ұлық көмейі,
Кеңіп кетер жайындай...
Елді еркіне қоймады,
Шанақсыз, шаргез ұлықтар
Текедейін бақылдап,
Суырдайын шақылдап,
Қожайынсып қоқаңдап,
Дауасыз сөзбен тақылдап, – деп түйрейді. «Бақырлас жұртым қазағым» деп қайғырған Ақытты біз «қалың елім қазағым, қайран жұртым» деп қан жұтатын ғұлама Абай жүрегімен үндес деп танимыз:
Сыртым сау, ішім өліктей,
Мүшем мықты беріктей.
Өксіп жылап өттім ғой – деп өзегі өкінішке толған ақынның Абай сынды «сырты дүрдей, іші толған у мен өрт» жан жарасынан азалы ғұмыр кешкен кейпін көреміз.
Ақыттың өз ортасын, айналасын қараңғылықтан құтылу­ға шақырған, тура жолдың соқпағы Хақ жолы екендігін ескерткен қаншама насихат жыры бар:
Кейбіреу көкте ұшып жүр,
Ұшқан құстан пысық жүр.
Жер бетімен зырылдап,
Су астына түсіп жүр.
Қайда көрсең қор қазақ,
Көш артында күшік жүр.
Бұл жолдар жалаң пәлсападан емес, терең түйіндерден құрылғаны хақ. Өнер-білімге талпынбаған «қор қазақты» Ақыт «сала құлақ қазақтар» деп шенейді. Демек, бұның бәрі Абай жырларымен бір кісідей таныс ақынның тағдырының тамыршысына айналған, жалғаннан жапа шегуші жанының жырдан тапқан таяньшы, өлеңмен бой сергітуі деп білеміз.
Бұған мысалдарды Ақыт шығармашылығының өне бойынан көптеп кездестіреміз. Абайша қара халықтың арын арлаған Ақыт замана запыраны толған жүрегінің шерін:
Жалғанды тәтті демеңдер,
Боқ болмайтын бал бар ма? – деп тарқатады.
Жалпы, Ақыт ақын жайында сөз қозғағанда, есте ұстайтын бір нәрсе бар. Шығыс Түркістан қазақтары аталып, кейін тағдыр талқысына ұшырап қауындай қақ жарылған екі ел – Қобда қазақтары мен Қытай қазақтарының еншісіне бірдей тиетін Ақыттың Алтай бетінде туып-өсіп, Қобда бетінде ұзақ уақыт қоныстанып, 1910 жылдан кейін ғана Алтай бетінде тұрақтағандығы ескерілуі керек.
Қорыта айтқанда, қазақтың қос алыбының өзара рухани үндестігі тек Ақыт жырларының кемелденуіне ықпал етіп қойған жоқ, тағдыр тәлкегімен шекараның ар жағында қалып қойған қазаққа Абай тағылымымен таныс болуға мүмкіндік тудырды. Абай – ғасырда бір-ақ туар қазақтың алыбы, Ақыт соның үлгісін, өнегесін өзіне пір тұтқан, оны ұстаз санаған әрі ғақлиялық үндеулерін халыққа насихаттай білген ұлы суретші.
Ақыттың бұдан кейінгі үйрену мектебі ретінде шығыстық қисса-дастандарды айтуға болады. Бұл ретте ақын шығармашылығындағы моңғол әдебиетінің ықпалы да маңызы арна. Өйткені Ақыт Қобда бетінде болған жиырма жылында моңғол тілін өте жақсы әрі жетік меңгерген. Демек, моңғолдың халықтық дастандары «Гэсэр» мен «Жангарды» Ақыт естімеді деуге болмайды. Яғни оның өзге зерттеушілер атамаған, назарларына тыс қалып келе жатқан төртінші үйрену бұлағы – моңғол халық әдебиеті.
Ақыт Үлімжіұлы шығармашылығында діни-қиссалар, дастандар, назымдар, толғау және насихат жырлары басты орны алады. Үрімжілік зерттеушілердің Ақыт Үлімжіұлы желілес (циклды) қиссалар жазумен де ерекшеленеді деген пікірлері де құнды. Бұған қатысты Қ. Жанәбілұлы төмендегі пікір түйеді: «Бірталай жылдардан бері, Ақыт шығармаларын шығару ісімен айналысып жүрген Қалиолла Нұртазаұлы жолдас Ақыт жазған «Қазанама» деп аталатын желілес қиссалар тобы барлығын айтып келеді. Жуықта мен көріп те шықтым. Онда оқиғаларды мысалға ала отырып, сол тектес оқиғаларға қазылық шешім айтатын қиссалар екен. Бұл шығармаларын Ақыт 1907, 1908 жылдардағы қажы сапары үстінде бастап жазып, кейбіреулерін сол кезде баспаға жолдаған да секілді. Кейбіреулері кезінде басылым да көрген екен. Ал соңын 1924, 1925 жылдардан өмірінің соңына дейін жазған екен. Қазіргі қолға түсіп, осы 2-томға беріліп отырғаны 18 қисса, Қалиолланың айтуына қарағанда, Ғазез қажы оның нақ қанша екенін білмесе де, «жиырмадан астам еді» депті» [30]. Және бұл топқа құрастырушылар «Ғадыл ханның хүкімі», «Мұса пайғамбардың мойындауы», «Қазы патша», «Тәкаппар патша, «Хикаят үш жігіт», «Үш ауыз сөз», «Екі уәзір хикаясы», «Данышпан бала», «Керім кербез хикаясы», «Шолақ қол қатын», «Мұсаның Қызырға жол­дас болуы», «Жауыз патшаның жаңылысы», «Смағұл қиссасы», «Сүлеймен мен пайғамбардың хикаясы», «Ұлықпан қиссасы», «Ескендір Зұлқарнайын» толғауларын енгізеді. Атауларына қарап отырып-ақ бұлардың діни аңыз негізінде нәзирашылдық дәстүрімен жазылғанын бағамдау қиын емес.
Жалпы Ақыт ақын шығармаларының сүбелісі де, өзін қазақ оқырмандарына етене таныс еткен де осы діни тақырыпта жазылған қисса-дастандары. «Қазақ поэзиясының антологиясы» аталатын кітапта XX ғасырдың бас кезіндегі кітаби ақын шайырлар қатарында Ақыт Үлімжіұлы боп тұруына да кезіндегі Қазанда басылған қиссалары себеп.
Осы дастандардың әдеби айналыста жүргеніне қанша уақыт болса да арнайы Ақыт ақын шығармашылығы ретінде жеке қарастырылмады. Тек Ү. Сүбханбердинаның мақаласында Қазан төңкерісінен бұрын баспа бетін көрген қазақ кітаптары басылымы үлгісі ретінде ғана Ақыттың қиссалары ауызға ілігеді. Сонымен бірге академик С. Қасқабасов дастанға ауызша туып, ауызша тараған эпикалық туындыларды, «Сейфүлмәлік» тектес ғажайып сипаттағы шығармаларды жатқызады [76]. Шығыс тақырыбына жазылған қазақ дастандарының алғашқы басылымы ретінде сөз болған «Қисса-и Ғабдулмәлік». Мұның өзі «Қисса-и Сейфүлмәліктің» «Ғабдулмәлік» боп өзгеру жайына ғана байланысты әңгімеге арқау болады. Ақыттың «Әбияд Ғахидия» атты кітабында:
Ғабдулмәлік боп келді,
Сейфүлмәлік нұсқасы.
Ақыт атым орнына,
Сейіткерей қол қойған, – деп өзі көрсетеді. Ал Ақыттың бұл дастандарының тілі кейбір осы тақырыптағы дастандарды жырлаушылардың тілі сияқты шұбар емес, таза қазақы ауылдың төл тілімен жырланған, араб-парсы сөздерін жөнді-жөнсіз тықпалай бермеген.
Ақыттануда еселі еңбек етіп келген моңғолиялық қарт қаламгер Ш. Рахметұлы «Ақыттану ғылымының ауқымды саласы» мақаласында: «Әлемдік өркениетті көрегендікпен тани біліп, өзінен ғасыр өткеннен кейін болатын құбылыстарды айта білгендігі үшін Абақ керейлер Ақытты әулие, сәуегей ретінде құрметтеуі ойшыл, кемеңгерлігінің белгісі іспетті» деп жазады. Алтайдағы қазақтар Ақыт ақынды аса құрметтеуі діни білімінің молдығына, ел-жұртын ынтымаққа шақырып, өлеңмен үгіт-насихат жүргізуіне, ағартушылыққа ден қойып, бірыңғай ұстаздықпен айналысуына байланысты.
Ақыттың алғаш елде бала оқытып, ағартушылық қызметпен айналысып, кейіннен қажылыққа барып қайтуы құдай жолындағы сенімін биіктетті. Көзі тірісінде тасқа басылған діни-қисса дастандары елге ислам нұрын таратудағы Ақыт еңбегінің сүбелісі еді.
Ақыт – кітаби ақын. Оған дәлел ақынның 1891-1914 жылдар аралығында Санкт-Петербург, Қазан баспаларынан жарық көрген діни қиссалары. 1907 жылы Меккеге қажылыққа барған ақын сапарластарынан қалып қойып, Араб, Түркия елдерін бір жылдай аралап, діни білімін жетілдіріп қайтады. Ш. Рахметұлының жазуы бойынша Ақыт араб аңыздарының ізімен «Жиһаншаһ» дастанын 18 жасында жазған деседі. Сонда Ақыт қажылыққа бармай тұрып діни сауатының белгілі деңгейге жеткендігін танытып тұр. Ақыттың насихат өлеңдерінен де осы бағдарды көреміз. Ислам дінінің қағидалары аясында жырлаған ақынның дүниетаным көзқарастары өрісіндегі имандылық тағылымын танимыз. Ақынның «Имам мизам», «Бес намаз», «Бисмилла ғарып Ақыт жазар кеңес», «Қағазға тамар көз жасым», «Құрбылар», «Есептесер күн болар», «Ақытнәме» және т.б. толғау-термелерінде ислам дінінің имандылыққа уағыздайтын сарындары ақындық тіл өрнектерімен жырланады.
Ақыттың діни қисса-дастандары жайында сөз қозғаған алғашқы адам 1898 жылы «Деятель» жұрналында Қазан университетінің профессоры Н.Катанов. Бұл Ақыттың 1897 жылы Қазанда шыққан «Тәржіме-и Ақыт уаляди Өлімжі Алтайский» кітабы жайында мақала екендігін ескерткен «Қазақ кітабының шежіресі» атты еңбекте әдебиетші ғалым Ү. Сүбханбердина былай дейді: «Халық даналығынан туған өшпес мұраларымыз – «Қозы Көрпеш – Баян сұлу», «Айман-Шолпан», «Біржан – Сара айтысы», «Қыз Жібек» жырлары және қиссашыл ақын Ақыт жайында жазылған Н. Катановтың мақалалары кейінгі зерттеушілеріміз үшін бірден-бір нақтылы дерек екені сөзсіз».
Фольклордың көркем жазба әдебиетпен салыстырғанда байқалатын өзіне тән ерекшелігінің, поэтикалық құралының бірі – онда күрделі көркем жинақтаудың (типизация) үлкен орын алатындығында. Фольклордағы жинақтау өмірді, қаһарманды фольклорлық түсінікпен дәріптеуге қызмет етеді және тұтастану құбылысына негіз болады. Тұтастануда тарихи оқиғалар, кейіпкерлердің өмір жолы мен әрекеттері түгел жинақталып, біртұтас дүние құрап, қаһарманды, оның ұрпағын, жерін, елін дәріптеуге бағытталады. Ғалым С. Қасқабасов көрсеткендей: «Қазақ фольклорындағы тұтастану – батырды дәріптеу үшін қолданылатын көркем құрал, поэтиканың заңдылығы. Батырды көтермелей суреттеу – халық тілегі, ал жыршы – сол тілекті орындаушы. Сондықтанда эпос алуан түрлі тұтастанудан өтеді, сөйтіп өзінің батырды дәріптеу мақсатында уақыт пен кеңістікті де, тарих пен қиялды да қызмет еткізеді [77].
«Жер, су толғауы» туындысын Ақыт географиясы десе болғандай. Мұнда бүкіл Ұйғырстан (Шыңжан), Қобда бетіндегі бүкіл жер аты, қасиетімен тізбектеліп баяндалады. Онда Ақыт аузына түскен жер атын соға бермейді. Алтай сауырдан бастап, Қобда жерлеріне дейінгі ұлан байтақ шексіз-шетсіз елді, мекенді рет-ретімен, кезіндегі керуен жолы, ел арасын жалғастырған атаулы асулар жүйесіне қарай тізбектеп жырлайды. Жырда Асанқайғының Жерұйықты іздеп жүріп қазақ даласына берген бағасы секілді баға сарыны бар. Өлеңнің көлемі 240-тай жол [78]. Бұл жырдың өн бойы географиялық тұтастанудан хабар береді. Асан қайғының Жерұйықты іздеп, Қазақстанның барлық түкпірін шарлап, тіпті Ресейге, Қытайға, Ауғанстанға, Иранға да баруын академик С.Қасқабасов географиялық тұтастануға жатқызады. «Айтушы жалпы сюжеттің қаңқасын сақтай отырып, өз көрген жерлерді немесе өзінің ел жұрты тұрып жатқан аймақтың мекендерін атайды» [77, б. 190].
Жалпы, географиялық тұтастану дегеніміз – бір фольклорлық шығармада көптеген жер атауларының бас кейіпкерге байланысты көрінуі болып шығады. Фольклордағы географиялық тұтастану екі түрлі болады: бірі бірнеше жер атауларының бір кейіпкердің іс-әрекетіне телінуі де, екіншісі – бірнеше қаһарманның бір жерде, бір өлкеде іс-қимыл көрсетуі [77, б. 190].
К. Жанжұңұлы Ақыт қиссаларының Қазанға жетіп, кітап болып басылу сырын былай деп ашады: «Соншама қиыр шетте жатқанына, сол кездегі мүмкіндік болмыстың қиыншылығына қарамастан түу сонау Қазан шаһарында 7-8 кітабын шығартты. Өзі Қазанға бармаса да шығармаларын Алтай, Қобдаға келген ноғай, татар, қазақ саудагерлерінен жалғастырып жіберіп тұрған.
Жиырма үште хатшы болып Қобда келдім,
Көп елім қоймаған соң сонда келдім.
Ғабдолхадыр – ноғайда асыл бекзат,
Қобдаға кеп жүргенін сонда көрдім, – деп, 1892 жылы тобольскілік саудагер Ғабдолхадыр Ғабдолуах­абұлымен танысып, алғашқы қисса-жырларын бастыруға сол кісіден жібергенін – 1897 жылы Қазанда басылған «Тәржүмә-и Ахид бин уәләд Гүлімжі-Алтайский» (Қарымсақов) атты дастанында жазса, пайғамбардың тууы, қайтыс болуы жайлы жырының соңында:
Аралап дәмін таттым талай жердің,
Кітаптан әуелі оқып бәрін көрдім.
«Бастыруға Қазанға жібергіл» деп,
Ахметкәрім ноғайға жазып бердім, – дейді. Ол көбінесе жайсандық (Зайсан) саудагер, достас адамы Бабаев арқылы кітаптарын Қазанға жіберіп тұрған.
Кәрімберді Бабаев –
Зайсандағы танысы.
Алтай жұрты, Өр керей,
Баспаға сөзім жете алмай,
Әттең жердің алысы...
Кәрімберді, Сәлімжан,
Зайсанский Бабаев –
Алтайға мәлім саудагер,
Таниды тәмам халайық.
Ойлаңыздар, асыл зат,
Поштаға қисса салайық.
Құсайынов Шамсалдин
Қабыл көрсе ғазиздер,
Бастырып қисса алайық... («Әбияд Ғахидия»).
Келтірілген үзіндіде зерттеуші Кәкей Ақыт қиссаларының Қазанға қалай жету сырын аңғартқандай. Енді осы Қазаннан шыққан «Сейпілмәлік» қиссасы туралы «Бабалар сөзі» сериясының 17 томында В.Радлов жариялаған 1882 жылы «Қисса Сейфулмәлік Шаһзада ағазкардан Бәдиғұлжамал перизат» нұсқасымен 1895, 1909, 1914 жылдары «Қисса Сейпілмәлік», ал 1902, 1904, 1909 жылдары «Қисса Ғабдулмәлік» болып қайта жарияланған нұсқасы қатар беріліп отыр. «Бабалар сөзін» дайындаушылар осы екі нұсқаны салыстыра келе жалпы шығарманың бойынан айтарлықтай айырмашылық таппайды. Оқиға жүйесі бірдей екендігіне көз жеткізеді. Тек Радлов нұсқасында жыр үлгісінде айтылатын үзінді бір рет қана, ал «Қисса Сейпілмәлікте» кейіпкерлердің жыр үлгісінде айтылатын лирикалық монолог, диалогтар он тоғыз жерде кездесетініне тоқталады. Ендігі бір назар аударар жайт, «Қисса Сейпілмәліктің», «Қисса Ғабдулмәлік» болып өзгеруі. 1909 жылы Қазанда Құсайыновтар бастырған Ақыттың «Әбияд Ғахидия» ғибрат жыр жинағында ақын өзі сөйлейді. «Қисса Сейпілмәліктің» Ғабдулмәлік боп өзгеруін Ақыт:
Ғабдулмәлік боп келді,
Сейфүлмәлік нұсқасы.
...Ақыт атым орнына,
Сейіткерей қол қойған, – деп өзі жазады. «Бабалар сөзіндегі» мәтіндерге түсініктеме берген ғалым Б. Әзібаева: «Қисса Сейпілмәлік шаһзада ағазкардан Бәдіғұлжамал перизатта» дастан жырлаушысы, (мүмкін жинаушысы, жариялаушысы немесе хатқа түсірушісі) туралы бір-біріне қайшы деректер келтірілген, мысалы мәтіннің 1-жолында «Бісміллә, деп Сейітгерей қалам алар», 949-жолында «Сейітгерей қалам алып бастар сөзді», 1315-жолында «Жазады Сейіт қисса ғашық жардан», 2323-жолда «Қылады Сейіт назым сөзді машық», 3059-жолда «Ұстаған Сейіт қалам әуел бастан» деген жолдарды салыстырып қарастырады. Бұл жолдар келесі мәтіннің 595-жолында «Бұл Ақыт қалам алып бек қоштайды», 963-жолында «Кітаптан көріп жазған ғаріп Ақыт» деген жолдар «Сейпілмәлік» жырын Ақыт ақын жазғанының айғағы болса керек.
Осы жайға байланысты Ү. Сүбханбердинаның зерттеуіндегі мына жолдарға зер салайық: «Қиссаны жазған Сейіткерей мен бірге Ақыт аты да айтылады. Сейіткерей туралы қолымызда ешқандай мәлімет жоқ. Ал Ақыт ақын Алтайда, қазіргі Шынжаң жерінде және Моңғол Халық Республикасында «Ақыт ақын», «Ақыт қажы» деген атпен әйгілі болған, революциядан бұрын Қазан қаласында төрт-бес кітабы басылып шыққан Ақыт Өлімжіұлы Қарымсақов болатын» дейді. «Қисса-и Сейфүлмәлік» нұсқасы 1895 және 1897 жылдары Қазанда басылып шығады. «Қазақ кітабының шежіресі» атты кітапта бұл қиссаны «жазушы Сейд-Герей» деп беріледі. Екі басылым да 75 беттен тұрады. Ал «Қисса-и Ғабдұлмәлік» болып 1902, 1904, 1909 жылдары сол Қазанда тағы да басылады. 1902, 1904 жылдарғы бұл нұсқада да «жазушы Сейд-Герей» деп беріледі. Енді 1909 жылы «Қисса-и Ғабдұлмәлік» және «Қисса-и Сейфүлмәлік» болып қатар басылып шығыпты. Алайда осы жылғы «Ғабдұлмәлік» нұсқасы – 56 бет, «Сейфүлмәлік» нұсқасы 55 бет. Екі нұсқада да жазушы туралы мәлімет жоқ. 1909 және 1914 жылы қайтадан «Қисса-и Сейфүлмәлік» болып шыққанда алғашқы 1895, 1897 жылғы басылымдардан беті қысқарып, 55 беттік боп жарық көріпті. Осы бір күмәнді жайтқа байланысты Ақыт ақын өзінің жауабын 1909 жылы Қазан, Б.Л. Домбровский матбәғәсінде шыққан 14 беттік «Әбият ғақдия» (Үшбу әбиятләр Алтай жерінде Керей елінде мулла Ақит Өлімжі ұғлының бәғзі таснифатларынан-дүр. Нәшері: Шәмсуддин бин Хусаин уәрсәләрі) атты еңбегінде жазғанын жоғарыда келтірдік. Әдебиетші-ғалым Д. Мәсімхан: «...кейбір ғалымдар мынадай дерек ұсынады: «Жиһаншаһ», «Қисса и Жиһаншаһ Тамұзшаһұғлы», «Қисса и Ғабдұлмәлік», «Ақуал қиямет», «Абияд Ғақдия», «Керей ешені Мұхамед момын», «Қисса и Сейпілмәлік» қатарлы қисса-дастандары 1897-1909 жылдар аралығында Қазан қаласында басылып шыққан. «Қажыбаян» автордың Мекке сапарынан жазылған. ... Демек, осылай сараптай келгенде, жоғарыда аталғандардың «Қажыбаяннан» басқалары дерлік А.Үлімжіұлының Меккеге барудан (1908) бұрынғы шығармалары екен» дейді. Демек, Ақыттың Қазанда басылған барлық шығармасы діни тақырыпқа арналған болып отыр. Яғни ислам шариғатына Меккеге бармастан бұрын сауатты ақынның жауһар дүниелері тасқа басылғанына көңіл сендіреміз.
Әдебиет тарихында шығыстық сюжеттер мен қиссалардың көптеп кездесетіндігі, оның ішінде бірнеше ақынның бір тақырыпты немесе сюжетті қатар жырлауы әдеби дәстүрдің ерекше белгісін көрсетеді. Бұл дәстүр шығыс поэзиясында назирашылдық деп аталады, яғни белгілі бір тақырыпқа немесе сюжетке қайтадан шығармашылықпен оралу, оны жаңа заманның талабына сай өзгертіп, жаңаша өрнектеу. Осы тұрғыда академик Р. Нұрғали өзінің «Қазақ әдебиетінің алтын ғасыры» зерттеуінде қазақ әдебиетінің қалыптасуындағы шығыстық ықпал мен реализмнің арақатынасын жан-жақты қарастырады. Ол халықтық сюжеттер мен фольклорлық идеяларды суреткерлікпен өзгерте пайдалану, жаңа заман тілегіне сай бейімдеу жұмыстарының қазақ поэзиясындағы маңызды құбылыс екенін атап өтеді. Бұл процесс реализм поэтикасына жат емес, керісінше, әдебиеттің дамуында жаңа бағыттарға жол ашатын шығармашылық әдіс ретінде қарастырылады [79].
«Қисса и Сейфүлмәлік» атты туындының әдебиет тарихындағы орны ерекше. Қазан қаласындағы гимназияның баспаханасында 1807 жылы жарық көрген бұл шығарма шығыстық әдебиеттің маңызды өкілдерінің бірі болып табылады. Бұл қиссаның 115 беттен тұруы, оның кезінде белгілі бір әдеби-баспа саласында таралғанын, мәдени байланыстардың орнағандығын көрсетеді. «Бастырушы: Юсуф Исмағил ұғлы Апанайдың тасрифы» деп жазылған бұл шығарма сол заманғы кітап басудың бірегей тарихынан дерек береді. Осылайша, қазақ кітаптарының шежіресі де осы шығармамен басталады.
«Сейфүлмәлік» қиссасы, негізінен, Орта Азияда кең таралған және бірнеше рет жырланған «Жеті ғашық» жырының бір нұсқасы болып табылады. Бұл сюжет өзінің мәні мен мазмұны жағынан шығыстық поэзияның дәстүрлі элементтерін сақтай отырып, әр дәуірдің сұранысына сай өзінше өзгеріп, жаңа шығармашылық үлгілерде пайда болған. Қиссада махаббат, елдік, ерлік, батырлық сияқты тақырыптар кеңінен көрініс табады, бұл халықтың рухани әлемін, тарихи арман-мұратын, эстетикалық талғамын бейнелейтін маңызды белгілер болып табылады.
Ақыт Үлімжіұлы сияқты ақындардың шығармашылығында осы қиссалар мен шығыстық сюжеттердің қолданылуы олардың өз заманының әлеуметтік мәселелеріне көзқарасын көрсетуімен қатар, қазақ халқының тарихи санасының қалыптасуына, халықтың мәдениеті мен әдебиетін жаңғыртуға маңызды ықпал жасаған. Ақындар шығыстық сюжеттерді пайдалана отырып, халықтың өткенінен сабақ алып, оны қазіргі заман талаптарына сай бейнелеген. Осылайша, шығыстық поэзияның әсері мен халықтық дәстүрлерді жаңғырту арқылы қазақ әдебиетінде жаңа әдеби бағыттар мен жанрлардың дамуына негіз қаланған.
«Батырлар жырын» құрастырған ғалымдар (М. Ғұмарова, О. Нұрмағамбетова, Т. Сыдықов, Б. Уахатов) «Сейфүлмәлік» жырының сюжетін атақты Бабырдың ақындары айтып таратқан деген пікірді айтады [80]. Және осы «Жеті ғашық» жырының шыққан уақытын Б. Әзібаева ХIV–XV ғасырлар арасы деп көрсетеді [81]. Жыр мәтіндерінде кездесетін Ақыт, Сейіткерей, Махмұди ханның есімі бірнеше жерде кездесетінін ескерткен Б.Әзібаева Сейіткерей мен Махмұди ханды Бабырдың ақындары мен сұлтандарының бірі болу керек деп болжайды. Ал Ақыт ақынның өмір сүрген уақыты анық екенін тәптіштеп жазады. Жырдың 1807 жылғы басылымын ойлағанда, ерте хатқа түскендігін түйсінуіміз керек. Сонда Ақыт ақын бұл жырды қайта жаңғырта жырлаушының бірі деп білуіміз ләзім. Тағы бір есте ұстар жайт, бұл жырдағы Сейт деген есім Сейфүлмәлік сияқты белсенді кейіпкер екендігі. Жырдың басынан аяғына дейінгі оқиғада Сейфүлмәлікпен қатар қатысып отыратындығы.
Ғабдұлмәлік боп келді,
Сейфүлмәлік нұсқасы.
Ақыт атым орнына,
Сейіткерей қол қойған, – деп Ақыт өзі ескертетін әңгіме осы жырдағы кейіпкер Сейітпен шатастырмаса, бастырушылар?! Алайда «Бісміллә деп Сейітгерей қалам алар» деп басталатын нұсқада Сейфүлмәліктің досының аты, яғни Сейіт – Сағит боп өзгереді.
Ақыттың Қытайдағы «Шынжаң халық баспасынан» шыққан үш томдық шығармаларының бірінші томында «Сейфүлмәлік – Бәдіғұлжамалдың» кіріспесінде:
Қолына Ақыт пақыр қалам алар,
Үңіліп ақ қағазға назар салар.
Сейфүлмәлік, Бәдіғұлжамал екі ғашық,
Ғаламға мысал болған шаһзадалар, – деп басталады.
Ілгергі зерттеушілеріміз ескерткендей, Сейфүлмәлік пен Ғабдұлмәлік атында ғана өзгеріс бар. Қалған оқиға түгелге дерлік ұқсас.
Ақыт шығармашылығының енді бір парасы – ағартушылыққа үндеу, ұйқыдағы халықты ояту, ғылым-білім үйренуге шақыру. Зерттеуші Дихан Қамзабекұлы «Ағартушылық: ұлт элитасына көзқарас» мақаласында қазақ ұлтының тарихи процесіндегі ағартушылық кезеңді шамамен ХІХ ғасырдың 60-жылдарынан бастап, ХХ ғасырдың 30-жылдарына дейінгі 70 жылға жуық уақытпен шамалайды. Ол мұны бір-бірімен байланыста үш бөлікке жіктеген. Біріншісі – бастапқы ағартушылық (1860-1890), екіншісі – негізгі ағартушылық немесе алаш ағартушылығы (1890-1920), үшінші – инерциялы ағартушылық (1920-1929) [82] дейді. Ақыт қажының ағартушылық қызметі мен идеялары ғалым айтып отырғандай, ағартушылықтың екінші және үшінші кезеңдерімен дөп келеді.
Зерттеуші Т. Тебегенов Ақыттың әдеби мұрасындағы ең басты ерекшелік – дидактикалық ағартушылық сарынның басымдығы. Ақынның толғау-термелерінің, қисса-дастан­дарының идеялық-композициялық желісінде ислам дінінің ағартушылық мұратындағы қасиетті қағидалары бойынша насихат тілімен жырлау негізгі сипатты құрайтынын көрсетеді. Қазақ өлең құрылысын зерттеуші академик З.Ахметов: «Насихат өлеңнің таңдаулары өнеге боларлық, тағылым аларлық, ғибраттылық, дидактикалық мәнімен, ойды көркемдеп, нақышты сөздермен жеткізетін бейнелілігі, тартымдылығымен құнды болған» [83] дейді.
Ақыт халқының қараңғылығынан оқу-білімнен жұрдай болғандығынан тоз-тозы шығып бытырап, әр салада мал бағып жүр деп топшылайды.
Арқада бар аз қазақ,
Алтайдың қоңыр аңындай.
Болмаған соң билігі
Басқаға жүрмес бағынбай, – деп күңіренеді.
Басқаға бағынудың да басты себебі білімінің жоқтығы деп зарлайды.
Мақтаның қораңдағы жиған малың,
Тоқсаннан жүзге жетсе дейсің санын.
Ғылым жоқ, не білім жоқ құлшылық жоқ,
Белбеуге түйіп алдың беттің арын.
Демек, дүниенің кілті – білім мен ғылым екенін дәріптеу ақынның басты мұраты. Әсіресе елтең-селтең жастарды шенейді, олардың білімсіз бос өткен өміріне налиды:
Ақыл, талап, ой-зейін
Оқығанға болар сеп.
Жалынды жүрек, жас талап,
Өткізбе өмір босқа тек.
Ағартушылық-дидактикалық бағытындағы осы тақылеттес өлеңдердің басым көпшілігінде налу, оқу-білімнен құр қалған халқының ертеңіне уайым жеу, елдің болашағы үшін күйзелу байқалады:
Ғылым оқып, үлгі алмай,
Қазақ, сенсің, құр қалған
«Қалам, сия, көз жасында»:
Қайда көрсең қор қазақ
Мал соңында көшіп жүр.
Оян, қазақ, намыстан,
Өнер іздеп алыстан.
Бәсеке заман кез болды,
Жанның бәрі жарысқан.
ХХ ғасырдың басында айтылған бұл жанайқайының бүгінгі таңда да өзектілігі жойылған жоқ.
Ақыттың ағартушылық көзқарастарының біразы оқу, білім алу мұратына арналған насихат өлеңдер болып келеді. «Білім мәдениет туралы», «Еңбек өнер туралы», «Насихатым бәріңе», «Ғылым – сәуле, нұр – жарық» және т.б. өлеңдерінде Ақыт ақын қазақ халқының әлемдегі өркениет өркендерінен қалыс қалмауын ойлап толғанады. «Білім мәдениет туралы» атты шағын шумақтардан құралған топтамада ақын бірнеше мәселелерді қамти жырлайды. «Ағартушылар заманында қазақ қоғамында феодалдық-патриархалдық, рулық қатынас басым болғандықтан, соған орай руға, жүзге бөлінушілік, «бірлік жоқ, береке жоқ» жікшілдік сана үстем болды» [84]. Сол себепті де Ақыт жырларында бірлікке, елдікке үндеу басым болып келеді. Елдегі рушылдық, алауыздықпен күреседі.
Ақын қазақ жастарының әлемдегі дамыған елдер дәстүріне сай жан-жақты терең білім алуына, білім, өнер игеруіне надандық, жалқаулық қасиеттерінің кедергі жасайтынынан күйзеледі. «Насихатым бәріңе» өлеңінде халықтың ілгері басып өркендеуі жолындағы адамдардың жақсылық пен жамандық қасиеттерін айыра білуі керектігі насихатталады. Адамдар мен қоныстардың азып-тозуы, әлеуметтің тұрмыстық себептері түсіндіріледі.
Елдің көркеюі азаматтардың біліктілік деңгейіне байланыс­ты екендігі насихат тілімен өрнектеледі:
Мына отырған жігіттер,
Ақылы терең биіктер.
Еліне пана қорған сол,
Алаштан озған жүйріктер [18, б. 43].
Ақынның насихат өлеңінің мазмұнында тектілік, тексіздік, жақсы және жаман, жігіт пен әйел, сараң бай, жеңілтек қыз және т.б. адамдардың қасиеттері салыстырыла сараланады. Кейбір адамдардың сыртқы көрінісіне ішкі жан сарайының сәйкес еместігі сыншылдықпен бейнеленеді:
...Кейбіреудің аты бар,
Алтайдың заңғар басындай.
Қасына жақын жанасса,
Шөпсіз жердің тасындай.
Кеудесі жаман кекиер,
Жақсыға жүрмей жақындай,
Өзінен болған өкініш,
Теріс те болса мақұлдай [18, б. 45].
Ақынның ағартушылық көзқарастары аясында нәпсіні тыйып ұстау, өтірікшіліктен аулақ болу, кедейшілікке ұшырамауға тырысу, байлыққа ие болуды мұрат ету, еңбек арқылы тұрмыс молшылығына жету, дүниеқорлықтан аулақ болу және т.б. адамгершілік сапаларын игеру насихатталады. Барлық жастағы адамдарға арналған тәлім-тәрбиелік насихатын ақын ғылым игеру мен халықтық тәлім-тәрбиенің егізделген мұраттары туралы ойларымен түйіндейді:
...Ғылым ізде, ерінбе,
Жігіт болсаң ақылды.
Тәрбиелеп таза өсір,
Бала менен қатынды.
Тентекке жақ боп болыспай,
Көтере жүр мақұлды.
Ғылым сөзін көп тыңда,
Көрсең жақсы ақынды.
Қайырың болса қыла жүр,
Бірдей көр алыс-жақынды [18, б. 47].
Ақыттың «Ғылым – сәуле, нұр-жарық» өлеңінде де қазақ халқының ХІХ ғасырдың аяғы мен ХХ ғасырдың бас кезіндегі өркениеттен қалыс қалмауын ойлаған ағартушылық көзқарасы байқалады. Ақынның осы өлеңдегі демократиялық-ағартушылық ойлары Абай, Ыбырай, Шоқан, Ахмет, Шәкәрім, Мағжан, Сұлтанмахмұт, Міржақып, Сәкен, Мұхтар Әуезовтің ұлттың оянуын ойлаған алаңжар көңілдегі күйзеліске, сыншылдыққа толы ойларымен толық үндеседі.
Ақыттың ақындық мұрасын зерттеушілердің бірі З. Сейітжанұлы былай дейді: «ХІХ ғасырдың екінші жарымынан бастап қалыптаса бастаған Шынжаң қазақ әдебиеті демократтық-ағартушылық бағытта дамыған. Осы аймақтағы жазба әдебиетінің негізін қалаған Ақыт Үлімжіұлы шығармаларынан басталған отаршылдыққа қарсылық сарыны ХХ ғасырдың алғашқы жарымындағы ақындардың өлеңдерінде жалғастық тапқан» [17, б. 77].
Ақыт өзі он алты жыл бойы ағартушылық саласында еңбек еткен, бала оқытқан, діндар молла. Сондықтан да оның ағартушылық бағыттағы өлеңдерінің басым көпшілігі шариғатты насихаттау, Ислам дінінің сауаптарын үйрету, адамдарды жақсылыққа үгіттеу, жамандықтан тыю секілді болып келеді.
Алланың жолын айтайын,
Шын тілесең тер төгіп,
Теріңе ырыс енеді.
Немесе:
Түсін, мейлі, түсінбе,
Алланың сен ісіне.
Алланың аты айтылсын,
Әрбір қылған ісіңде.
Алланың мадақтау, алланың ақ жолымен жүру, адамдардың адамшылықтан айнымауына, тура жолға бастауына бағдаршам болатын бірден бір жол. «Ишайқы болған билерге» өлеңінде:
Жаның таза болғаның,
Шариғатқа толғаның.
Иман деген сол болар,
Бір құдайға нанғаның.
Мақтаулы пенде сол болар...
Құлшылық қып Аллаға,
Иманды сауап алғаның.
Қапы қалып жөнелсең
Таусылмайды арманың, – деп толғанады.
Бұл өлең жолдарында Ақыт Үлімжіұлының діни ағартушылық сарындары көрініс табады. Ақын мұнда адамды рухани тазалыққа, шариғатқа сай өмір сүруге шақырады. Ол иман мен құлшылықтың маңыздылығын атап, адамзаттың ең биік мақсаты – бір құдайға нану және оған адал қызмет ету екенін айтады.
Мұнда Ақыттың философиялық ойлары мен діни түсініктері өзара үндесіп жатыр. Ол адам баласының жанының тазалығы мен шариғатқа сай өмір сүруінің адамды «мақтаулы пенде» етіп, Алладан сауап алуға әкелетінін сөз етеді. Ақынның айтуынша, бұл дүниедегі дұрыс жолдан адасқан адамның арманы мен өкініші ешқашан таусылмайды.
Ақыттың шығармаларындағы діни тақырыптар, иман мен адамгершілік жайындағы ойлары оның қоғамды рухани тұрғыдан жаңғыртудағы ұстанымдары мен әлеуметтік көзқарастарын айқындайды. Ақын мұндай өлеңдері арқылы өз оқырмандарына рухани бағыт беру, олардың жүрегіне иман ұялату мақсатында қалам тартқан.
Зерттеуші ғалым Д. Қыдырәлі «Ақыт ақын һәм қажы – діннің қуатын ерекше түсінген адам. «Діни сенім мен құндылықтар азаматтардың бойына имандылық пен әдепті ұялатады, кісілік пен парасаттылықты қалыптастырады, нашақорлық, зинақорлық сияқты жат қылықтар мен жамандықтардан тияды, отбасын ұйытып, қоғамды орнықтырады» [85] дейді.
Бірақ Ақыт дінге үндеу, шариғат заңынан ауытқымауға шақыру арқылы соқыр наным-сенімнің деңгейінен шықпай қалуды мақсат етпейді. Өркениетке қолы жеткен елдердің ізімен өнер үйреніп, ғылым-білім оқуға үгіттейді. Әсіресе мұндай ғақлияларын Ақыт ақын жастарға арнайды.
«Білім» деген өлеңінде:
Жүрген жастар қор болар,
Ескі қазақ салтынша.
Атағыңды шығаршы,
Білімді жұрттың даңқынша.
Оқыған жастар жарқырар
Қайда жүрсе алтынша» деп жырлайды.
Яғни ғылым-білімнің сәулесінің өркениет биігіне бастайтын ерекше құбылыс екенін танып біледі. Сол себепті де ғылым-білім үйренуге талмай үндейді. «Ал, жарандар, тыңдай бер» толғауында:
Тот бастырмай жүректі,
Өткір қылып қайраңдар.
Өнер-ғылым үйреніп,
Бұлбұл құстай сайраңдар,
Бала оқытар мектеп сап,
Ағартып, елді жайнаңдар.
Ақын оқу-білім үйрену үшін елді мектеп салуға шақырады. Бұдан ақын жүрегінің ұлы ағартушылығын сезуге болады. Қазақстанда ХІХ-ХХ ғасырларда ағартушылыққа үндеген насихат жырларының аса көп болғанын ескерсек, халықтың оқу-білім алмай өзге жұртпен терезесі тең болмайтындығын Ақыт ақын да ескереді. Ағартушы философтарымыз Ыбырай Алтынсарин, Абай Құнанбайұлы. Шоқан Уәлиханов, Ахмет Байтұрсынұлы, Міржақып Дулатұлы секілді ол да күңіренеді. Ақынның елді соңынан ерте білер беделі мен ықпалы да бұл жерде өз үлесін қоспай қойған жоқ. Зерттеуші Ш. Рахметұлы «Данышпан Абайдың шығармалары 1909 жылға дейін тасқа басылып қазақ халқына кең тарала алған жоқ, Абай мен Шәкәрімнің еңбектері Алтайдың  күнгей, теріскейіне ұзынқұлақтан әрең-әрең жетіп жатты. Алайда Ақыт ақын оларды жоқтатқан жоқ, әсерлі де мағыналы өлең-жырларымен бұл жақтағы қазақ қауымының жүрегіне терең бойлады» [26, б. 79] дейді. Иә, бір кезде рухани қорекке зәру халықтың көңіліне дем беріп, оның қажетін өз жырларымен Ақыт ақын өтей білгендігі анық.
Қорыта айтқанда, Ақыт Үлімжіұлы шығармаларының тақырыптық және жанрлық ерекшеліктері – шығыстық желіде жазылған діни-қиссалар, өлең-толғаулар, Абай үлгісімен жазылған елу бес назым және ағартушылық бағыттағы толғаулардан тұрады. Ақын қай шығармасында болсын, қазақ халқының оянуына және бірлікке бастауына үгіттейді. Бодандық қамытын киген елінің ертеңі үшін алаңдап, одан шығар жалғыз жол оқу-білім деп түйіндейді. Діни-қиссалардың өзін халыққа білім-өнеге беру, адамгершілік асыл қасиеттер дарыту мақсатында жырлайды.
Шығармашылығында дәстүрлі халық әдебиетімен қатар жазба әдебиеттің реалистік сипаты тоғысқан ақын өз дәуірінің көкейкесті мәселелеріне сергек қарап, өлеңмен жазылған қисса роман сынды жаңа жанрдың орнығуында тың қадам жасады. «Зар заман» әдебиетінің сарынында ел мен жер тағдырына қайғырып, Ояну дәуірінің рухында ұлттық ояну ұранына үн қатты. Ұлттық идеяны өзек етіп, Моңғол, Қытай елдеріндегі иісқазақ баласының азаттығын, дербестігін жырлады. Қазақ әдебиетінің тақырыптық-идеялық арнасын ұлғайтуға, жанрлық сипатының түрленуіне үлес қосты.
Ақыт Үлімжіұлы шығармашылығы – қазақ әдебиетінің шығыстық арнасы мен ағартушылық-реалистік бағытын тоғыстырған мазмұнды мұра. Ақын поэзиясының тақырыптық және жанрлық ерекшеліктері оның дүниетанымы мен дәуірлік сипатына тікелей байланысты. Оның қаламынан туған жырлар діни-қиссалар, өлең-толғаулар, насихат-назымдар, ғибратты хикаялар және Абай үлгісімен жазылған философиялық мазмұндағы «елу бес назым» сынды жанрлар аясында өрбиді. Бұл ретте ақынның шығармалары тек әдеби туынды ғана емес, сонымен қатар ұлттық сананы оятуға бағытталған рухани-идеялық құрал ретінде де маңызға ие.
Ақыт шығармаларында Шығыс поэзиясына тән діни мазмұн, пайғамбарлар өмірінен алынған қиссалар көрнекті орын алады. Алайда бұл қиссалар діни уағыз ретінде ғана емес, ел ішіндегі қарапайым халыққа адамгершілік, имандылық, ізгілік сынды асыл қасиеттерді насихаттау мақсатында жазылған. Ол діни мотивтер арқылы халықты сауаттандыруды, рухани кемелдікке жетелеуді көздеді. Осы тұрғыдан келгенде, Ақыттың діни қиссалары дәстүрлі діни әдебиеттің жалғасы бола отырып, ағартушылық мазмұнмен астасып жатады.
Сонымен бірге ақын шығармаларында қазақ халқының отарлық езгі жағдайындағы күйзелісі, азаттыққа ұмтылысы, ел бірлігі мен рухани серпілісі терең жырланады. Ол өзінің көптеген толғауларында бодандықта қалған халықтың болашағына алаңдай отырып, бір ғана жол – оқу мен білім арқылы елді ұйыстыру, ұлтты ояту қажет екенін алға тартады. Бұл идея ақынның көптеген назым, толғау және ғибраттық жырларында көрініс табады. Осы арқылы Ақыт «Оян, қазақ!» рухындағы ұлттық ояну дәуірінің жетекші үнін естіртті.
Жазба әдебиетке тән реалистік сипат пен дәстүрлі ауыз әдебиеті элементтері тоғысқан Ақыт поэзиясы өз заманының көкейкесті мәселелерін арқау етті. Ол өлеңмен жазылған қисса-роман сынды аралық жанрларда тың ізденістер жасап, қазақ әдебиетінде бұл жанрлардың орнығуына үлес қосты. «Зар заман» әдебиетінің сарынын жалғастыра отырып, ақын ел мен жердің тағдырына қатысты терең толғаныстар білдірді. Бұл орайда оның шығармашылығынан замана үнін, халық мұңын, тарихи оқиғаларға берілген көркем бағасын аңғаруға болады.
Қорыта атқанда, Ақыт Үлімжіұлының шығармалары мазмұны мен идеялық бағытына қарай төмендегідей бес ірі тақырыптық топқа біріктіруге болады:
1. Діни-имандылық және адамгершілік тақырып	Аллаға құлшылық, имандылық, ақырет, адамдық парыз туралы ойлар. Ислам құндылықтарын түсіндіру мен уағыздау: «Ғақлия», «Жаман қатын», «Жақсы қатын», «Адамшылық жайында»;
2. Ағартушылық және ғылым-білім тақырыбы	 Надандықты сынау, жастарды оқу-білімге, ізгілікке шақыру, қоғамды ояту. «Оқу керек», «Ғылымның пайдасы», «Білім іздеу парыз»;
3. Әлеуметтік және сыншылдық сарындар, ел ішіндегі әділетсіздік, бай мен кедей теңсіздігі, билік пен надандықты әшкерелеу: «Бай мен жарлы», «Замана жайы», «Халық қамы»;
4. Отбасылық-тәрбиелік және әйел образы тақырыбы: жақсы мен жаман әйелдің бейнесі, отбасы тәрбиесі, ер мен әйелдің адамгершілік қатынасы.	«Жақсы қатын мен жаман қатын», «Қыз балаға өсиет», «Жар таңдау»;
5. Философиялық және дидактикалық ой-толғамдар, өмірдің өткіншілігі, адам тағдыры, ар мен нәпсі, жақсылық пен жамандықтың табиғаты: «Дүние – жалған», «Ақырет жайында», «Өмір мен өлім».
Ақыт Үлімжіұлының поэзиясы жанрлық тұрғыдан да бай әрі көпқырлы. Оның шығармаларын шартты түрде төмендегі жанрлық топтарға бөлуге болады:
1. Дидактизм мен насихаттылық ‒ Өлеңдердің басым бөлігі өнеге, тәлім және моральдық мазмұнға құрылған.
2. Фольклорлық дәстүрдің сақталуы ‒ Қазақтың қара өлең, жыр, қисса үлгілері қолданылады.
3. Діни-философиялық мазмұн ‒ Құрандық ұғымдар, исламдық мораль, рухани құндылықтар бейнеленеді.
4. Көркем тіл мен шешендік өрнек ‒ Мақал-мәтел, қайталау, теңеу, метафора мол қолданылады.
5. Тарихи және әлеуметтік ой ‒ Қоғамдық жағдайлар, замана сыны, әділет мәселесі қозғалады.
Ақыт Үлімжіұлының поэзиясы ‒ мазмұндық тереңдігі мен жанрлық байлығы арқылы қазақ әдебиетінің өрісін кеңейткен көркем мұра.
Оның шығармаларының басты тақырыптары ‒ имандылық, ғылым, адамгершілік, әділет, отбасы тәрбиесі және өмір философиясы.
Жанрлық жағынан ақын қазақтың дәстүрлі фольклорлық үлгілерін сақтай отырып, қисса, ғақлия, насихат және толғау жанрларын жаңа сапаға көтерді.
Осы тұрғыдан алғанда, Ақыт поэзиясы ‒ халықтық рухани дәстүр мен исламдық ағартушылық идеяның біртұтас көрінісі, әрі қазақтың шетелдегі жазба әдебиетінің жанрлық негізін қалаған көркем феномен.
































ҚОРЫТЫНДЫ 

Тәуелсіздіктің шамшырағы қазақ әдебиетінің шетте қалған жауһарларын елімен қауыштыруға мүмкіндік тудырды. Көп уақыт бойы түрлі саяси идеологиялық қысымнан ұлттық әдебиетте әділ бағасын алмай келген тұрлаулы тағдыр иесі Ақыт Үлімжіұлы мұрасы қазақ сөз өнеріне қосылған ерекше сүбелі үлес. Өзгеше бітімдегі Ақыт ақын мұрасы ұлтымыздың азаттық жолындағы арман-аңсарын, мұрат-мақсатын тануға мүмкіндік береді. Оның шығармашылығынан ХІХ ғасыр соңы мен ХХ ғасырдың қырқыншы жылдарына дейінгі аралықта шеттегі қазақ халқы басынан кешкен күрделі тарихи оқиғаларды танимыз. Моңғолия, Қытай қазақтары жазба әдебиетінің көшбасында тұрған Ақыт Алаш баласының біртұтас ұлттық идеясын, ұлттық бірлігін жырлады. Тарихи Отаны Қазақ еліндегі әдебиеттен нәр алып, әдеби дамудың дәстүр ұласуындағы тарихи сабақтастық арналарын шеттегі қандастарының көркемдік танымында жаңғырттты. Соның барысында барша қазақ халқының ұлттық ұйысуына, рухани өркендеуіне өрісті ықпал етіп отырды. 
Зерттеуші Қ. Қалиасқарұлының: «Ол өзінен бұрын өткен қазақтың сан жүздеген ақын ойшылдарындай «елім, жерім» деп күйіне күңіреніп немесе замандасы ұлы Абайдай «мыңмен жалғыз алысып» арманда өкінішпен өтті өмірден. Халқының бақыты жолындағы нақты күреске белсене кірісіп, басын бәйгеге тікті. Сол жолда құрбан болды. Сөйтіп, өзінің ақынға да, батырға да лайық қаһармандық сом тұлғасын жасап кетті» деген пікірі Ақыт шығармашылығына берілген әділ баға. Бұл ретте қайраткер ақынның шығармашылық ғұмырбаянын, әдеби мұрасын ғылыми айналымға енгізу қазіргі ұлттық әдебиеттанудың, әдебиетші ғалымдардың басты міндеттерінің бірі. Біздің докторлық диссертациямыздың да басты мақсаты Ақыт Үлімжіұлының шығармашылығын зерттеу, әдеби мұрасының қазақ руханиятындағы маңызын айқындау болды.
Ақыт Үлімжіұлы шығармашылығында дәстүрлі халық әдебиетіндегі қисса, дастан, назым, жыр, толғау түрлерімен қатар реалистік поэзияның жанрлық, көркемдік-эстетикалық жүйесі тоғыса дамыған ақын. Тақырыптық-идеялық арнасы ұлттық идеямен қуаттанған елшіл тұлға, руханият қайраткері. Ол Қытай, Моңғолиядағы қазақ жазба әдебиетінің негізін салушылардың бірі, қазақ сөз зергерлері арасынан тұңғыш болып кітап бастырған өнерпаз. 
Ақын қазақ халқының дәстүрлі сөз өнерімен қатар Шығыс класссикалық әдебиетінен сусындап, нәзира үрдісінде қандастарының бойына діни-имандылық құндылықтарын сіңірді. Араб, парсы, түрік тілдерін жетік меңгерген ақын «Ғадыл ханның үкімі», «Мұса пайғамбардың мойындауы», «Мұсаның Қызырға жолдас болуы», «Ескендір Зұлқарнайын» тектес жиырмадан астам назиралық дастан жазды.
Ақыт қажы Бай-Өлкедегі қандастарымызға арнап діни мектеп ашып, Моңғолия қазақтары арасынан мұсылман баласының бес парызының бірін өтеу үшін қажылық сапарға барған алғашқы ақындарымыздың бірі болды. Қажылық сапар барысынан қазақ әдебиетінде алғаш «Қажыбаян» дастанын жазды. 
Мектеп, медресе ашып, қазақтың рухани дамуына қжымай еңбек еткен Ақыт Үлімжіұлы діни ағартушылық қызметімімен шетелдегі қандастарын имандылыққа ұйыстырды. «Имам мизам», «Бес намаз», «Бисмилла ғарып Ақыт жазар кеңес», «Қағазға тамар көз жасым», «Құрбылар», «Есептесер күн болар», «Ақытнәме» және т.б. толғау-термелерінде ислам дінінің құндылықтары, адамгершілік асыл қасиеттер жырланады. 
Ағартушы ақын халқының өнер-білімге үндеді. «Білім мәдениет туралы», «Еңбек өнер туралы», «Насихатым бәріңе», «Ғылым – сәуле, нұр – жарық» өзге де өлеңдеріндегі қуатты ойларымен қазақ халқын ғылым жолымен ілгерлеуге, адал еңбекпен өркендеуге шақырды. 
Ақын шығармашылық ізденістерімен Моңғолия, Қытайдағы қазақ әдебиетіндегі эпикалық жанрдың дамуына үлес қосты. «Керей Ишаны Мұхамет мүмин» (1903), «Қажыбаян» (1908) шығармалары қазақ әдебиетіндегі өлеңмен жазылған тұңғыш роман болуымен құнды. 
Ақыт Үлімжіұлы шығармашылығы дәстүрлі халық әдебиетіндегі қисса, дастан, назым, жыр, толғау түрлерімен қатар реалистік поэзияның жанрлық, көркемдік-эстетикалық жүйесі тоғыса дамуымен ерекшеленетін ақын. Біріншіден, «Замананы сөйлейін», «Зар заман» өлең, толғауымен «зар заман» ақындарының сарынында күрделі кезең ахуалына бойлады, екіншіден, «Ғақлиялық үндеулерімен» Абай поэзиясының дәстүрін жаңғыртты. Үшіншіден, барша саналы ғұмырында біртұтас қазақ идеясын насихаттап отырған күрескер ақын ел тарихындағы қилы кезеңдер шындығына бойлап, «Қобда кеңес», «Жәнібек батыр» тарихи жырларын жазды. Төртіншіден, ХХ ғасыр басындағы Ояну дәуірі әдебиетінің рухында елдік қасиеттерді ұлт санасына сіңіріп, азаттық идеясының ұраншысына айналды. «Оян, қазақ, намыстан, Өнер іздеп алыстан. Бәсеке заман кез болды, Жанның бәрі жарысқан» деп заманға сай бейімделуге шақырып, қазақ намысын қамшылады.
Поэзиясында Шынжаң қазағы үшін қасиетті де қастерлі ұғым болып саналатын «Алтай» архетипін жалпы халықтық, ұлттық деңгейге көтерді. Қытай, орыс қыспағындағы қазақ халқының ахуалын реалистікпен суреттеді. «Шерігі көп хан бар ма Еженханның санындай. Жіңішкерген іс бар ма Россияның заңындай» деген өлең жолдары заман тынысын терең аңғарған сарабдалдығын да көрсетеді.
Ақыт Үлімжіұлы – Алаш идеясының жаршысы. Ол осы жолда қайраткерлік танытып, елдік мұратына адал болып өмірден өтті. «Ұлт-азаттық күрес қаһармандары мен жауынгерлері осы біртұтас Алаш идеясы үшін қолына қару алды. Жауымен жағаласты, жараланды. Қаза тапты» [86]. «Ұйқыдан көтер басыңды, Өнерге көндір жасыңды. Сенен басқа халықтың Ұйқысы шайдай ашылды» деп жырлаған ақын ояну дәуірінің алыптары Алаш арыстарымен рухани тұрғыда үндес. 
Ол Алаштың азаттық туының, еркіндік рухының мәңгілік болуын армандап, «Айналаң тегіс қоршалды, Заманың қалай, қазағым, Жығыла ма осымен Алаштың тіккен ордасы?» деп жат жұрттықтар қысымындағы барша қазақ баласының тағдырына алаңдады. Ақыттың өзі «Мұны жаздым жарандар, Иісі қазақ затына» дегеніндей, «Орыс, шүршіт тіресіп, Біріне-бірі сіресіп. Ақыры қандай болады, Кетерсің кімге ілесіп» деген реалистік сипаттағы өлеңдері бүгіндері де көкейкестілігін жойғаны жоқ. Саяси-әлеуметтік лирикасы исі қазақты елдікке, бірлікке шақыруымен, ұйқыдағы халқын оятуға үндеуімен маңызды. Мұның бәрі Ақыт Үлімжіұлы шығармашылығының, әдеби мұрасының біртұтас қазақ әдебиетіндегі маңызын, құндылығын көрсетеді. Шетелдердегі қазақ халқының азаттығы, еркіндігі жолындағы тар жол, тайғақ кешулі тағдырын тануымызға мүмкіндік береді.
Әлем елдерінің түкпір түкпіріне тарыдай шашылған қазақ дисапорасының кешегі және бүгінгі тағдыры бей-жай қалдырмасы анық [87]. Шетелдегі қазақ әдебиетінің басты тұлғаларының шығармашылығын зерттеу, әдеби мұрасын жариялау бүгіндері де көкейкесті тақырыптардың бірі. Рас, тәуелсіздік талабында жазылған он томдық қазақ әдебиеті тарихында шетелдегі қазақ әдебиетінің дамуы қамтылып, жан-жақты қарастырылуда [88, 89]. Десе де шетелдегі қазақ әдебиетін Қазақстан жоғары оқу орындарындағы филология факультеттерінде жүйелі оқыту, көрнекті өкілдерінің шығармашылығын кешенді зерттеу мәселелері шындап қолға алыну керек. 
Фольклорлық құндылықтардың Ақыт мұрасынан бой көрсетуі - оның ақын шығармашылығының қайнар көзi, өркен жаюына ықпал жасаған үлкен арна болғанын аңғартады. Халықтың тарихи және рухани тiршiлiгiмен бiрге жасасып келе жатқан қоғамдық құбылыс ретiнде фольклор Ақыт ақынның ұлттық көркемдiк ой-көзқарасын, эстетикалық талап-талғамын, танымдық түсiнiгiн қалыптастырумен қатар, ақын әлеміне танытатын әдеби дәстүр туғызды. Фольклор мұраларының молдығы – халықтың рухани байлығын танытады. Фольклорды тану ‒ халықтың рухани әлемiн тану деген сөз. Оның қаншалықты маңызды екенiн осыдан-ақ аңғаруға болады.
Ақыттану ісіне көбірек ден қойған қытайлық қаламгер Қадыс Жанәбілұлы Ақыт Үлімжіұлы қазақта кітабы баспа көрген тұңғыш қаламгер ғана емес, сондай-ақ көптеген мәселеде тұңғыш қадам басқандығын айтады (Қытай қазақтары ішінде).
Ақыт Үлімжіұлы Қытай, Моңғолиядағы қазақ жазба әдебиетінің  көшбасшысы екенін көреміз. Ақынның қисса-дастандарының Моңғолия және Қытайдағы қазақ әдебиетіндегі эпикалық жанрдың дамуына қосқан үлесі мен әсері зор екенін байқауға болады. А. Үлімжіұлы халқына азаттық аңсаған азат идеялы қоғам қайраткері, ұлтын соған үндеген жыршы-күрескер, қазақ әдебиетінің дау жоқ ірі имани өкілі екенін көреміз.
Ақыт шығармашылығы мен әдеби-фольклорлық интеграцияны саралау жұмысы – ақыттану саласының дамуына жан-жақты ықпал ету мақсатынан туындайтын үлес болмақ. Сонымен қатар Ақыт Үлімжіұлы туған, қайтыс болған жеріне, негізгі мекеніне қарап, тек Қытай қазақтарының немесе жастық ғұмырының көбі өткен, дүниетанымын кеңейткен ортасына қарай Моңғолия қазағының ақыны деп қана емес, жалпы қазақ әдебиетінің бірегей тұлғасы екендігін таныту міндетін орындамақ.
Қорытындылайтын болсақ, Ақыт туындыларының көркемдік денi фольклор поэтикасынан тамыр тартады. Фольклордың поэтикасы да өзгеше. Ол ғылымда «тепе-теңдiк эстетикасы» деп аталатын эстетикаға негiзделедi. Эстетиканың бұл түрiнiң талабы бойынша, шығарма тудырушы тың дүние жаратуға саналы түрде талпынбайды, дәстүрдi кие тұтады. Мұнда елдің арман-аңсары алдыңғы орында болады. Осындай құнды дүниенiң зерттелуi де маңызын ешқашан жоймайды. Фольклортанудың маңыздылығы халық шығармаларының құндылығынан келiп шығады. Фольклор дегенiмiз – тозбас қастерлi мұра. Фольклордың зерттелу жайы да өзгеше. Ол жинау, жүйелеу, жариялау деген кезеңдерден өткеннен кейiн ғана толымды зерттеу бола алады. 
Ақыт ақынның тағдыры да, әлеуметтік көзқарасы да күрделі сом тұлға. Ол – өз дәуірлестерінен оза шауып, өз заманының ойлау деңгейін тым биікке көтеріп кеткен ақын. Тарихты тұлғалар жасайды десек, Алтай өңірі мен Қобда бетіндегі қазақтар арасынан шыққан діни әрі әдеби ғұламаның еңбектері бір ғана емес, талай зерттеу еңбегінің арқауы болары хақ. Ақыт жырларындағы философиялық терең толғаулар, түйіндер әлі де болса зерттеуді қажет етеді. Алдағы жылдары да осы мақсатта ізденіс жүргіземіз.
Ақыт Үлімжіұлының шығармашылық ғұмырбаяны, әдеби мұрасының зерттелуі, ақындық тұлғасының қалыптасу жолдары, поэзиясында жырланған келелі мәселелер біртұтас қазақ әдебиетінің көркемдік даму үрдісімен байланыста байыпталған диссертациялық жұмысымыз шетелдегі қазақ сөз өнерінің айтулы тұлғаларын зерделеуге өзіндік үлес болып қосылса алға қойған зерттеушілік мақсатысыздың орындалғаны. 
Ақыт Үлімжіұлы – қазақ әдебиетінде ерекше орын алатын тұлға. Оның тағдыры мен әлеуметтік көзқарасы да күрделі, әрі аса мәнді. Ақын өз дәуірінде замандастарынан оза шауып, заманның рухани деңгейін биікке көтеріп кеткен ірі ойшыл, ағартушы тұлға ретінде тарихта қалды. Оның шығармаларының тақырыбы мен мазмұны терең философиялық толғауларға толы. Осы тұста, Ақыт ақынның мұрасы тек қазақ әдебиеті үшін ғана емес, жалпы түркі дүниесінің рухани әлемі үшін аса құнды болып табылады.
Ақыттың өмірі мен шығармашылығы – бұл өз кезегінде бірнеше ұрпақтың ойлау жүйесін, дүниетанымын, және рухани қажеттіліктерін айқындап көрсететін құндылық. Оған қазақ халқының келешегіне деген алаңдаушылығы, оқу мен білімнің, ұлттық бірліктің маңыздылығын түсінуі сияқты әлеуметтік және философиялық толғаулары айқын мысал бола алады. Ақынның көркемдік дүниетанымы оның шығармаларында айқын көрініс тапты, ал Ақыт жырларындағы философиялық терең толғаулар мен түйіндер қазіргі таңда да зерттеуді қажет етеді. Әсіресе, оның діни-қиссалары мен ағартушылық мәндегі өлеңдері, сондай-ақ ұлттық бірлікті насихаттайтын өлең-толғаулары бүгінгі күнде өзектілігін жоймайды.
Ақынның шығармашылық ғұмырбаянын зерттеу, оның әдеби мұрасын тереңнен түсіну, әсіресе ақындық тұлғасының қалыптасу жолдарын анықтау – бұл қазақ әдебиетінің даму үрдісін толыққанды зерделеуге мүмкіндік береді. Ақыттың поэзиясындағы келелі мәселелер мен оның шығармашылық бағыттары қазіргі қазақ әдебиетінің көркемдік және әлеуметтік контекстінде ерекше маңызды орын алады. Бұл тұрғыда, Ақыт Үлімжіұлының шығармашылық мұрасын зерттеу жұмыстарын жалғастыру, жаңа қырынан зерттеу, оны толыққанды ғылыми айналымға енгізу маңызды.
Ақыт Үлімжіұлының шығармашылығын зерттеу мәселесі қазақ әдебиеттануында өзекті тақырыптардың бірі болып табылады. Бұл зерттеулер оның жеке шығармаларымен ғана шектелмей, кеңірек ауқымды қамтуы тиіс. Ақынның шығармашылық мұрасын тек қана әдеби контексте емес, сонымен қатар оның өмір сүрген дәуіріндегі тарихи, мәдени және діни-философиялық үрдістермен байланыста қарастыру қажет. Ақыттың шығармалары тек өз заманындағы әлеуметтік және саяси жағдайларды ғана бейнелеп қоймай, ұлттың болашаққа деген үмітін, рухани оянуын да жырлап өтті. Осы тұрғыдан алғанда, оның әдеби мұрасы қазақ әдебиетінің терең түбіне үңілу үшін маңызды арна болып табылады.
Ақыт Үлімжіұлының шығармашылығы, әсіресе оның діни және философиялық идеялары, қазақ халқының рухани өміріндегі үлкен өзгерістерді көрсетеді. Ақынның еңбектері, әсіресе «Қажыбаян» жинағы, қазақ әдебиетінің бастауындағы маңызды шығармашылық кезеңді белгілеу арқылы ұлттың мәдени мұрасын байыта түсті. Ол өз шығармашылығында халықтың тарихи тағдырын, оның рухани ізденістерін және ағартушылық жолындағы күресін жан-жақты көрсетуге тырысты.
Ақынның шығармашылығының тағы бір маңызды ерекшелігі ‒ оның шығармаларының қазақ қоғамының рухани дамуымен тығыз байланысты болуы. Ақыттың өлеңдерінде қазақ қоғамының әлеуметтік мәселелері, дін мен дәстүр, білім мен ағартушылық мәселелері ашық түрде көрінеді. Осы тұрғыда, Ақыт Үлімжіұлының шығармашылығы ұлттық әдебиетіміздің ғана емес, сонымен қатар ұлттық философия мен мәдениетіміздің дамуына зор үлес қосқанын атап өту маңызды.
Шетелдегі қазақ сөз өнерінің айтулы тұлғаларын зерттеу барысында Ақыт Үлімжіұлының шығармашылығын қарастыру маңызды орын алады. Ақынның әдеби мұрасының әртүрлі қырларын зерттеу қазақ әдебиетінің даму тарихын толықтай түсінуге мүмкіндік береді. Оның шығармалары, әсіресе Моңғолия, Қытайдағы қазақтар арасында таралуы, сол кезеңдегі саяси және әлеуметтік өзгерістерді суреттеуде маңызды рөл атқарды.
Қазақ әдебиеті тарихында Ақыт Үлімжіұлының орны мен рөлі ерекше. Оның шығармалары тек қана өзінің заманына емес, сонымен қатар кейінгі ұрпақтарға да әсер етті. Ақынның поэзиясы тек көркемдік тұрғыдан емес, сонымен қатар оның қоғамға, мәдениетке және рухани өмірге қосқан үлесі тұрғысынан да құнды.
Ақыт Үлімжіұлының шығармашылығын зерттеу ‒ қазақ әдебиетінің терең, кешенді зерттелуіне мүмкіндік туғызатын, жаңа бағыттар мен тың зерттеу жұмыстарын қажет ететін маңызды мәселе. Алдағы жылдары осы бағытта жүргізілетін ғылыми ізденістер қазақ әдебиетінің толыққанды, жан-жақты зерттелуіне үлес қосатыны сөзсіз.

